(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ςΕ΄

Τετάρτη, 19 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Δ. Νατσιού., σελ.   
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το Δημοτικό Σχολείο Μοναστηρακίου Αιτωλοακαρνανίας, το Δημοτικό Σχολείο του Κολλεγίου Αθηνών, από το Γυμνάσιο Μαραθώνα, το Δημοτικό Σχολείο Σορωνής Ρόδου, είκοσι δύο Αμερικανοί υπότροφοι «Fulbright » στην Ελλάδα και συνοδοί καθώς και υποψήφιες και υποψήφιοι ακόλουθοι πρεσβείας της ΚΘ' Εκπαιδευτικής Σειράς της Ελληνικής Διπλωματικής Ακαδημίας του Υπουργείου Εξωτερικών., σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:, σελ.   
 α) Προς την Υπουργό Πολιτισμού με θέμα: «Ανάγκη Κρατικής Μέριμνας και Χορήγησης Κινήτρων για την Αποκατάσταση και Αναστήλωση του Διατηρητέου Οικισμού της Καλαμωτής Χίου», σελ.   
 β) Προς τον Υπουργό Εθνικής Οικονομίας και Οικονομικών με θέμα: «O κίνδυνος απώλειας πόρων από το Ταμείο Ανάκαμψης και Ανθεκτικότητας προ των πυλών»., σελ.   
 γ) Προς τον Υπουργό Δικαιοσύνης με θέμα: «Υπήρξε προφορική έγκριση της Εισαγγελίας Πρωτοδικών Λάρισας και της τακτικής ανακρίτριας για τις ενέργειες που οδήγησαν στην αλλοίωση του χώρου του δυστυχήματος στο τραγικό δυστύχημα των Τεμπών;» , σελ.   
 δ) Προς τον Υπουργό Αγροτικής Ανάπτυξης και Τροφίμων με θέμα: «Επιτακτική ανάγκη άμεσης καταβολής αποζημιώσεων στους κτηνοτρόφους του Έβρου, των οποίων το ζωικό κεφάλαιο θανατώθηκε λόγω της πρόσφατης ζωονόσου, με επίσης αναγκαία την αναστολή της υποχρέωσης καταβολής από μέρους τους ασφαλιστικών, φορολογικών και δανειακών υποχρεώσεων μέχρι την πλήρη ως άνω αποπληρωμή και την ανασύσταση του ζωικού τους κεφαλαίου», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής: Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής»., σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής». , σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ. , σελ.

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
  
  
 ΑΧΤΣΙΟΓΛΟΥ Ε. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΜΟΥΛΑΚΗΣ Χ. , σελ.   
 ΜΠΟΥΡΑΣ Α. , σελ.   
  
Β. Επί των επικαίρων ερωτήσεων:  
  
 ΑΠΟΣΤΟΛΑΚΗ Ε. , σελ.   
 ΚΕΛΛΑΣ Χ. , σελ.   
 ΜΑΜΟΥΛΑΚΗΣ Χ. , σελ.   
 ΜΕΝΔΩΝΗ Σ. , σελ.   
 ΜΙΧΑΗΛΙΔΗΣ Σ. , σελ.   
 ΜΠΟΥΓΑΣ Ι. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΘΑΝΑΣΗΣ Ν. , σελ.   
  
Γ. Επί του σχεδίου νόμου του Υπουργείου Παιδείας, Θρησκευμάτων και Αθλητισμού:  
  
 ΑΣΗΜΑΚΟΠΟΥΛΟΥ Σ. , σελ.   
 ΑΧΤΣΙΟΓΛΟΥ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΟΡΥΛΛΑΣ Α. , σελ.   
 ΒΡΟΥΤΣΗΣ Ι. , σελ.   
 ΓΙΑΝΝΟΥΛΗΣ Χ. , σελ.   
 ΔΕΛΗΣ Ι. , σελ.   
 ΖΕΪΜΠΕΚ Χ. , σελ.   
 ΖΕΡΒΕΑΣ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΝΑΣΤΑΣΗΣ Α. , σελ.   
 ΚΟΝΤΗΣ Ι. , σελ.   
 ΚΟΝΤΟΤΟΛΗ Μ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΝΑΤΣΙΟΣ Δ. , σελ.   
 ΠΛΕΥΡΗΣ Α. , σελ.   
 ΣΤΑΡΑΚΑ Χ. , σελ.   
 ΧΡΗΣΤΙΔΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϞΕ΄

Τετάρτη 19 Μαρτίου 2025

Αθήνα, σήμερα στις 19 Μαρτίου 2025, ημέρα Τετάρτη και ώρα 9.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι καλημέρα, αρχίζει η συνεδρίαση.

Έχω την τιμή να ανακοινώσω στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που θα συζητηθούν σήμερα και είναι οι εξής: Η με αριθμό 655/12-3-2025 επίκαιρη ερώτηση που θα απαντηθεί από την Υπουργό Πολιτισμού κ. Στυλιανή Μενδώνη, η με αριθμό 676/17-3-2025 επίκαιρη ερώτηση που θα απαντηθεί από τον Αναπληρωτή Υπουργό Εθνικής Οικονομίας και Οικονομικών κ. Νικόλαο Παπαθανάση, η με αριθμό 654/12-3-2025 επίκαιρη ερώτηση που θα απαντηθεί από τον Υφυπουργό Δικαιοσύνης κ. Ιωάννη Μπούγα και η με αριθμό 651/10-3-2025 επίκαιρη ερώτηση που θα απαντηθεί από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα.

Ξεκινάμε τη συζήτηση των επίκαιρων ερωτήσεων με τη δεύτερη με αριθμό 655/12-3-2025 επίκαιρη ερώτηση δεύτερου κύκλου του Βουλευτή Χίου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Σταύρου Μιχαηλίδη προς την Υπουργό Πολιτισμού με θέμα: «Ανάγκη Κρατικής Μέριμνας και Χορήγησης Κινήτρων για την Αποκατάσταση και Αναστήλωση του Διατηρητέου Οικισμού της Καλαμωτής Χίου».

Στην ερώτηση θα απαντήσει η Υπουργός Πολιτισμού κ. Στυλιανή Μενδώνη.

Ορίστε, κύριε συνάδελφε, έχετε τον λόγο για την πρωτολογία σας.

**ΣΤΑΥΡΟΣ ΜΙΧΑΗΛΙΔΗΣ:** Καλημέρα, ευχαριστώ, κύριε Πρόεδρε!

Καλημέρα, κυρία Υπουργέ!

Κυρία Υπουργέ, αποτελεί συνταγματική υποχρέωση του κράτους να λαμβάνει προληπτικά και κατασταλτικά μέτρα για την προστασία του πολιτιστικού μας περιβάλλοντος και των μνημείων της αρχιτεκτονικής μας κληρονομιάς. Με νομοθετικές προβλέψεις από το 1983 και ακολούθως το 2012 έχει μετακυλιστεί η ευθύνη συντήρησης και ανακατασκευής των διατηρητέων κτιρίων στους ιδιοκτήτες τους. Αυτό, όμως, δεν αποτελεί άλλοθι για την αδράνεια της πολιτείας να λάβει στοχευμένα μέτρα προς ενίσχυση των ιδιοκτητών και σε κάθε περίπτωση δεν δικαιολογεί την παντελή απουσία αποτελεσματικών πρωτοβουλιών για τη διαφύλαξη και ανάδειξη των μνημείων που αποτελούν σημαντικό μέρος της συλλογικής μας μνήμης και ταυτότητας.

Η σημερινή επικοινωνία μας, κυρία Υπουργέ, αφορά τα προβλήματα που αντιμετωπίζει ο μεσαιωνικός οικισμός Καλαμωτής στη νότια Χίο, ένας οικισμός με υψηλή ιστορική και πολιτισμική αξία που χαρακτηρίστηκε ως διατηρητέο μνημείο το 1998 από το Υπουργείο Πολιτισμού.

Και παίρνω την ευκαιρία με αυτή την ερώτηση και τη συζήτηση που θα κάνουμε, κυρία Υπουργέ -το γνωρίζετε πολύ καλά, είμαι βέβαιος και το γνωρίζουν και όσοι μας ακούν, τουλάχιστον από την πατρίδα μας, ότι τα γνωρίζετε καλά τα θέματα- να αναφερθώ στην Καλαμωτή, αλλά ουσιαστικά αναφερόμαστε και σε όλους τους μεσαιωνικούς οικισμούς.

Πρόκειται, λοιπόν, για έναν ιστορικό και πολιτιστικό θησαυρό που είναι στην Καλαμωτή, ενός εκ των μαστιχοχωρίων της Χίου, το οποίο ζει με τη μαστίχα και συνεισφέρει πολύ σημαντικά στο τοπικό ισοζύγιο γεωργικής παραγωγής.

Η σημερινή κατάσταση του οικισμού προκαλεί απογοήτευση και θλίψη. Η εικόνα φθοράς και παρακμής και η αδιαφορία της πολιτείας να πράξει τα αυτονόητα για την προστασία, αποκατάσταση και ανάδειξη αυτού του πλούσιας ιστορικής και αρχιτεκτονικής αξίας μεσαιωνικού μνημείου είναι εμφανής.

Στο πλαίσιο των ανωτέρω και επειδή η προστασία της πολιτιστικής κληρονομιάς είναι μείζονος σημασίας για τη διατήρηση της ιστορικής μας μνήμης και ταυτότητας, η δε ανάδειξή της αποτελεί προαπαιτούμενο για την τοπική ανάπτυξη και ευημερία, είναι δε και συνταγματική ευθύνη του κράτους να τη διασφαλίζει, ερωτάσθε, κυρία Υπουργέ, αν σκοπεύετε να παράσχετε ως Υπουργείο εύλογα οικονομικά κίνητρα και ενισχύσεις προς τους ιδιοκτήτες των κτισμάτων του μεσαιωνικού διατηρητέου οικισμού της Καλαμωτής της Χίου, αλλά και άλλων χωριών, του οποίου η αναστήλωση και η συντήρηση απαιτεί υψηλά και δυσβάσταχτα κόστη και αν ναι, ποια είναι αυτά.

Σκοπεύετε να απλοποιήσετε τη διαδικασία έγκρισης και εποπτείας από τις αρμόδιες αρχές επί των εργασιών αναστήλωσης και συντήρησης των ως άνω οικισμών, ώστε να μειωθούν οι υπερβολικές καθυστερήσεις και τα αυξημένα κόστη, χωρίς, φυσικά, να θίγονται τα ιδιαίτερα χαρακτηριστικά και η αυθεντικότητα των εκεί κείμενων κτισμάτων και αν ναι, σε ποιες ενέργειες σκοπεύετε να προβείτε;

Και τέλος, ποιες είναι οι προτάσεις σας για την αποκατάσταση και αναστήλωση του μεγάλης ιστορικής και πολιτιστικής αξίας μεσαιωνικού διατηρητέου οικισμού της Καλαμωτής της Χίου και των άλλων οικισμών;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Υπουργέ, έχετε τον λόγο για την απάντησή σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Ευχαριστώ, κύριε Βουλευτά. Ναι, όπως και εσείς είπατε, η περιοχή των μαστιχοχωρίων περιέχει τουλάχιστον έξι οικισμούς, η ίδρυση των οποίων ανάγεται στους μεσαιωνικούς χρόνους και ανήκουν στην κατηγορία των οχυρωματικών οικισμών του Αιγαίου, οι οποίοι έχουν χαρακτηριστεί ως ιστορικά διατηρητέα μνημεία και προστατεύονται και από τον ν.4858/2021 και τις υπηρεσίες του Υπουργείου Πολιτισμού.

Συγχρόνως όμως, όπως κι εσείς σίγουρα γνωρίζετε -είμαι σίγουρη ότι το γνωρίζετε- έχουν χαρακτηριστεί και ως παραδοσιακοί οικισμοί το έτος 1988. Όπως αναφέρατε, πράγματι ο οικισμός της Καλαμωτής έχει χαρακτηριστεί ως ιστορικό διατηρητέο μνημείο το 1998 και σήμερα, όντως, παρουσιάζει πολλά προβλήματα. Πολλά από τα κτίρια του οικισμού έχουν εγκαταλειφθεί, γιατί τα εγκατέλειψαν οι κάτοικοι εδώ και πάρα πολλά χρόνια, ενώ ως αποτέλεσμα της μη διαμονής κατοίκων ήταν και η εγκατάλειψη και η κατάρρευση ορισμένων σημείων αυτών των κτιρίων.

Όντως θα πω κι εγώ, γιατί ξέρω ότι δεν έχει νόημα να λέμε κάτι διαφορετικό, ότι η κατάσταση δεν είναι η καλύτερη. Όμως, ας δούμε τις αρμοδιότητες του Υπουργείου Πολιτισμού, ιδιαίτερα για τα επικινδύνως ετοιμόρροπα κτίρια, σύμφωνα με την παράγραφο 2 του άρθρου 11 του ν.3028/2002. Από τότε ο συνταγματικός νομοθέτης έχει εξουσιοδοτήσει το Υπουργείο Πολιτισμού να προχωρήσει στην έκδοση νόμου. Ο νόμος αυτός εκδόθηκε το 2002 και μας λέει -επαναλαμβάνεται το ίδιο άρθρο και στον ν.4858 που κωδικοποιεί τη νομοθεσία- τα εξής: «Ο κύριος ή ο νομέας μνημείου υποχρεούται να μεριμνά για την άμεση εκτέλεση των εργασιών συντήρησης, στερέωσης ή προστασίας ετοιμόρροπου μνημείου χωρίς υπαίτια καθυστέρηση με δική του δαπάνη και υπό την εποπτεία και τις υποδείξεις της υπηρεσίας». Επομένως, η νομοθεσία εδώ είναι σαφής ως προς την αρμοδιότητα του Υπουργείου Πολιτισμού.

Από εκεί και πέρα, το μείζον πρόβλημα, αν θέλετε, σε όλες αυτές τις κατηγορίες είναι ότι είναι πολλοί φορείς με συναφείς αρμοδιότητες. Είναι το Υπουργείο Πολιτισμού, η αποκεντρωμένη διοίκηση, το Υπουργείο Περιβάλλοντος και το Υπουργείο Ναυτιλίας και Νησιωτικής Πολιτικής. Αυτό από μόνο του δημιουργεί μια μεγάλη καθυστέρηση. Γι’ αυτό και το Υπουργείο Πολιτισμού αναγνωρίζοντας το μεγάλο πρόβλημα, έχει ζητήσει τη συνεργασία του Νομικού Συμβουλίου του Κράτους πρωτίστως για να αποσαφηνιστούν αρμοδιότητες.

Από εκεί και πέρα, όπως πολύ καλά γνωρίζετε, το Υπουργείο Πολιτισμού δεν είναι αυτό που θα παράσχει οικονομικά κίνητρα. Χρειάζεται άλλου είδους διαδικασία. Τα οικονομικά κίνητρα σε όλα τα ζητήματα δίνονται από το Υπουργείο Οικονομικών, γεγονός που δεν σημαίνει ότι τόσο το Υπουργείο Οικονομικών όσο και το Υπουργείο Πολιτισμού δεν έχουμε ασχοληθεί με το τι μπορεί να γίνει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Και έρχομαι -τελειώνω σε ένα λεπτό, κύριε Πρόεδρε!- στη διαδικασία που τηρείται για τα κτίρια τα οποία έχουν χαρακτηριστεί ως επικίνδυνα από την οικεία υπηρεσία του Δήμου Χίου. Στην περίπτωση του χαρακτηρισμού αυτών των κτιρίων διενεργείται αυτοψία και στη συνέχεια εκδίδεται έγκριση των εργασιών άρσης ετοιμορροπίας, όπως αυτές ορίζονται στις σχετικές εκθέσεις του επικίνδυνου κτίσματος. Στην περίπτωση χαρακτηρισμού κτιρίων ως επικινδύνως ετοιμορρόπων, για τα οποία οι σχετικές εκθέσεις του προαναφερόμενου τμήματος του Δήμου Χίου προτείνει την τμηματική ή ολική καθαίρεση, ακολουθείται η διαδικασία του άρθρου 41 του ν.4858/2021. Συγκαλείται, δηλαδή, πενταμελής επιτροπή η οποία διενεργεί αυτοψία και στη συνέχεια προτείνει άμεσα μέτρα προστασίας. Νομίζω ότι εδώ θα συμφωνήσετε, όπως συμφώνησα κι εγώ σε αυτό που λέτε, ότι ναι, υπάρχουν προβλήματα. Όμως, δεν μπορούμε να μπαίνουμε ως ολετήρες, κάτι που γίνεται πολλές φορές, και να γκρεμίζουμε ή να καταστρέφουμε μνημεία, έτσι όπως προτείνουν πολλοί, προκειμένου να επισπεύσουμε τις διαδικασίες. Το μείζον ζήτημα είναι η αποσαφήνιση των αρμοδιοτήτων και σε αυτόν τον τομέα το Υπουργείο Πολιτισμού έχει, ήδη, αναλάβει πρωτοβουλία.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Θα προσπαθήσω να είμαι συνεπής με τον χρόνο, αλλά επειδή, όπως αντιλαμβάνεστε, πρόκειται για ένα μείζον θέμα που αφορά σχεδόν όλη την Ελλάδα και ιδιαίτερα τα νησιά μας με τα προβλήματα που γνωρίζουμε όλοι ειδικά στη μεθόριο, στο ανατολικό Αιγαίο, ίσως χρειαστεί να δείξετε μία μικρή ανοχή.

Κυρία Υπουργέ, η σημερινή συζήτηση έχει ως σκοπό το να βρεθεί λύση για την ανάπτυξη και την προστασία του ιστορικού αυτού μνημείου, αλλά και των λοιπών μοναδικών ιστορικών μνημείων της Χίου και όχι το να μπούμε σε έναν κύκλο θεωρητικών συζητήσεων σχετικά με το τι θα μπορούσε να γίνει και το τι θα θέλαμε να γίνει. Αυτό που θέλουμε είναι να γνωρίζουμε τι να περιμένουμε, ποιο είναι το σχέδιο του Υπουργείου, του οποίου εσείς ηγείστε τόσα χρόνια, και ποιες είναι οι προτάσεις σας.

Καταθέτω στα Πρακτικά φωτογραφίες της σημερινής εικόνας του οικισμού για να διαπιστώσετε -το γνωρίζετε, όπως και όλοι οι συνάδελφοι που θα δείξουν ενδιαφέρον- την αποκαρδιωτική εικόνα που υφίσταται αυτό το χωριό και αυτά τα μοναδικά λίθινα σπίτια του οικισμού που άντεξαν τόσους αιώνες, αλλά τώρα έχουν καταρρεύσει. Ακόμα και τα μεσαιωνικά περάσματα έχουν κατακλυστεί από ερείπια. Δεν μπορεί να πάει στα σπίτια του ο κόσμος και οι επισκέπτες δεν μπορούν να απολαύσουν ό,τι έχει απομείνει σ’ αυτά τα χωριά μας.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η συνολική εικόνα αυτού του διατηρητέου, λοιπόν, μνημείου, αλλά και των άλλων χωριών είναι απογοητευτική. Οι λιγοστοί κάτοικοι του χωριού είναι στην πλειονότητά τους αγρότες και καταβάλλουν κάθε δυνατή προσπάθεια για να διατηρήσουν ζωντανές τις παραδόσεις και το περιβάλλον στο οποίο οι πρόγονοί τους έχουν ζήσει. Γνωρίζουμε τη νομοθεσία, αλλά, βλέπετε, η νομοθεσία δεν δουλεύει και δεν μπορεί να τους βοηθήσει. Δεν μπορεί να αφήνουμε όλη αυτή την ευθύνη σε αυτούς που δεν έχουν τη δυνατότητα να αναλάβουν τέτοιες υποχρεώσεις. Η υποχρέωση, όμως, της χώρας μας είναι να τα διατηρήσουμε στην περίπτωση που δεν μπορεί ο ιδιοκτήτης. Οι άνθρωποι είναι πάμφτωχοι και, όπως είπατε κι εσείς, εγκαταλείπουν τα χωριά. Γιατί τα εγκαταλείπουν; Γιατί πάνε να ζήσουν αλλού με άλλες συνθήκες; Πάνε να βρουν τις συνθήκες που πρέπει να έχει ένας πολίτης σήμερα στην κοινωνία μας.

Η πολιτεία, λοιπόν, δεν μπορεί να στέκει ως παρατηρητής στις προσπάθειές τους. Για την ακρίβεια, η πολιτεία δεν στέκει ως απλός παρατηρητής, αλλά θέτει και εμπόδια. Οι δυσκολίες με τις οποίες έρχονται αντιμέτωποι οι ιδιοκτήτες σε κάθε προσπάθεια αναστήλωσης του κτισμάτων τους είναι σοβαρές και οι περιορισμοί που επιβάλλει η νομοθεσία στο πλαίσιο της διατήρησης και συντήρησης των ιστορικών μνημείων είναι μη διαχειρίσιμοι. Τα υψηλά κόστη που απαιτούνται είναι δυσβάσταχτα, πόσο μάλλον για τα χαμηλά εισοδήματα αυτών των ανθρώπων.

Το όλο πλαίσιο δυσχεραίνει τη δυνατότητά τους να αντεπεξέλθουν οικονομικά, αλλά και να αντεπεξέλθουν, όσοι μπορούν, σε οποιαδήποτε πρωτοβουλία αποκατάστασης. Για να πάρεις σήμερα ρεύμα, ένα δίκτυο, στα Μεστά, στο Πυργί, πρέπει να πληρώσεις ο ίδιος, διότι δεν μπορούν να υπάρχουν καλώδια στον αέρα, αφού οι συνθήκες είναι ειδικές. Όλα αυτά, λοιπόν, πρέπει να τα δούμε. Ειδάλλως, θα ερημώσουν όλα και θα καταστραφούν.

Έχετε βάλει στη διαβούλευση το πρόγραμμα «Διατηρώ», το οποίο ξεκίνησε από 450 εκατομμύρια και έφτασε στα 250 και στα 70 και τώρα διαβάζουμε ότι θα φτάσει στα 20 εκατομμύρια. Ποιος θα πρωτοπάρει; Αυτή δεν είναι βοήθεια. Η πολιτεία οφείλει να είναι αρωγός και όχι τροχοπέδη σε τέτοιες πρωτοβουλίες που ενισχύουν, μεταξύ άλλων, τη συλλογική συνείδηση των κατοίκων.

Η πολιτιστική μας κληρονομιά πραγματικά απειλείται. Όσον αφορά τα χωριά μας στα νησιά, όπως είναι της Χίου, που ξέρετε ποιος είναι απέναντί μας, η μοναδική ελπίδα για να κρατηθούν είναι να διατηρηθεί ο οικισμός τους, τα σπίτια τους, η ιστορία τους, η κληρονομιά τους, ο δεσμός, η ρίζα. Εάν δεν βοηθήσουμε απλοποιώντας τις διαδικασίες αυτού που περιγράψατε κι εσείς, του δαιδαλώδους και δύσκολου θεσμικού πλαισίου και αν δεν τους ενισχύσουμε και οικονομικά, στον ιστορικό χρόνο που είναι αμελητέος, σε σαράντα, πενήντα χρόνια, δεν θα υπάρχει τίποτε, κάτι που θα αποτελέσει πραγματικά εθνική καταστροφή.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υπουργέ, έχετε τον λόγο για την απάντησή σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, όπως είπατε κι εσείς, η λύση που θα βρεθεί δεν θα αφορά μόνο την Καλαμωτή, δεν θα αφορά μόνο τους μεσαιωνικούς οικισμούς της Χίου ή των νησιών του Αιγαίου, αλλά θα αφορά πάρα πολλές περιοχές της χώρας, η οποία ευτυχώς έχει πολλούς τέτοιους οικισμούς.

Αντιλαμβάνεστε, λοιπόν, ότι το πρόβλημα είναι μεγάλο και η λύση του επιφέρει, επίσης, πολύ μεγάλες συνέπειες ιδιαίτερα στο οικονομικό επίπεδο. Όμως, αν δούμε τα πράγματα ιστορικά, η Καλαμωτή, όπως και αυτοί οι έξι οικισμοί στα Μαστιχοχώρια, άρχισαν κατ’ ουσίαν να έχουν ουσιαστικά προβλήματα μετά τον σεισμό του 1881. Εκεί έγιναν οι πολλές βλάβες, οι οποίες για διάφορους λόγους δεν αποκαταστάθηκαν σωστά.

Έχουμε εγκατάλειψη των πυρήνων των μεσαιωνικών στα χωριά αυτά από τις αρχές του 20ου αιώνα, με αποκορύφωμα τη δεκαετία του 1950 και του 1960. Από εκεί αρχίζουν τα προβλήματα. Όταν ένα κτίριο εγκαταλείπεται, εκ των πραγμάτων σιγά-σιγά αρχίζει και καταρρέει γιατί κανείς δεν το φροντίζει.

Οι ιδιοκτήτες, λοιπόν, αυτών των κτιρίων, αυτών των κτισμάτων –βέβαια, δεν τους αδικώ- από τότε δεν είχαν σωστή μέριμνα για αυτά τα κτίρια. Από εκεί και πέρα, σας είπα ότι το αντιλαμβάνομαι απολύτως το πρόβλημα και το ξέρω ότι η κατάσταση σε αυτούς τους οικισμούς δεν είναι η καλύτερη. Γι’ αυτό ακριβώς, με τη βοήθεια του Νομικού Συμβουλίου του Κράτους, στο οποίο έχουμε υποβάλει ερώτημα και περιμένουμε την απάντησή του, προσπαθούμε να αποσαφηνίσουμε τις αρμοδιότητες οι οποίες είναι πολυδαίδαλες. Δυστυχώς, αυτό υφίσταται. Αυτό προσπαθούμε να απομπλέξουμε.

Επίσης, υπάρχουν συζητήσεις στο πλαίσιο της Κυβέρνησης για να δοθούν κίνητρα τα οποία πρέπει να οριοθετηθούν, διότι οι οικονομικοί πόροι δεν είναι ατέλειωτοι. Και επαναλαμβάνω ότι αυτό δεν είναι μία αρμοδιότητα του Υπουργείου Πολιτισμού. Δεν είναι κάτι που μπορεί να το αποφασίσει μόνο του το Υπουργείο Πολιτισμού.

Όσο για το πρόγραμμα «Διατηρώ Ιδιωτικού Τομέα», η διαβούλευσή του ολοκληρώθηκε 31-1-2025. Αυτό το εργαλείο δεν έχω την πληροφορία και την ενημέρωση ότι θα περιοριστεί στα χρήματα τα οποία αναφέρετε. Θεωρώ, λοιπόν, ότι για πρώτη φορά γίνεται μία προσπάθεια να υπάρξει τέτοιου είδους οικονομική ενίσχυση και κινητροδότηση προς τους ιδιοκτήτες τέτοιου είδους κτισμάτων, προκειμένου να υπάρξει αυτή η αναζωογόνηση των οικισμών που λέτε.

Σε κάθε περίπτωση, επαναλαμβάνω –και κλείνω με αυτό- ότι το Υπουργείο Πολιτισμού έχει πάρει μια πρωτοβουλία με τον μίτο της Αριάδνης διά του Νομικού Συμβουλίου του Κράτους να προσπαθήσει να ξεμπλέξει το κουβάρι αυτών των συναρμοδιοτήτων.

Από την άλλη πλευρά, όμως, και η τοπική κοινωνία, είτε αυτή εκφράζεται από τον δήμο είτε από διάφορους συλλόγους, θα πρέπει όχι απλώς να επισημαίνει το πρόβλημα. Θα πρέπει και η τοπική αυτοδιοίκηση να ενσκήψει σε αυτό το θέμα και να δει πώς και εκείνη μπορεί να συμβάλει με τον καλύτερο δυνατό τρόπο.

Σας ευχαριστώ.

**ΣΤΑΥΡΟΣ ΜΙΧΑΗΛΙΔΗΣ:** Παρακινείστε τους, λοιπόν, κύριε Υπουργέ!

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ πολύ.

Θα συζητηθεί τώρα η δεύτερη με αριθμό 676/17-3-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «O κίνδυνος απώλειας πόρων από το Ταμείο Ανάκαμψης και Ανθεκτικότητας προ των πυλών».

Θα απαντήσει ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης.

Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Βέβαια, δεν θα μπορούσα να μην αναφερθώ εκ προοιμίου, παρουσία και της κ. Μενδώνη που ανέφερε και τον συνταγματικό νομοθέτη περί των παραδοσιακών οικισμών, αλλά παρουσία και του Υφυπουργού Δικαιοσύνης κ. Μπούγα, σε όλα αυτά τα οποία συνετελέσθησαν χθες με την τοποθέτηση του κυρίου Πρωθυπουργού και τη δήλωση επιλογής εισαγγελέα από τον κ. Τριαντόπουλο. Και αναφέρομαι σε αυτό διότι είναι εξόχως αντισυνταγματική η κίνηση η οποία ακολουθείται. Προσβάλλει τη δημοκρατία μας...

**ΠΡΟΕΔΡΕΥΩΝ (Γεώργιος Γεωργαντάς):** Επίκαιρες ερωτήσεις έχουμε, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Έχω δύο λεπτά και σας παρακαλώ να μου αφήσετε τον χρόνο αυτό να μιλήσω και μετέπειτα, βεβαίως, να μου απαντήσει ο Υπουργός…

**ΠΡΟΕΔΡΕΥΩΝ (Γεώργιος Γεωργαντάς):** Δεν είναι θέμα χρόνου. Είναι θέμα αντικειμένου της συζήτησης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μη μου αναλώνετε, σας παρακαλώ, τον χρόνο. Έχω το δικαίωμα να τοποθετηθώ και θα καταλήξω φυσικά…

**ΠΡΟΕΔΡΕΥΩΝ (Γεώργιος Γεωργαντάς):** Δικαίωμα δεν έχετε! Με την ανοχή του Προεδρείου, κάντε το! Δεν έχετε δικαίωμα να αναλώσετε τον χρόνο σε οτιδήποτε. Να το καταλάβουν όλοι εδώ. Έχουμε επίκαιρες ερωτήσεις. Παρακαλώ!

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Αφού έχω, λοιπόν, την ανοχή, οφείλω να τοποθετηθώ. Είμαστε Βουλευτές και είμαστε στον ναό της δημοκρατίας. Αυτό το οποίο επιχειρήθηκε από την Κυβέρνηση εχθές είναι αντισυνταγματικό και το ξέρετε πολύ καλά, κύριε Μπούγα. Άραγε, από αύριο –αναφέρθηκε και στον συνταγματικό νομοθέτη η κ. Μενδώνη- θα ισχύει το Σύνταγμα; Υπάρχει αλά καρτ; Οι φοιτητές της Νομικής εκεί έξω θα τη διδάσκονται με αστερίσκους σε κάποια άρθρα του Συντάγματος; Κάποια βεβαίως πρέπει να επικαιροποιηθούν, αλλά προτού αυτά επικαιροποιηθούν ή αλλάξουν, ισχύουν. Και αναφέρομαι περισσότερο στον κ. Μπούγα που κάθεται εκ δεξιών του κ. Παπαθανάση.

Και κλείνω –για να πάω στην ερώτηση βεβαίως- με το εξής ερώτημα: Από εδώ και πέρα θα ακολουθήσετε τις ίδιες διαδικασίες στις επόμενες προανακριτικές που ενδεχομένως ισχύσουν; Άραγε, για τον κ. Καραμανλή γιατί δεν έγινε το ίδιο; Τι συμβαίνει εδώ πέρα; Είστε σε τόσο δεινή θέση που ακόμα και το Σύνταγμα καταπατάτε; Πού θα φτάσει πια αυτή η θεσμική εκτροπή; Είναι κάτι εξόχως σημαντικό και οφείλουμε τα μέλη της Εθνικής Αντιπροσωπείας να το επισημαίνουμε με κάθε τρόπο από το Βήμα το οποίο μας δίδεται.

Θα αναφερθώ στην ερώτηση προς τον κ. Παπαθανάση που είναι, βέβαια, ένα σημαντικό ζήτημα και δεν είναι άλλο από το Ταμείο Ανάκαμψης. Η χώρα είναι πάρα πολύ πιεστική, κύριε Παπαθανάση. Τα ορόσημα τα οποία εσείς έχετε εκπληρώσει μέχρι τώρα ως Κυβέρνηση –και αναφέρομαι και στην ίδια την Ευρωπαϊκή Επιτροπή- είναι μόλις 35% επί συνόλου σχεδόν τετρακοσίων οροσήμων που άπτονται των επενδύσεων και των μεταρρυθμίσεων. Την ίδια ώρα, οι εκταμιεύσεις και οι απορροφητικότητες είναι πάρα πολύ χαμηλές. Τέσσερα χρόνια μετά, έχετε εκπληρώσει το 1/3 των οροσήμων. Απομένει σχεδόν ενάμισι έτος. Τι θα συμβεί;

Κρούουμε, λοιπόν, τον κώδωνα του κινδύνου και στην πρωτολογία μου φτάνω στο σημείο που ερωτώ δύο πράγματα: Πρώτον, ποιο είναι το χρονοδιάγραμμα υλοποίησης –πάρα πολύ κρίσιμο- των οροσήμων αυτών που αφορούν τις μεταρρυθμίσεις, αλλά και τις επενδύσεις αντίστοιχα σε Υπουργεία; Και το λέω γιατί μερικά Υπουργεία είναι πάρα-πάρα πολύ χαμηλά, σε μονοψήφια ποσοστά απορροφητικότητας. Δεύτερον, με ποιον τρόπο θα διασφαλίσετε την έγκαιρη υλοποίηση όλων των έργων, προκειμένου να μη χαθεί η ευκαιρία της χρηματοδότησής τους από τους πόρους του Ταμείου Ανάκαμψης και Ανθεκτικότητας; Και είναι πολλά έργα, όπως μια πολύ σημαντική παρέμβαση που, δυστυχώς, καθυστερεί χαρακτηριστικά έξι χρόνια τώρα και ακόμα δεν έχει συμβασιοποιηθεί. Φυσικά, αναφέρομαι στον Βόρειο Οδικό Άξονα Κρήτης και επιφυλάσσομαι να μιλήσω στη δευτερολογία μου γι’ αυτό.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Μιας και το ανέφερε ο κ. Μαμουλάκης, ο κ. Τριαντόπουλος έλαβε μία γενναία απόφαση, να ζητήσει να δικαστεί από τον φυσικό του δικαστή.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τακτικό.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Υπάρχουν ακόμη Έλληνες και κόμματα που εμπιστεύονται τη δικαιοσύνη, κύριε Μαμουλάκη και δεν τη βλέπουν τη δικαιοσύνη αλά καρτ. Ναι, υπάρχουν πολιτικοί που λαμβάνουν αυτές τις γενναίες αποφάσεις και ζητούν να πάνε οι ίδιοι στη δικαιοσύνη, για να αποδείξουν την αθωότητά τους. Γι’ αυτό, λοιπόν, αναμένετε την εξέλιξη. Δεν μιλάμε για μια οποιαδήποτε δικαιοσύνη. Μιλάμε για τη συνταγματικά κατοχυρωμένη δικαιοσύνη που πρέπει όλοι όλες οι Ελληνίδες και όλοι οι Έλληνες να την εμπιστευόμαστε.

Είναι ευκαιρία που μιλάμε γι’ αυτήν την ερώτησή σας σήμερα, καθότι σε λίγη ώρα αναμένουμε την έγκριση από την επιτροπή για το πέμπτο αίτημα εκταμίευσης. Το πέμπτο αίτημα εκταμίευσης είναι ύψους 3,1 δισεκατομμυρίων ευρώ και κατ’ ουσίαν θα ανεβάσει τις απορροφήσεις και τις εκταμιεύσεις προς τη χώρα μας στα 21,3 δισεκατομμύρια ευρώ, δηλαδή στο 60% του συνολικού προϋπολογισμού του Ταμείου. Ταυτόχρονα, με την πέμπτη δόση θα έχουν επιτευχθεί και ακόμα τριάντα δύο ορόσημα, που αυτό θα μας ανεβάσει σε ένα ποσοστό πολύ πάνω από τον μέσο όρο της Ευρώπης.

Θα καταθέσω εδώ στη Βουλή –το έχω ξανακάνει και θα το ξανακάνω σήμερα- όλα αυτά τα επίσημα στοιχεία, τα οποία προκύπτουν από τον επίσημο ιστότοπο της Ευρωπαϊκής Επιτροπής, όπου η Ελλάδα είναι πρώτη στους πόρους ως προς το ΑΕΠ της χώρας το 2023 και πρώτη στις εκταμιεύσεις επίσης ως προς το ΑΕΠ της χώρας. Είμαστε όγδοοι βάσει του τέταρτου αιτήματος με 50,7 και τώρα με το πέμπτο αίτημα θα ανέβουμε πολύ πιο πάνω.

Είμαστε πολύ πιο πάνω από τον μέσο όρο και θα φτάσουμε στο 60%, κύριε Μαμουλάκη. Ταυτόχρονα, εδώ έχουμε και τα ορόσημα, όπου μόνο με το τέταρτο είμαστε στον μέσο όρο και με το πέμπτο που σας λέω ότι σήμερα αναμένουμε την ανακοίνωση της επιτροπής, θα πάμε στο 35% που θα μας ανεβάσει μέσα στις πρώτες οκτώ θέσεις της Ευρώπης.

Βεβαίως, βρισκόμαστε και στην τέταρτη θέση στην Ευρώπη ως προς τα υποβληθέντα αιτήματα και, μάλιστα, αναμένουμε το 2025 να υποβάλουμε δύο αιτήματα.

Σας τα καταθέτω όλα για τα Πρακτικά.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, στο ερώτημά σας σχετικά με το χρονοδιάγραμμα, όλα τα ευρωπαϊκά προγράμματα –το γνωρίζετε- έχουν κανονισμούς και αναθεωρήσεις. Εννοώ το κάθε ευρωπαϊκό πρόγραμμα. Και το ΕΣΠΑ έχει τους κανονισμούς. Έτσι και το Ταμείο Ανάκαμψης έχει όλη αυτή τη διαδικασία. Είμαστε αυτή τη στιγμή στη φάση της αναθεώρησης –σας παρουσίασα σε ποια θέση βρίσκεται η Ελλάδα- και θα υποβάλουμε το τελικό αίτημα αναθεώρησης στις 11 Απριλίου. Στη συνέχεια, στο τέλος Μαΐου, αρχές Ιουνίου, θα υποβάλουμε το έκτο αίτημα πληρωμής ύψους 3,9 δισεκατομμυρίων ευρώ, για να ακολουθήσει το έβδομο αίτημα πληρωμής ύψους 3,5 δισεκατομμυρίων ευρώ τον Νοέμβριο του 2025.

Με αυτά τα αιτήματα η Ελλάδα θα παραμείνει στις πρώτες θέσεις και με την Αναθεώρηση, βεβαίως, θα μπορέσουμε είτε να αυξήσουμε είτε να μειώσουμε δράσεις, οι οποίες είναι σε εξέλιξη.

Θα σας παρουσιάσω στη δευτερολογία μου όλα αυτά τα οποία αφορούν, αν θέλετε, την καθημερινότητα του πολίτη, αλλά εκείνο που έχει σημασία είναι ότι πρέπει να πετυχαίνουμε τις μεταρρυθμίσεις, διότι κάθε αίτημα ακολουθείται από μία υποχρέωση της χώρας να προβαίνει σε μεταρρυθμίσεις και ταυτόχρονα, να επιτυγχάνει έργα. Όταν μία χώρα βρίσκεται στις πρώτες θέσεις της Ευρώπης, δεν μπορείτε να πείτε ότι είναι μία χώρα η οποία βρίσκεται πίσω στην υλοποίηση και στην απορρόφηση του σχεδίου του Ταμείου Ανάκαμψης.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Ο κ. Μαμουλάκης έχει τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Γενναίο βήμα, λοιπόν, για τον κ. Τριαντόπουλο! Αλήθεια τώρα; Δηλαδή, ο κ. Καραμανλής από τι διέπετο, από γενναιότητα ή από δειλία; Δεν καταλαβαίνω τι θέλετε να πείτε. Και μάλιστα, τι ζητάτε; Να κριθεί από το Ειδικό Δικαστήριο χωρίς μάρτυρες, χωρίς να ανοίξει η υπόθεση, χωρίς να αναβαθμιστεί και μια και μιλάτε για βεβαιότητα, γιατί δεν τον καλείτε να άρει τη βουλευτική του ασυλία και να…

**ΠΡΟΕΔΡΕΥΩΝ (Γεώργιος Γεωργαντάς):** Αδικείτε τη διαδικασία των επικαίρων ερωτήσεων, θα μου επιτρέψετε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Σε είκοσι δευτερόλεπτα έδωσα το σημείο...

**ΠΡΟΕΔΡΕΥΩΝ (Γεώργιος Γεωργαντάς):** Έχουμε νομοσχέδιο σε λίγο, θα ακουστούν οι θέσεις των κομμάτων.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Πάλι αναλώνετε τον χρόνο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Πάω στο σημείο της επίκαιρης ερώτησης.

Τα μαθηματικά είναι πεισματάρικα. Εδώ έχουμε το εξής, κύριε Παπαθανάση, εξ ου και η σημερινή ερώτηση, έχουν εκπληρωθεί εκατόν τριάντα πέντε από τα τριακόσια ογδόντα τρία εν συνόλω ορόσημα, τουλάχιστον μέχρι το τέλος του 2024. Έχουμε, λοιπόν, 35% της υλοποίησης των οροσήμων. Ορόσημα σημαντικά, γιατί άπτονται μεταρρυθμίσεων και επενδύσεων και χωρίς την εκπλήρωση αυτών των οροσήμων δεν έχουμε απορροφητικότητα, δεν έχουμε εκταμίευση. Και την ίδια ώρα μιλάει και ο κ. Κοστέλο και οι υπόλοιποι αξιωματούχοι της Κομισιόν για ξαφνικό θάνατο. Δεν υπάρχει καμία περίπτωση, δηλαδή –άλλωστε και το Συνταγματικό Δικαστήριο στη Γερμανία αυτό απεφάνθη- επέκταση του εν λόγω προγράμματος. Τι σημαίνει αυτό; Ότι πιέζει ο χρόνος ασφυκτικά και δικαίως ανησυχούμε και κρούουμε τον κώδωνα του κινδύνου, γιατί παρήλθαν τέσσερα χρόνια για να εκπληρώσετε το 30% και κάτι των οροσήμων. Πώς θα πετύχουμε σε δεκαέξι με δεκαεπτά μήνες το υπόλοιπο 70%;

Είναι σημαντικό! Εμείς οφείλουμε να το επισημάνουμε, κρίνεστε γι’ αυτό. Κρίνεστε για την αποτελεσματικότητα ή μη των πράξεων και των πολιτικών σας και αναμφίβολα, είναι μια πολύ μεγάλη πρόκληση για τη χώρα. Προφανώς, είναι η μεγάλη ευκαιρία αυτής της δεκαετίας και πλέον για την Ελληνική Δημοκρατία για τον τόπο μας, διότι μιλάμε για τουλάχιστον 32 δισεκατομμύρια που εξ ημισείας διανέμονται σε grants και σε δανεισμό με ελκυστικούς επιτοκιακούς όρους. Δυστυχώς, όμως, εκ του αποτελέσματος φαίνεται ότι και η απορροφητικότητα ασθενεί, αλλά κυρίως, ότι υπάρχουν και έργα –εκεί θα καταλήξω- τα οποία φαίνεται να είναι σε πολύ-πολύ δύσκολη κατάσταση, όπως η αναθεώρηση στην οποία προχωρήσατε μετά την παταγώδη αποτυχία της ένταξης έργων και αυτό φάνηκε ξεκάθαρα από την εκ βάθρων αναθεώρηση.

Ειρήσθω εν παρόδω, να πούμε ότι εδώ δεν υπάρχει και κανένα motoring καμία παρακολούθηση διακομματικής διαδικασίας ως οφείλετε. Τα άλλα κράτη-μέλη -η πλειονότητα αυτών- την ακολουθούν, γιατί θέλουν τη διαφάνεια. Εδώ όλα είναι εν κρυπτώ, όλα είναι καλά συγκαλυμμένα για να πράξετε τα δέοντα με τον τρόπο που εσείς επιθυμείτε, αλλά θα κριθείτε και γι’ αυτό, εκτιμώ.

Πάμε, λοιπόν, στο εξής: Και λόγω της καταγωγής, αλλά και ως τεχνικός, οφείλω να επισημάνω ένα πολύ μεγάλο έργο πρόκλησης για τη χώρα που είναι ο Βόρειος Οδικός Άξονας Κρήτης. Έχουν ενταχθεί 400 εκατομμύρια ευρώ σε αυτό το έργο και καλώς, θα πω εγώ, αλλά ξέρετε κάτι; Το έργο έξι χρόνια μετά τη διοίκηση Μητσοτάκη, δεν έχει καν συμβασιοποιηθεί. Πώς θα απορροφηθούν οι πόροι σε ένα έργο που δεν έχει καν συμβασιοποιηθεί και έχουμε καταληκτική ημερομηνία απορρόφησης σε μερικούς μήνες; Είναι κρίσιμα ερωτήματα και επ’ αυτών θέλω πραγματικά -και ειδικά στα ορόσημα, όπως σας έθεσα, κύριε Παπαθανάση- μια απάντηση.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο κύριος Υπουργός έχει τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Έχει αποδείξει αυτή η Κυβέρνηση, κύριε Μαμουλάκη, ότι επιτυγχάνει τους στόχους της. Θέλω να σας πω ότι παρέλαβε το 2019 ένα ΕΣΠΑ το οποίο ήταν στην απορρόφηση ουραγός της Ευρώπης, ήμασταν η τελευταία χώρα της Ευρώπης και καταφέραμε στο τέλος του 2023 να μην απωλέσουμε ούτε 1 ευρώ.

Όταν σας καταθέτω τα στοιχεία τα οποία έχετε μπροστά σας, δεν μπορείτε να με ρωτάτε αν έχουμε πετύχει ένα ποσοστό των οροσήμων, αφού η επίτευξη αυτών των στόχων κρίνεται σε σχέση με τις είκοσι επτά χώρες και είμαστε στις πρώτες χώρες της Ευρώπης και ως προς την απορρόφηση και ως προς την επίτευξη των οροσήμων.

Επομένως, θέλω να σας δηλώσω ρητά και κατηγορηματικά ότι δεν θα απωλέσουμε πόρους και ότι το Ταμείο Ανάκαμψης έχει έναν πολύ σκληρό κανονισμό, έναν κανονισμό που ελέγχεται πολύ αυστηρά από μία ειδική επιτροπή της κοινότητας, η οποία καθημερινά σχεδόν –αφοσιωμένη επιτροπή από κοινοτικούς- παρακολουθεί το κάθε ορόσημο. Όταν γίνεται μια διαπραγμάτευση, η διαπραγμάτευση γίνεται επί αντικειμενικών στοιχείων, για να μπορέσουμε να δείξουμε την πρόοδο ενός έργου και αν επετεύχθη ένα έργο. Και μάλιστα, υπάρχουν και ελεγκτικοί μηχανισμοί που επιβεβαιώνουν την επίτευξη αυτών των έργων.

Θα ήθελα -επειδή έχετε κάνει ως Αντιπολίτευση το λάθος να μιλάτε ότι το Ταμείο Ανάκαμψης αφορά τους λίγους- όλοι οι παρευρισκόμενοι στη Βουλή αυτή τη στιγμή να μου πουν αν δεν έχουν λάβει έστω ένα SMS για προληπτικές εξετάσεις. Ξέρετε, κύριε Μαμουλάκη, ίσως εσείς να έχετε λάβει και δύο και τρία SMS για να μπορέσετε να προβείτε σε προληπτικές εξετάσεις.

Θέλω να σας θυμίσω –και θα τα καταθέσω στη Βουλή- το πρόγραμμα «Εξοικονομώ», το πρόγραμμα «Προλαμβάνω» -αυτό που σας είπα τώρα, που ρώτησα όλους τους παρευρισκόμενους αν έχουν επαφή με το Ταμείο Ανάκαμψης και αν έχουν λάβει SMS- τα απογευματινά χειρουργεία, όπου χιλιάδες συμπολίτες μας έχουν προβεί σε κάτι που θα έπρεπε να καθυστερήσουν για χρόνια στην αναμονή, τις ψηφιακές δράσεις για τα σχολεία, με όλα τα συστήματα των διαδραστικών πινάκων, το πρόγραμμα «Σπίτι μου ΙΙ», με μεγάλη προσέλευση και επιθυμία πολλών συμπολιτών μας να αγοράσουν σπίτια και μάλιστα, συμπολίτες μας οι οποίοι έχουν χαμηλότερο εισόδημα και ιδιαίτερη μέριμνα για πολύτεκνες και τρίτεκνες οικογένειες, τα ηλεκτρικά λεωφορεία τα οποία κυκλοφορούν στην Αθήνα και τα βλέπετε, το βόρειο τμήμα του Ε65, Τρίκαλα - Εγνατία Οδός, τις εξήντα πέντε αστικές αναπλάσεις σε όλους τους δήμους της χώρας, την ψηφιοποίηση των αρχείων του κράτους που κάνατε μηδέν ως κυβέρνηση του ΣΥΡΙΖΑ, τα εκατόν εξήντα τρία έργα οδικής ασφάλειας ύψους περίπου 600 εκατομμυρίων ευρώ, τα ογδόντα έργα ύδρευσης σε περιοχές της χώρας που πραγματικά είχαν μείνει πίσω δεκαετίες για να αντικατασταθούν όλα τα έργα και σωλήνες, το πρόγραμμα «ΑΙΓΙΣ» που είναι το μεγαλύτερο πρόγραμμα από συστάσεως του ελληνικού κράτους για την πολιτική προστασία, τις είκοσι χιλιάδες νέες θέσεις βρεφονηπιακών σταθμών ύψους 70 εκατομμυρίων ευρώ και τις προπληρωμένες κάρτες.

Σας παρουσιάζω, λοιπόν, και σας καταθέτω αυτά που λέτε ότι δεν θα πετύχουμε.

(Στο σημείο αυτό ο Αναπληρωτής Υπουργός κ. Νικόλαος (Νίκος) Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα μπορούσα να συνεχίζω και να συνεχίζω και να σας παραθέτω όλα αυτά τα έργα, αλλά εγώ πιστεύω στην καλόπιστη έννοια της ερώτησής σας και θέλω να σας διαβεβαιώσω για το εξής: Ότι μέσα στο 2025 θα υποβάλουμε δύο αιτήματα: Το έκτο αίτημα ύψους 3,9 δισεκατομμυρίων ευρώ και το έβδομο αίτημα ύψους 3,5 δισεκατομμυρίων ευρώ.

Θέλω να σας διαβεβαιώσω, επίσης, ότι το 2026 θα υποβάλουμε επίσης δύο αιτήματα, το όγδοο και το ένατο. Το ένατο θα είναι τον Αύγουστο του 2026 και με το ένατο θα κλείσουμε την επίτευξη των στόχων του ταμείου και βεβαίως, δεν υπάρχει καμία παράταση στο ταμείο, διότι για να υπάρξει παράταση στο ταμείο πρέπει να συμφωνήσουν…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ομοφωνία.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ομοφωνία, ακριβώς. Πρέπει να συμφωνήσουν και τα είκοσι επτά κράτη-μέλη.

Και αυτό είπε ο κ. Κοστέλο, δείτε τι σημεία αναθεώρησης πρέπει να δείτε, είτε να αυξήσετε είτε να μειώσετε κάποιο αντικείμενο…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Θα έχετε νέα αναθεώρηση;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεν γνωρίζουμε αν θα έχουμε άλλη αναθεώρηση. Αυτή τη στιγμή έχουμε αυτήν την αναθεώρηση. Δεν γνωρίζω ή δεν υπάρχει αυτή τη στιγμή κάτι από την κοινότητα για νέα αναθεώρηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Εμείς, λοιπόν, θα προχωρήσουμε με μεγάλη προσοχή στην αναθεώρηση, διαπραγματευόμαστε το κάθε τι και η τελευταία ημερομηνία είναι η 11η Απριλίου, ώστε να προετοιμαστούμε για να υποβάλουμε το έκτο και το έβδομο αίτημα πληρωμής.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκατρείς υποψήφιες και υποψήφιοι ακόλουθοι πρεσβείας της ΚΘ΄ Εκπαιδευτικής Σειράς της Ελληνικής Διπλωματικής Ακαδημίας του Υπουργείου Εξωτερικών, συνοδευόμενοι από τον κ. Μιχαήλ Αγγελόπουλο, Σύμβουλο Πρεσβείας Α΄, Διευθυντή Σπουδών της Ελληνικής Διπλωματικής Ακαδημίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίζουμε με την πρώτη με αριθμό 654/12-3-2025 επίκαιρη ερώτηση δεύτερου κύκλου της Βουλευτού Β1 Βορείου Τομέα Αθηνών της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ελένης - Μαρίας Αποστολάκη προς τον Υπουργό Δικαιοσύνης με θέμα: «Υπήρξε προφορική έγκριση της Εισαγγελίας Πρωτοδικών Λάρισας και της τακτικής ανακρίτριας για τις ενέργειες που οδήγησαν στην αλλοίωση του χώρου του δυστυχήματος στο τραγικό δυστύχημα των Τεμπών;».

Στην ερώτηση θα απαντήσει ο Υφυπουργός Δικαιοσύνης κ. Ιωάννης Μπούγας.

Παρακαλώ, κυρία συνάδελφε, έχετε τον λόγο για την πρωτολογία σας.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κύριε Υπουργέ, η τήρηση του Συντάγματος και των νόμων, ο σεβασμός στη δημοκρατική νομιμότητα δηλαδή, συνιστούν όχι μόνο υποχρέωση, αλλά και παράγοντα της κοινωνικής συνοχής και ειρήνης. Είναι προφανές ότι αυτός ο κανόνας δεν περιορίζει τον Πρωθυπουργό, ο οποίος με την καθεστωτική του λειτουργία, παραβιάζει τη νομιμότητα, δυναμιτίζει την εμπιστοσύνη στη λειτουργία των θεσμών και ο ίδιος οδηγείται σε ηθική και πολιτική απονομιμοποίηση.

Η χτεσινή υπαγορευμένη στον κ. Τριαντόπουλο δήλωση συνιστά μια απόπειρα ευτελισμού του Κοινοβουλίου, καταπάτησης του Συντάγματος και βέβαια μια πολλοστή μετατόπιση -με θεσμική ακροβασία αυτήν τη φορά- της θέσης της Κυβέρνησης και του ενορχηστρωτή Πρωθυπουργού.

Ο Πρωθυπουργός, συρόμενος από τη θεσμική πρωτοβουλία του ΠΑΣΟΚ, αλλά πρωτίστως από τα εκατομμύρια των Ελλήνων που είναι στους δρόμους, όχι μόνο στον τόπο μας, αλλά και παντού, ψήφισε την πρόταση για σύσταση προανακριτικής επιτροπής, μη μπορώντας να εξασφαλίσει το ακαταδίωκτο και για τον κ. Τριαντόπουλο, όπως έκανε για τον κ. Καραμανλή. Διαβεβαίωσε όμως για την αθώωση του κ. Τριαντόπουλου, όπως το έκανε και ο αντ’ αυτού Υπουργός του κ. Βορίδης.

Ο κ. Μητσοτάκης ως δικαστής διαβεβαίωσε για την αθωότητα και, για να χρησιμοποιήσω τα λόγια του από τη χθεσινή του ανάρτηση, αθώωσε τους φίλους του ως μη όφειλε, αλλά σαν έναν επόμενο ελιγμό ήρθε χθες να υπαγορεύσει αυτήν την κίνηση.

Είναι βέβαιο ότι ο Πρωθυπουργός δεν αγνοεί το Σύνταγμα, το άρθρο 86 και την παράγραφο 3, με βάση το οποίο η προανακριτική επιτροπή δεν μπορεί να λήξει, παρά μόνο με την έκδοση πορίσματος.

Δεν αγνοεί το Σύνταγμα ο Πρωθυπουργός, όπως δεν αγνοεί και τα πεπραγμένα του κ. Δοξιάδη και τις δηλώσεις του κ. Τσάφου, δηλώσεις που δεν έρχονται μόνο σε αντίθεση με βασικά δόγματα της εξωτερικής μας πολιτικής, αλλά παραβιάζουν αρχές του Διεθνούς Δικαίου. Οφείλει αυτήν τη στιγμή να αποπεμφθεί από την κυβέρνηση ο κ. Τσάφος.

Ο Πρωθυπουργός δεν αγνοεί το Σύνταγμα και γνωρίζει ότι από τη στιγμή που σύρθηκε στη σύσταση, και με τη δική του ψήφο, προανακριτικής επιτροπής, η επιτροπή οφείλει να εκδώσει πόρισμα το οποίο κατά πλειοψηφία ή ομοφώνως θα οδηγήσει στην ποινική δίωξη με βάση την οποία η υπόθεση θα οδηγηθεί στο δικαστικό συμβούλιο.

Και προσέξτε τώρα, ο Πρωθυπουργός μάς λέει ότι είναι αθώος ο κ. Τριαντόπουλος, αλλά θα υπάρξει τι; Πώς θα υπάρξει δίωξη για κάποιον ο οποίος δηλώνει, επιμένει ότι είναι αθώος;

Αυτές τις ακροβασίες το ΠΑΣΟΚ δεν θα τις επιτρέψει. Αυτόν τον ευτελισμό του Κοινοβουλίου δεν θα τον επιτρέψει.

Ο κ. Τριαντόπουλος στις 4 Μαρτίου από το Βήμα της Βουλής είπε -σας διαβάζω την ομιλία του, κύριε Υπουργέ- τα εξής: «Η Ελληνική Αστυνομία επισήμανε ότι οι όποιες σημαντικές αποφάσεις, όπως ο τερματισμός της αναζήτησης ανθρώπινων λειψάνων και η μεταφορά των πάντων στο Κουλούρι, έγιναν υπό την προφορική έγκριση του ανακριτή». Επικαλέστηκε μάλιστα το σημείο 5.68 του πορίσματος του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας.

Όπως όλοι γνωρίζουμε, μετά την τραγωδία της 28ης Φλεβάρη, στις 2 Μαρτίου, η Εισαγγελία Πρωτοδικών Λάρισας άσκησε ποινική δίωξη. Άρα μετά τη 2α Μαρτίου οποιαδήποτε πράξη χρειαζόταν, στο πλαίσιο της νόμιμης ανακριτικής διαδικασίας, την έγκριση της εισαγγελίας και την παρουσία ανακριτή.

Ο κ. Τριαντόπουλος δεν ήταν ένας αμέτοχος παρατηρητής, όπως επικαλείται, προσβάλλοντας τη νοημοσύνη των πάντων φυσικά. Ο διευθυντής της Τροχαίας Λάρισας μάς επιβεβαιώνει ότι ο ίδιος του επισήμανε ότι οποιαδήποτε ενέργεια γίνει, είναι παράνομη, ότι χρειάζεται δικαστική έγκριση και αποχωρεί. Ο αμέτοχος παρατηρητής τα ακούει όλα αυτά. Ισχυρίζεται ότι είναι αθώος και ότι έχει προφορική έγκριση.

Σας ρωτώ, λοιπόν, κύριε Υπουργέ:

Δόθηκε προφορική έγκριση από την Εισαγγελία Πρωτοδικών Λάρισας και την τακτική ανακρίτρια;

Συντάχθηκαν οι σχετικές εκθέσεις για τις ενέργειες που έλαβαν χώρα;

Υπάρχει δικαστικός λειτουργός στην Ελλάδα που παρέχει προφορική έγκριση παραβιάζοντας τους βασικούς κανόνες της ανακριτικής διαδικασίας, όπως προκύπτουν από το άρθρο 241 του Κώδικα Ποινικής Δικονομίας;

Ψεύδεται ο κ. Τριαντόπουλος, κύριε Υπουργέ; Αν δεν ψεύδεται, ποιος δικαστικός λειτουργός παρανομεί στη χώρα μας;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Πρώτα θα απαντήσω στην ερώτηση και μετά θα αναφερθώ σε όσα είπε στην έναρξη της πρωτολογίας της η κυρία συνάδελφος.

Κυρία Αποστολάκη, όπως πολύ καλά γνωρίζετε, η ανάκριση βρίσκεται ακόμη σε εξέλιξη και, το κυριότερο, είναι μυστική. Η δικαιοσύνη διερευνά κάθε πτυχή της τραγωδίας των Τεμπών και εξετάζει κάθε στοιχείο το οποίο μπορεί να οδηγήσει στην πλήρη διαλεύκανσή της.

Ως Υφυπουργός Δικαιοσύνης είμαι βέβαιος ότι γνωρίζετε πως δεν γνωρίζω ούτε πρέπει να γνωρίζω τις εκθέσεις και τις ανακριτικές πράξεις οι οποίες έλαβαν χώρα. Αυτό προκύπτει από τη συνταγματική αρχή της διάκρισης των εξουσιών και του αυτοδιοίκητου της δικαιοσύνης.

Σας θυμίζω επίσης ότι με δική σας πρωτοβουλία έχει ξεκινήσει μία διαδικασία απόδοσης ποινικών ευθυνών κατά του πρώην Υφυπουργού, του κ. Χρήστου Τριαντόπουλου, για το αδίκημα της με παράλειψη παράβασης καθήκοντος. Η πρόταση αυτή από την Κοινοβουλευτική Ομάδα του ΠΑΣΟΚ υπερψηφίστηκε από την Ολομέλεια της Βουλής -έλαβε 277 ψήφους- και, ήδη, βρίσκεται στο στάδιο της προδικασίας.

Θα ήθελα όμως αναφερόμενος στην ερώτησή σας να επισημάνω τα εξής: Όπως στο ίδιο το κείμενο της ερώτησης αναφέρεται, ο κ. Τριαντόπουλος κατά την ομιλία του στη Βουλή επανέλαβε όσα περιλαμβάνονται στο πόρισμα του ΕΟΔΑΣΑΑΜ. Προφανώς και δεν μπορεί να είναι αντικείμενο κοινοβουλευτικού ελέγχου οι παραδοχές ενός ανεξάρτητου φορέα και μάλιστα όταν σχετίζονται με ζητήματα τα οποία εκκρεμούν και ερευνά η τακτική δικαιοσύνη στο πλαίσιο της κύριας ανάκρισης.

Επιπλέον -και αυτό θα παρακαλούσα ιδιαιτέρως να το προσέξετε- η αναφορά του κ. Τριαντόπουλου, θα μπορούσε -και μπορεί- να προβληθεί και ως υπερασπιστικός του ισχυρισμός ενώπιον των οργάνων τα οποία θα αναλάβουν την προανάκριση και την κύρια ανάκριση.

Ο Υφυπουργός Δικαιοσύνης αντιλαμβάνεστε ότι δεν έχει δικαίωμα να προκαταλάβει την κρίση των δικαιοδοτικών οργάνων, απαντώντας, όπως ζητάτε, σε αυτά τα δύο σημεία της ερώτησής σας. Ασφαλώς δεν είναι δυνατόν να το πράξω, διότι δεν μπορώ να έχω αυτήν την πληροφορία που εσείς ζητάτε από την ανάκριση και από τους δικαστές, οι οποίοι διεξάγουν την ανάκριση στη Λάρισα. Είμαι βέβαιος ότι αυτό το γνωρίζετε και το γνωρίζετε πολύ καλά ως έμπειρη νομικός και πολιτικός.

Και βεβαίως τίθεται το ερώτημα: Ενώ γνωρίζετε ότι με αυτό το περιεχόμενο η ερώτησή σας δεν μπορεί και δεν πρέπει να απαντηθεί, γιατί τάχα την υποβάλλετε, αν μοναδικός σκοπός σας δεν είναι, όπως επανειλημμένα έχουμε πει και έχουμε καταγγείλει και σε αυτήν την Αίθουσα, η εργαλειοποίηση της τραγωδίας των Τεμπών, η πάση θυσία διατήρηση στην επικαιρότητα της τραγωδίας και των ζητημάτων που προκύπτουν από αυτή, με μοναδικό σκοπό να αντλήσετε και εσείς, αλλά και το σύνολο της Αντιπολίτευσης μικροκομματικά οφέλη;

Κύριε Πρόεδρε, τα υπόλοιπα στη δευτερολογία μου.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Κύριε Υπουργέ, αντιλαμβάνομαι τη δεινή σας θέση. Προσωπικά την αντιλαμβάνομαι και την κατανοώ. Είστε ένας ευπρεπής άνθρωπος, ένας διαπρεπής και καλοσπουδασμένος νομικός και γι’ αυτό αντιλαμβάνομαι διπλά τη δεινή σας θέση.

Στις 4 Φεβρουαρίου του 2025 Βουλευτές της Αντιπολίτευσης απηύθυναν ερώτημα προς τον Υπουργό Δικαιοσύνης, προς εσάς δηλαδή και τον κ. Φλωρίδη. Ρώτησαν εάν υπήρξε εισαγγελική παραγγελία, εισαγγελική έγκριση για την απομάκρυνση των υλικών από την περιοχή. Εννοούσαν φυσικά γραπτή, διότι σύμφωνα με το άρθρο 241 του Κώδικα Ποινικής Δικονομίας όλα είναι γραπτά και τυπικά στο Ποινικό μας Δίκαιο.

Ο κύριος Υπουργός τότε δεν επικαλέστηκε αυτά που μας λέτε εσείς σήμερα, αλλά αντιθέτως απάντησε στην Εθνική Αντιπροσωπεία με βάση το έγγραφο του Εισαγγελέα Εφετών Λάμπρου Τσόγκα, ο οποίος διαβεβαίωνε ότι: «για την απόληψη χωμάτων στο σημείο σύγκρουσης των τρένων δεν προηγήθηκε παραγγελία ούτε έγκριση από τον Διευθύνοντα την Εισαγγελία Εφετών Λάρισας ούτε από τον Διευθύνοντα την Εισαγγελία Πρωτοδικών Λάρισας». Τότε μπορούσατε να απαντήσετε, σήμερα δεν μπορείτε! Γι’ αυτό και σας λέω ότι καταλαβαίνω τη δεινή σας θέση. Τώρα δεν θα έρθετε να απαντήσετε μόνο ότι δεν υπήρχε, όπως τότε, αλλά θα έρθετε να αποδεχτείτε ότι όλα έγιναν παράνομα, καθότι εάν ισχύουν όσα ισχυρίζεται ο κ. Τριαντόπουλος, όλα έγιναν παράνομα γιατί όλα έγιναν προφορικά. Αυτά, λοιπόν, είναι αδιανόητα. Είστε εκτεθειμένοι πολιτικά ανεπανόρθωτα, αλλά όχι μόνο πολιτικά.

Όσο για τις παραδοχές του ΕΟΔΑΣΑΑΜ, δεν πρόκειται για καμία παραδοχή του ΕΟΔΑΣΑΑΜ. Ο ΕΟΔΑΣΑΑΜ επιλεκτικά αναφέρεται σε μία κατάθεση ενός αστυνομικού, χαμηλόβαθμου αστυνομικού. Άρα επαναλαμβάνω και πάλι και ζητώ απάντηση με τον ίδιο ακριβώς τρόπο και την ίδια ακριβώς οδό, όπως ζητήθηκε απάντηση στις 4 Φεβρουαρίου του 2025 και τότε απαντήσατε. Και τότε η ανάκριση ήταν μυστική και τώρα η ανάκριση είναι μυστική, αλλά επειδή υπάρχει μία μείζονα διαδικασία, κοινοβουλευτική πλέον, υποχρεούστε να απευθυνθείτε στην Εισαγγελία του Αρείου Πάγου και με το έγγραφο, το οποίο θα φέρετε, να ενημερώσετε εάν υπήρξε προφορική έγκριση, όπως ισχυρίζεται ο κ. Τριαντόπουλος, ο οποίος ενώ δηλώνει ότι είναι αθώος, ενώ υπάρχει σύσταση προανακριτικής επιτροπής, ως αθώος θα παραπεμφθεί -λέει- στον φυσικό του δικαστή. Επαναλαμβάνω και πάλι: εάν υπήρξε προφορική εντολή, εάν υπήρξε προφορική έγκριση σε ό,τι αφορά την παράνομη μετακίνηση υλικού μετά την άσκηση ποινικής δίωξης.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κυρία συνάδελφε, νομίζω ότι με αυτά που μόλις εσείς τώρα είπατε επιβεβαιώνετε όχι τη δική μου δεινή θέση, αλλά τη δική σας αδυναμία να ασκήσετε πολιτική και επανέρχεστε σε μια υπόθεση η οποία είναι υπόθεση καθαρά της δικαιοσύνης.

Τι είπατε μόλις τώρα; Ότι υπάρχει έγγραφο του Εισαγγελέα Εφετών το οποίο επαναλαμβάνει τις διατάξεις του Κώδικα Ποινικής Δικονομίας και αυτό εσείς το φέρνετε ως αντίφαση και ως αποδεικτικό στοιχείο των όσων λέτε και με καλείτε σε μια εκκρεμή διαδικασία και ενώ σας έχω επισημάνει ότι όλα αυτά είναι ζητήματα τα οποία θα αποτελέσουν αντικείμενο έρευνας στο πλαίσιο ελέγχου της πράξης την οποία αποδίδετε στον κ. Τριαντόπουλο, εσείς επιμένετε και μάλιστα επιμένετε για να προκαταληφθεί -και το επαναλαμβάνω- η δικαιοδοτική κρίση των ανεξάρτητων κατά το Σύνταγμα δικαιοδοτικών οργάνων.

Γιατί το κάνετε αυτό; Σε αμηχανία βρίσκεστε εσείς από χθες και ο Αρχηγός σας. Δεν σας ενδιαφέρει η απόδοση δικαιοσύνης. Δεν σας ενδιαφέρει να χυθεί φως στην τραγωδία, στην υπόθεση, στο έγκλημα των Τεμπών. Σας ενδιαφέρει μόνο να διατηρήσετε μία υπόθεση επειδή έχετε ένδεια αντιπολιτευτικού λόγου, να δηλητηριάσετε με αυτήν την κοινή γνώμη και να επαναλαμβάνετε το αφήγημα της συγκάλυψης, που πρώτος επινόησε ο κ. Βελόπουλος.

Τι κάνατε εσείς αυτό το χρονικό διάστημα; Στην αρχή μάς κατηγορούσατε ότι δεν θέλουμε να ελέγξουμε τον κ. Τριαντόπουλο. Σας είπαμε: φέρτε πρόταση να δούμε πού στηρίζετε τη δίωξη κατά του Τριαντόπουλου. Φέρατε πρόταση.

**ΜΙΛΕΝΑ ΑΠΟΣΤΟΛΑΚΗ:** Η εισαγγελία εφετών…

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Μας είπατε: «Δεν θα την υπερψηφίσετε». Σας διαψεύσαμε. Η Νέα Δημοκρατία υπερψήφισε την πρόταση για έναρξη της ποινικής διαδικασίας έρευνας ποινικών ευθυνών κατά του κ. Τριαντόπουλου.

Στη συνέχεια εσείς σπεύσατε με πόρισμα να κρίνετε τον Τριαντόπουλο ένοχο, πριν ακόμη ξεκινήσει η διαδικασία ενώπιον της προανακριτικής επιτροπής. Αυτό ήταν το πόρισμά σας. Τον είχατε κρίνει ένοχο και εσείς και ο Αρχηγός σας.

Ο κ. Τριαντόπουλος επειδή η διαδικασία ενώπιον των προανακριτικών επιτροπών έχει πάντα τεθεί σε αμφιβολία και ενίοτε έχει ευτελιστεί είπε ότι παραιτείται από αυτό το στάδιο της προδικασίας, το οποίο κατά το Σύνταγμα έχει τεθεί ως θεσμική εγγύηση των δικαιωμάτων του ερευνωμένου. Από αυτό λοιπόν το στάδιο παραιτήθηκε και ζήτησε η προανακριτική επιτροπή στο πόρισμά της να υιοθετήσει την πρόταση της Βουλής, δηλαδή την πρότασή σας, και να παραπέμψει την υπόθεση στο Δικαστικό Συμβούλιο, έτσι ώστε εκεί από ανώτατους δικαστές οι οποίοι θα προκύψουν με κλήρωση σε ανοικτή διαδικασία, η οποία θα διενεργηθεί ενώπιον της Ολομέλειας της Εθνικής Αντιπροσωπείας, να ερευνηθεί σε όλες τις διαστάσεις της η υπόθεση. Και γνωρίζετε πολύ καλά ότι ό,τι μπορούσε να κάνει η προανακριτική επιτροπή κατά μείζονα λόγο μπορεί να το κάνει ο ανακριτής, ο εισαγγελέας που θα οριστεί και το Δικαστικό Συμβούλιο στο πλαίσιο της κύριας ανάκρισης.

Παρά ταύτα, εσείς έχοντας αδυναμία πλέον να υπερασπιστείτε το αφήγημα περί συγκάλυψης, έρχεστε και με διάφορες σοφιστείες μάς λέτε ότι τάχα παραβιάζουμε το Σύνταγμα. Πώς το παραβιάζουμε το Σύνταγμα όταν ο ίδιος ο ελεγχόμενος –επαναλαμβάνω- έρχεται και παραιτείται από μια θεσμική εγγύηση που υπέρ αυτού έχει ταχθεί από τη συνταγματική διάταξη; Επισπεύδεται η διαδικασία και ανώτατοι δικαστές, οι οποίοι θωρακίζονται συνταγματικά με εγγυήσεις προσωπικής και λειτουργικής ανεξαρτησίας, θα διεξάγουν την κύρια ανάκριση, η οποία –προσέξτε- θα γίνει σε καθεστώς μυστικότητας, ενώ η διαδικασία της προκαταρκτικής εξέτασης από την ειδική κοινοβουλευτική επιτροπή είναι βέβαιον ότι δεν θα μπορούσε να τηρήσει τις εγγυήσεις και τις αρχές της μυστικότητας οι οποίες επιβάλλονται.

Αλλάξτε ρότα, κυρία συνάδελφε. Αυτό το αφήγημα και αυτή η προσπάθεια να δηλητηριάσετε την πολιτική ζωή του τόπου δεν θα βγει πουθενά, θα καταστρέψει και εσάς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκατρείς μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Μοναστηρακίου Αιτωλοακαρνανίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Προχωρούμε στην τελευταία προς συζήτηση σήμερα, την τρίτη με αριθμό 651/10-3-2025 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας της Ελληνικής Λύσης» κ. Παράσχου Παπαδάκη προς τον Υπουργό Αγροτικής Ανάπτυξης και Τροφίμων με θέμα: «Επιτακτική ανάγκη άμεσης καταβολής αποζημιώσεων στους κτηνοτρόφους του Έβρου, των οποίων το ζωικό κεφάλαιο θανατώθηκε λόγω της πρόσφατης ζωονόσου, με επίσης αναγκαία την αναστολή της υποχρέωσης καταβολής από μέρους τους ασφαλιστικών, φορολογικών και δανειακών υποχρεώσεων μέχρι την πλήρη ως άνω αποπληρωμή και την ανασύσταση του ζωικού τους κεφαλαίου», θα απαντήσει ο Υφυπουργός Αγροτικής Ανάπτυξης και Τροφίμων κ. Χρήστος Κέλλας.

Κύριε συνάδελφε, έχετε τον λόγο.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, προτείνω να κάνουμε ένα πείραμα για να καταλάβετε στο πετσί σας τι έχουν πάθει οι κτηνοτρόφοι, ειδικά στον Έβρο. Προτείνω, λοιπόν -γιατρός πρέπει να είστε εξ όσων γνωρίζω- να έρθουμε εμείς ως κυβέρνηση, να σας κλείσουμε το γραφείο το ιατρικό, να σας πάρουμε ό,τι έχετε και δεν έχετε από μέσα, την επόμενη μέρα να είστε άνεργος, να μην ξέρετε πώς θα πληρώσετε τις ασφαλιστικές σας υποχρεώσεις, τις φορολογικές σας υποχρεώσεις, τις δανειακές σας υποχρεώσεις, πώς θα στείλετε τα παιδιά σας να σπουδάσουν, πώς θα βιοποριστείτε, να περιμένετε έξι - επτά μήνες και να παρακαλάτε την κυβέρνηση να σας πληρώσει. Για να καταλάβετε στο πετσί σας τι ακριβώς κάνετε σαν Κυβέρνηση.

Διότι οι κτηνοτρόφοι δεν ευθύνονται πουθενά. Προληπτικά μέτρα δεν πήρατε ποτέ. Αφήνατε από την Τουρκία σωρηδόν να έρχονται τα οχήματα οποιουδήποτε. Όποιος ήθελε έμπαινε, όποιος ήθελε έβγαινε, χωρίς μια μπάρα απολύμανσης, χωρίς τίποτα. Έχουμε το παράδειγμα του 2014 στον Έβρο πάλι. Η αρρώστια, η ευλογιά, είναι εισαγόμενη. Καμία υπαιτιότητα λοιπόν οι κτηνοτρόφοι.

Βάζετε τους κτηνιάτρους και τις υπηρεσίες σας να σφάζουν τα ζώα σωρηδόν. Την επόμενη μέρα οι άνθρωποι δεν έχουν ποιμνιοστάσιο, δεν έχουν βιος, δεν έχουν περιουσία, δεν ξέρουν πώς θα ανταπεξέλθουν και δεν δίνετε έστω προκαταβολή εκείνο το χρονικό διάστημα, παρά χρήμα όταν σφάζονται, έτσι ώστε να μπορούν οι άνθρωποι την επόμενη μέρα να βιοποριστούν. Αυτό, όπως καταλαβαίνετε, έχει φοβερό αντίκτυπο, πόσω δε μάλλον στους ανθρώπους του Έβρου, με τη γεωστρατηγική σημασία την οποία έχει.

Αυτοί οι άνθρωποι λοιπόν, κύριε Υφυπουργέ, ακόμη και σήμερα που μιλάμε, πέντε μήνες μετά, αποζημιώθηκαν κάποιοι, για να είμαι δίκαιος, με ό,τι πήραν, ενώ οι περισσότεροι δεν έχουν αποζημιωθεί, δεν μπορούν να εκδώσουν ούτε κάρτα ανεργίας, ούτε 500 - 600 ευρώ στο παντελόνι δεν μπορούν να βάλουν. Κάθε 1η του μηνός όμως καλούνται να πληρώσουν τις ασφαλιστικές, φορολογικές και δανειακές υποχρεώσεις.

Ερωτάστε λοιπόν, κύριε Υφυπουργέ, πότε θα καταβάλλετε τις αποζημιώσεις, και, το επαναλαμβάνω, πολλοί δεν έχουν πληρωθεί μέχρι και σήμερα. Και όχι αν θα αναστείλετε -το διορθώνω, το συμπληρώνω- τις φορολογικές, ασφαλιστικές και τα λοιπά υποχρεώσεις, αλλά να τις σταματήσετε, να τις καταργήσετε το χρονικό διάστημα κατά το οποίο δεν έχετε δώσει ούτε ένα σεντ ούτε ένα λεπτό του ευρώ, έτσι ώστε να μπορέσουν οι άνθρωποι όταν θα αποζημιωθούν. Τι να του πρωτοδώσουν; Τι να προκαταβάλουν; Τι να δώσουν πρώτα; Την ανασύσταση του ζωικού κεφαλαίου ή να πληρώσουν όλα αυτά; Την κατάργηση λοιπόν αυτών των υποχρεώσεων για το χρονικό διάστημα αυτό για το οποίο δεν έχετε καταβάλει τίποτα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, για την απάντησή σας.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Καλημέρα, κύριε Πρόεδρε. Ευχαριστώ.

Αγαπητέ συνάδελφε, το ΥΠΑΑΤ και η Κυβέρνηση όλους αυτούς τους μήνες που είμαστε αντιμέτωποι με τις ζωονόσους και τις φυσικές καταστροφές καταβάλλει μια τεράστια προσπάθεια για την προστασία του ζωικού κεφαλαίου και την ουσιαστική στήριξη των κτηνοτρόφων μας.

Γι’ αυτό και μου κάνει μεγάλη εντύπωση αυτό που αναφέρετε στην ερώτησή σας, ότι δήθεν λόγω εισαγόμενων ζωονόσων και ελλείψει μέτρων πρόληψης με ευθύνη της Κυβέρνησης για τη μη διάδοση στο ελληνικό ζωικό κεφάλαιο, θανατώθηκαν πάνω από είκοσι χιλιάδες αιγοπρόβατα στον Έβρο.

Κατ’ αρχάς, αγαπητέ συνάδελφε, είπατε και προ ολίγου ότι μπαινοβγαίνουν τα φορτηγά από την Τουρκία με τα ζώα χωρίς έλεγχο και χωρίς απολύμανση. Σας ενημερώνω λοιπόν ότι απαγορεύεται η εισαγωγή ζώων από την Τουρκία. Απαγορεύεται.

Από την πρώτη στιγμή, κύριε Παπαδάκη, κατά την οποία εμφανίστηκε η πανώλη στη χώρα μας τον Ιούλιο του 2024 ακολουθήσαμε πιστά όλα τα προβλεπόμενα ευρωπαϊκά πρωτόκολλα για την πρόληψη και την εκρίζωση των ζωονόσων, πράγμα που κάναμε και όταν εμφανίστηκε το πρώτο κρούσμα ευλογιάς στον Έβρο τον Αύγουστο του 2024.

Εφαρμόσαμε στις μολυσμένες εκτροφές όλα τα μέτρα τα οποία προβλέπονται στον ευρωπαϊκό κανονισμό, τον 687 του 2020, καθώς και στο σχέδιο αντιμετώπισης έκτακτης ανάγκης για την καταπολέμηση των ασθενειών του παραρτήματος 1 του προεδρικού διατάγματος του 1995.

Πιο συγκεκριμένα, προβήκαμε σε θανάτωση και υγειονομική ταφή των ζώων στις μολυσμένες εκτροφές, στον καθαρισμό και απολύμανση των εγκαταστάσεων, οριοθέτηση ζωνών προστασίας τριών και δέκα χιλιομέτρων από κάθε επιβεβαιωμένη εστία και οριοθέτηση περαιτέρω απαγορευμένων ζωνών. Στις ζώνες προστασίας και επιτήρησης και στις περαιτέρω απαγορευμένες ζώνες πραγματοποιείται κλινική εξέταση όλων των προβάτων και αιγοειδών από τους κτηνιάτρους του ΥΠΑΑΤ, των περιφερειών και των εποπτευόμενων φορέων.

Τώρα ειδικά στην Περιφερειακή Ενότητα Έβρου, στην περιφέρειά σας δηλαδή, η οποία θεωρείται περιοχή υψηλού κινδύνου, λόγω της γειτνίασης με την Τουρκία, γίνεται, μέσω του έργου «Thrace», και παθητική κλινική επιτήρηση στα πρόβατα και στις αίγες.

Από το 2017 στις διασυνοριακές περιοχές, όπως είναι η Περιφέρεια της Ανατολικής Μακεδονίας και Θράκης και της Κεντρικής Μακεδονίας, αλλά και στα νησιά μας, στη Λέσβο, στη Λήμνο, στη Σάμο, στη Ρόδο, στη Χίο και στην Κω εφαρμόζεται το πρόγραμμα των τεσσάρων διασυνοριακών νοσημάτων.

Λαμβάνοντας λοιπόν όλα τα παραπάνω μέτρα και εφαρμόζοντάς τα απαρέγκλιτα, κατορθώσαμε, κύριε Παπαδάκη, να εξαλείψουμε την πανώλη και να έχουμε εξαιρετικά περιορισμένα έως μηδενικά κρούσματα και ευλογιάς στη χώρα μας, γεγονός το οποίο μας κάνει να αισιοδοξούμε ότι σύντομα θα έχουμε και εκρίζωση της ευλογιάς.

Στη δευτερολογία μου θα σας απαντήσω για τα υπόλοιπα ερωτήματα, για τις αποζημιώσεις και τη στήριξη εν γένει των κτηνοτρόφων μας.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, για τη δευτερολογία σας.

**ΠΑΡΑΣΧΟΣ ΠΑΠΑΔΑΚΗΣ:** Ναι, όντως, κύριε Υφυπουργέ, γιατί όντως το βασικό ερώτημα αυτό είναι, το πότε θα αποζημιωθούν, τι θα λάβουν και τη διακοπή των υποχρεώσεων για το χρονικό διάστημα κατά το οποίο οι άνθρωποι δεν εργάζονται.

Δεν μπορώ να καταλάβω τι σας παραξένεψε. Που είπα ότι η ζωονόσος ήρθε με υπαιτιότητα της Κυβέρνησης και δεν πήρατε τα προληπτικά μέτρα; Πώς ήρθε η νόσος από την Τουρκία; Αυτόκλητα; Την καλέσαμε εμείς και ήρθε μόνη της; Ήρθε από πάνω απ’ τον ουρανό; Δεν ήρθε από την Τουρκία λόγω έλλειψης μέτρων;

Αν λαμβάνατε προληπτικά μέτρα με απολυμάνσεις, με μπάρες, με οτιδήποτε προβλέπεται, γιατί έχει ξανασυμβεί, το ξαναλέω, το 2012, το 2014, η νόσος αυτή δεν θα είχε εισαχθεί. Δεν ήρθε από το υπερπέραν. Άρα, δεν μπορώ να καταλάβω γιατί σας παραξένεψε αυτό που είπα.

Αφήσαμε τη νόσο, ενώ ήρθε από την Τουρκία και γινόταν αυτό που γινόταν στον Έβρο, να φτάσει μέχρι τη Σαμοθράκη -καλά εδώ έφτασε μέχρι την Κρήτη, σε όλη την Ελλάδα πήγε- ενώ ξέραμε πολύ καλά τι συμβαίνει, που η Σαμοθράκη βιοπορίζεται βασικά από την κτηνοτροφία, την αφήσαμε πήγε και στη Σαμοθράκη.

Από εκεί και πέρα, είπατε ότι έχει απαγορευτεί η εισαγωγή, η μεταφορά των ζώων από την Τουρκία.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Η εισαγωγή.

**ΠΑΡΑΣΧΟΣ ΠΑΠΑΔΑΚΗΣ:** Η εισαγωγή και η μεταφορά. Ξέρετε όμως ότι η νόσος δεν μεταδίδεται μόνο με τη μεταφορά των ζώων. Μπορεί να μεταδοθεί και χωρίς να υπάρχουν ζώα πάνω στα φορτηγά. Άρα, έπρεπε να προβλέπεται και να έχει προβλεφθεί.

Διότι τώρα που μιλάμε κάποιοι κτηνοτρόφοι έχουν τη μηδική τους, τις ζωοτροφές, οι οποίες έχουν σαπίσει στις αποθήκες, ενώ από την Τουρκία τώρα που μιλάμε έρχονται σωρηδόν φορτηγά, οτιδήποτε περνάει, δεν υπάρχει ούτε μια μπάρα απολύμανσης. Η νόσος δεν μεταδίδεται μόνο με τη μεταφορά των ζώων.

Από εκεί και πέρα, κύριε Υφυπουργέ, τον Δεκέμβριο του 2024 5,5 εκατομμύρια έχετε πιστώσει σε όλες τις περιφέρειες για τις αποζημιώσεις. Γύρω στα 3,7 εκατομμύρια έχουν πάει στη Θεσσαλία, απ’ όπου εκλέγεστε, και γύρω στο 1,5 εκατομμύριο έχει πάει στην Περιφέρεια Ανατολικής Μακεδονίας και Θράκης. Από εκεί δηλαδή που εισήλθε η νόσος, που έχουμε το μεγαλύτερο πρόβλημα, που τώρα αν πάμε στον Έβρο και στην περιφέρεια και στην Κομοτηνή –χθες με έπαιρναν τηλέφωνο από την Κομοτηνή και από τη Ροδόπη-εάν υπάρχουν τέσσερις - πέντε μονάδες, καλά θα είναι. Εκεί λοιπόν δώσατε 1,5 εκατομμύριο.

Και το ξαναλέω, δεν αντιδικούμε ούτε συγκρίνουμε Θεσσαλία με Έβρο. Εννοείται ότι πρέπει να πάρουν και οι Θεσσαλοί και εννοείται ότι πρέπει να πάρουν και οι Εβρίτες και εννοείται ότι πρέπει να πάρουν και όλοι όσοι έχουν πληγεί. Αλλά δείτε λίγο παραπάνω τον Έβρο, διότι το δημογραφικό μαστίζει.

Η ζωονόσος ξεκίνησε και μεταδόθηκε από την Τουρκία, από τα σύνορα, από τον Έβρο και πρωτίστως έπρεπε να στηρίξουμε αυτούς τους ανθρώπους που έχουν αυτό το μεγάλο πρόβλημα και το δημογραφικό και τη γεωγραφική, τη γεωπολιτική σημασία που έχει ο Έβρος, να κοιτάξουμε αυτού.

Διότι, αν θυμάστε καλά, ο κ. Τσιάρας ήρθε στον Έβρο και είπε ότι είναι εκτός Ελλάδος. Εμείς έχουμε εκεί στον Έβρο ένα κόμπλεξ και λέτε αυτά που λέτε, τα βλέπουμε και στην πράξη ότι οικονομικά δεν μας στηρίζετε και στηρίζετε άλλες περιφέρειες, από τις οποίες εσείς εκλέγεστε, και θέλω λίγο να μας προσέξετε παραπάνω, κύριε Υφυπουργέ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υφυπουργέ, παρακαλώ για τη δευτερολογία σας.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Παπαδάκη, ξέρετε ότι όλοι είμαστε ιδιαίτερα ευαίσθητοι όσον αφορά την παραμεθόρια περιοχή και ειδικά τον Έβρο. Το ξέρετε πάρα πολύ καλά. Επομένως, δεν χρειάζεται να τα πούμε αυτά ξανά εδώ. Όπως επίσης δεν έχουν καμία βάση αυτά που είπατε περί της καταβολής των αποζημιώσεων. Είναι αναληθή για να μην πω ψευδή και πολύ ευχαρίστως να σας δώσω την κατανομή των χρημάτων, όπως έχει γίνει μέχρι σήμερα.

Έχει εκδοθεί κοινή υπουργική απόφαση των Υπουργών Αγροτικής Ανάπτυξης και Τροφίμων και του Υπουργού Εθνικής Οικονομίας και Οικονομικών για τις αποζημιώσεις, οι οποίες προκύπτουν από την επιβολή κτηνιατρικών μέτρων εξυγίανσης του ζωικού κεφαλαίου της χώρας για το 2024 και πριν από λίγες μέρες, στις 5 Μαρτίου, εκδόθηκε και η υπουργική απόφαση, η ΚΥΑ, για το 2025, με αριθμό ΦΕΚ Β 1011/5-3-25.

Όπως διαπιστώνει κανείς από μια γρήγορη ανάγνωση της ΚΥΑ του 2024, προβλέπονται γενναίες αυξήσεις σε σχέση με την ΚΥΑ του 2023, δηλαδή σε όλες τις κατηγορίες αυξάνονται οι τιμές των αποζημιώσεων και για όλες τις ηλικίες των αιγοπροβάτων μέχρι και πάνω από 100%.

Με βάση την ΚΥΑ του 2024 τώρα, το ύψος των αποζημιώσεων που έχει εγκριθεί και καταβληθεί στους κτηνοτρόφους από τη Διεύθυνση Υγείας Ζώων ανέρχεται μέχρι σήμερα, όχι στα 5 εκατομμύρια όπως είπατε, αλλά στα 13,3 εκατομμύρια ευρώ, αγαπητέ συνάδελφε. Και για να σας ενημερώσω, εμείς ως Υπουργείο μεταφέρουμε τα χρήματα όταν έρχονται οι καταστάσεις από τις περιφέρειες. Εμείς απλώς τα χρήματα δίνουμε και τη διανομή των ποσών την κάνουν οι περιφέρειες.

**ΠΑΡΑΣΧΟΣ ΠΑΠΑΔΑΚΗΣ:** Και γιατί είναι απλήρωτοι;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Έχουν πληρωθεί λοιπόν, ό,τι ήρθε στο Υπουργείο μέχρι τις αρχές Δεκεμβρίου, μέχρι 6 Δεκεμβρίου, έχει πληρωθεί.

Τώρα, για τις καταστάσεις που ήρθαν, κύριε Παπαδάκη, ό,τι κατάσταση ήρθε για θανατωθέντα ζώα από ευλογιά ή πανώλη μετά τις 6 Δεκεμβρίου, για αυτές έχει εκδοθεί η νέα ΚΥΑ για το 2025, η οποία προβλέπει 20 εκατομμύρια ευρώ. Τα 18 εκατομμύρια από αυτά αφορούν αποζημιώσεις των κτηνοτρόφων, εκ των οποίων τα 16,560 έχουν ήδη ενσωματωθεί για κατανομή, έχουν υπογραφεί από τον Υπουργό και αποστέλλονται εντός των επομένων εικοσιτετραώρων σε όλες τις περιφέρειες της χώρας.

Αυτά τα χρήματα είναι χρήματα για τα θανατωθέντα ζώα. Η ανασύσταση του ζωικού κεφαλαίου -δεν θα κουραστώ να το λέω- δηλαδή η αγορά των νέων ζώων θα γίνει με ευρωπαϊκό μέτρο, με ευρωπαϊκή χρηματοδότηση, σε ποσοστό 100%, δηλαδή τα νέα ζώα θα είναι δωρεάν.

Αναφορικά δε με τις ζωοτροφές έχουμε αποφασίσει στο Υπουργείο -και είναι και δίκαιο- να δώσουμε στους κτηνοτρόφους μια ενίσχυση από το πρόγραμμα de minimis λόγω του εγκλεισμού των ζώων γενικότερα μέσα λόγω των δύο επιζωοτιών και ως εκ τούτου ανάλογα με τον χρόνο εγκλεισμού θα δοθούν και οι ενισχύσεις για τις ζωοτροφές από το πρόγραμμα de minimis.

Για την ουσιαστική στήριξη της Κυβέρνησης στους αγρότες κτηνοτρόφους και γενικότερα στον πρωτογενή τομέα, ξέρετε πάρα πολύ καλά ότι είναι έμπρακτη, με τα σχετικά μέτρα ελάφρυνσης. Θα σας κάνω μια επί τροχάδην αναδρομή για τα μέτρα ελάφρυνσης που έχει πάρει η Κυβέρνηση αυτό το διάστημα που είναι στην διακυβέρνηση της χώρας.

Αναφέρομαι στη μείωση φορολογίας για τους συνεταιρισμούς, για τη συμβολαιακή καλλιέργεια και για τους παραγωγούς, όπου έχουν μείωση κατά 50% της φορολογίας, για την επιστροφή κατά 100% του ειδικού φόρου κατανάλωσης στα καύσιμα, για τα ειδικά τιμολόγια για τους αγρότες για φθηνό ρεύμα με τιμή 9,3 λεπτά την κιλοβατώρα για δύο συν οκτώ χρόνια, για την εφαρμογή του υπερμειωμένου ή μειωμένου συντελεστή 6% ή 13% σε διάφορα αγροτικά προϊόντα, λιπάσματα και αγροτικά μηχανήματα, για την ενεργοποίηση του μέτρου 23 για τον προσανατολισμό πρόσθετων πόρων από το Πρόγραμμα Αγροτικής Ανάπτυξης στην αποζημίωση των παραγωγών που υπέστησαν απώλειες παραγωγής άνω του 30% σε σχέση με την περυσινή χρονιά -γιατί είναι γεγονός ότι η περσινή χρονιά ήταν μια κακή χρονιά παραγωγικά αλλά και από απόψεως τιμών- και βεβαίως για την ψήφιση πρόσφατα του νομοσχεδίου για τη ρύθμιση των κόκκινων αγροτικών δανείων της PQH, που αφορά είκοσι χιλιάδες αγρότες και πάνω από επτακόσιους συνεταιρισμούς.

Το θέμα που θέσατε για την αναστολή των φορολογικών, ασφαλιστικών και δανειακών υποχρεώσεων των πληγέντων κτηνοτρόφων του Έβρου, στην οποία αναφερθήκατε, ξέρετε πάρα πολύ καλά ότι αυτό δεν άπτεται του Υπουργείου Αγροτικής Ανάπτυξης, αλλά είναι καθαρά θέμα του Υπουργείου Οικονομικών.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο.

Κυρίες και κύριοι συνάδελφοι, δεν θα συζητηθούν, κατόπιν συνεννόησης, οι παρακάτω ερωτήσεις:

Η με αριθμό 653/11-3-2025 επίκαιρη ερώτηση του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Εθνικής Άμυνας με θέμα: «Άμεση άρση των περιορισμών υλοτομίας εντός της Ζώνης Ασφάλειας Προκάλυψης (0-500 μ.) της περιοχής των Δασαρχείων Δράμας και Κάτω Νευροκοπίου και επαναφορά της εδώ και πάνω από τριάντα έτη ισχύουσας κατάστασης».

Η με αριθμό 661/17-3-2025 επίκαιρη ερώτηση της Βουλευτού Ηρακλείου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ελένης Βατσινά προς την Υπουργό Παιδείας, Θρησκευμάτων και Αθλητισμού με θέμα: «Η επί επτά έτη εκκρεμούσα αντιστοίχιση πτυχίων των αποφοίτων των πρώην Α.Ε.Ι. Τ.Τ. με τα αντίστοιχα ακαδημαϊκών δομών και τα προβλήματα που έχει δημιουργήσει στους αποφοίτους του Ελληνικού Μεσογειακού Πανεπιστήμιου (πρώην Τ.Ε.Ι. Κρήτης)».

Η με αριθμό 3125/5-2-2025 ερώτηση του Ανεξάρτητου Βουλευτή Φθιώτιδος κ. Ιωάννη Σαρακιώτη προς την Υπουργό Κοινωνικής Συνοχής και Οικογένειας με θέμα: «Σοβαρός ο κίνδυνος διακοπής λειτουργίας των Κέντρων Δημιουργικής Απασχόλησης των Δήμων».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συμφώνησε.

Με την αντίστροφη σειρά της κοινοβουλευτικής δύναμης θα ξεκινήσουμε. Απλά δεν βλέπω τον εισηγητή από τους Σπαρτιάτες. Προχωρώ στην Πλεύση Ελευθερίας.

Κύριε Καραναστάση, έχετε τον λόγο παρακαλώ.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι, πριν λίγες μέρες, πριν μερικές βδομάδες, βγήκε ένα βίντεο στο διαδίκτυο -ένα κομματικό βίντεο βέβαια, όχι κάποιου τυχαίου- που προσπαθούσε κάπως να αντιπαρατεθεί, να ανταγωνιστεί τον επικοινωνιακό άθλο που κάνω εγώ και η ομάδα μου, με πολύ κακό τρόπο, πάρα πολύ άτεχνο, πάρα πολύ κακό τρόπο, ένα πάρα πολύ κακό βίντεο.

Δεν τους κρατώ καμία κακία, γιατί με κάποιον τρόπο αυτό το βίντεο -το κομματικό βίντεο- σηματοδοτεί –χρονικά, όχι φυσικά καλλιτεχνικά- την επικοινωνιακή έκρηξη της Πλεύσης Ελευθερίας των τελευταίων εβδομάδων -χρονικά αυτό σηματοδοτεί- που βέβαια δεν είναι τίποτα άλλο από την επικοινωνία της πάρα πολύ μεγάλης δουλειάς, της τρομερής δουλειάς που γίνεται από την πιο μικρή Κοινοβουλευτική Ομάδα του Κοινοβουλίου, που υποσχέθηκε να είναι -και χλευάστηκε η Ζωή Κωνσταντοπούλου- να είναι εκατό Βουλευτές η ίδια και από δέκα εμείς. Ορίστε οι εκατόν πενήντα, που λένε οι πολίτες ότι είναι η πιο δυνατή Αντιπολίτευση στο ελληνικό Κοινοβούλιο, η Πλεύση Ελευθερίας.

Το βίντεο αυτό λέγεται –μπορείτε να το βρείτε- «Η Ζωή Κωνσταντοπούλου χωρίς μοντάζ», το οποίο ήταν ένα ξεδιάντροπο μοντάζ. Δηλαδή απορώ, λες ότι είναι η Ζωή Κωνσταντοπούλου χωρίς μοντάζ και κάνεις ένα αδιανόητο μοντάζ, μια μονταζιέρα προπαγάνδας, μια συρραφή, παράθεση λέξεων, φράσεων, ένα πολύ κακό πράγμα που δυσκολεύτηκα να το τελειώσω, προσπαθώντας να δημιουργήσουν κάποιες εντυπώσεις απέναντι στη φοβερή δουλειά που γίνεται από την Κοινοβουλευτική μας Ομάδα, με πολύ κακό τρόπο.

Μέσα σε αυτές τις φράσεις που έλεγε, ήταν μια παράθεση των νομοσχεδίων που έχουμε πει «ναι», προσπαθώντας να στηλιτεύσει αυτή μας τη στάση. Θέλω, λοιπόν από εδώ, για άλλη μια φορά να πληροφορήσω ότι εμείς αυτό που υποσχεθήκαμε, αυτό κάνουμε. Υποσχεθήκαμε να φέρουμε ζωή στη Βουλή και αυτό κάναμε.

(Χειροκροτήματα από την πτέρυγα της Πλεύσης Ελευθερίας)

Υποσχεθήκαμε να κάνουμε αντιπολίτευση υπεράσπισης και αυτό κάνουμε κι αυτό εκτιμούν οι πολίτες όλης της χώρας. Υποσχεθήκαμε προεκλογικά να λέμε «ναι» σε όποιο σχέδιο νόμου υπερασπίζεται τα δικαιώματα της κοινωνίας των πολιτών και να πολεμάμε λυσσαλέα ό,τι είναι ενάντια στην κοινωνία και ενάντια στους πολίτες. Και αυτό κάνουμε! Αυτό έχουν αντιληφθεί οι πολίτες όλης της χώρας, γι’ αυτό μας αγκαλιάζουν όταν βγαίνουμε έξω στους δρόμους, γι’ αυτό μας κοιτάνε με φουσκωμένα μάτια τις τελευταίες μέρες και γι’ αυτό μας λένε: «Μείνετε εκεί. Είστε η φωνή μας». Γι’ αυτό μας λένε ότι παράγουμε εδώ μέσα πολιτικό πολιτισμό.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, παρακαλώ. Οι Υπουργοί πρέπει να ακούν τους αγορητές.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Ευχαριστώ πολύ, κύριε Πρόεδρε.

Είμαστε, λοιπόν, θετικοί στην αθλητική συμφωνία μεταξύ Ελλάδας και Αργεντινής και αρνητικοί απέναντι σε κάθε μονταζιέρα.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πάρα πολύ, κύριε συνάδελφε και για τη συνέπεια στον χρόνο.

Βλέπω ότι έχει έρθει ο ειδικός αγορητής από τους Σπαρτιάτες, ο κ. Κόντης.

Παρακαλώ, κύριε συνάδελφε, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, δεν θα μακρηγορήσω. Μιλάμε για μια σύμβαση που υπογράφτηκε πριν δύο χρόνια και βλέπω ότι υπάρχει καθυστέρηση στην υλοποίησή της ή μάλλον στην τυπική υλοποίησή της. Διότι, για να υλοποιηθεί, θα πρέπει να τα δούμε αυτά στην πράξη και νομίζω ότι θα είναι πολύ δύσκολο, βάσει της απόστασης και των οικονομικών δεδομένων τα οποία εμπεριέχονται στην υλοποίηση αυτή, όσο κι αν είπε ο κύριος Υπουργός στη συνεδρίαση ότι θα μπορέσουμε να βρούμε τα απαραίτητα χρήματα. Έχει μεγάλο εύρος αυτή η σύμβαση για να υλοποιηθεί. Εμπεριέχονται πολλοί εμπλεκόμενοι, οι οποίοι θα πρέπει να επισκεφθούν τη χώρα. Διότι, όταν μιλάμε για μια ανταλλαγή τεχνογνωσίας, αντιλήψεων κ.λπ., δεν μιλάμε για τηλεφωνήματα και e-mail. Μιλάμε για επισκέψεις που θα κάνει ο ένας στη χώρα του άλλου και δεν θα πηγαίνει σίγουρα ένα άτομο. Μιλάμε για πολυπληθείς αντιπροσωπείες και όχι μόνο από το Υπουργείο, αλλά και από φορείς αθλητικούς κ.λπ.. Μακάρι να υλοποιηθεί.

Εγώ θα πω ότι η Αργεντινή είναι στη φιλοσοφία μια δεύτερη Ελλάδα στη Νότια Αμερική. Διότι, μην ξεχνάμε ότι ο Έλληνας από τη Σάμο, ο Βαρθολομαίος Μίτρε ήταν ο πρώτος Πρόεδρος της Ομοσπονδιακής Κυβέρνησης Αργεντινής και αυτός που την ελευθέρωσε από τους πολέμους που έκαναν -Παραγουάη κ.λπ.- για την περιοχή εκεί. Ήταν και στρατηγός ο Μπαρτολομέο Μίτρε, τον οποίο τον έχουν ήρωα. Οκτώ χρόνια διετέλεσε πρόεδρός της. Αγαπούν την Ελλάδα όσο δεν φαντάζεται κανείς. Για παράδειγμα, η παραγωγή της σε ζάχαρη κ.λπ., είναι σε ιδιοκτησία Ελλήνων, στην οικογένεια Κοντού. Στην Κόρδοβα υπάρχουν δύο χιλιάδες μεγάλες και εύπορες οικογένειες Ελλήνων.

Όμως, κύριε Υπουργέ, κάποτε -όπως είπα και στην επιτροπή και το έχω πει και άλλες φορές- πρέπει να δούμε τους Έλληνες αυτούς με άλλο πρίσμα, να φτιάξουμε σχολεία για τα παιδιά τους. Τα παιδιά τους μεγαλώνουν και πάνε σε σχολεία τα οποία είναι αργεντίνικα και δεν μαθαίνουν ελληνικά. Προσπαθούν οι γονείς τους να τους μάθουν ελληνικά, αλλά αλλιώς είναι σε ένα σχολείο. Κάποτε πρέπει να τα δούμε αυτά. Υπήρχαν κάποτε σχολεία και στη Βραζιλία και στην Αργεντινή. Στο πέρασμα των χρόνων εξαφανίστηκαν όλα. Φτάσαμε να περιμένουμε από κάποιους εφοπλιστές στη Νότια Αμερική και σε άλλα μέρη του κόσμου -όπως ο Τσάκος έχει στο Μοντεβιδέο ένα τρομερό σχολείο- να χρηματοδοτούν αυτοί και να είναι παρόντες εκεί για το ελληνικό κράτος.

Δεν πρέπει να ξεχνάμε ότι ο αθλητισμός είναι στο πλαίσιο του πολιτισμού και έχει βάση στον πολιτισμό. Το ένα συμπληρώνει το άλλο. Θα θέλαμε, λοιπόν, να δούμε παράλληλα με αυτή τη συμφωνία και την παιδεία μας να μεταλαμπαδεύεται εκεί. Να κάνουμε δυνατή την πρόσβαση των ελληνοπαίδων από τα παιδιά αυτά που μεγαλώνουν εκεί να πηγαίνουν σε σχολεία. Ταυτόχρονα, να μπορέσουμε να κάνουμε αισθητή την παρουσία μας σε αυτές τις χώρες που, όπως είπα, έχουν πολλούς Έλληνες που έχουν μείνει εκεί, αλλά η σκέψη τους είναι πάντα εδώ. Αρκεί να δείτε στην Αργεντινή πόσες οργανώσεις με θέμα την Ελλάδα, τον Παρθενώνα, την Ακρόπολη κ.λπ. από Έλληνες υπάρχουν και τι καλλιτεχνικές δραστηριότητες έχουν κάθε χρόνο.

Ο κ. Δένδιας είχε την ευκαιρία όταν πήγε εκεί να τα δει. Μιλάμε για πάνω από ογδόντα μόνο στην Αργεντινή, σε διάφορα μέρη της. Διότι είναι μια μεγάλη χώρα η Αργεντινή. Το Μπουένος Άιρες έχει δέκα, η Κόρδοβα άλλες τόσες, αλλά βλέπουμε και σε όλα τα μέρη της.

Στην περιοχή του Ροσάριο και σε άλλα μέρη εκεί όπου παράγεται το Μάλμπεκ στην κεντρική Αργεντινή, τα παράγουν Έλληνες παραγωγοί τα κρασιά αυτά με την τεχνογνωσία που έχουν φέρει και από την Ελλάδα και με τις προσμείξεις που έκαναν.

Θέλω να πω ότι υπάρχει Ελλάδα εκεί, αρκεί να μπορέσουμε να την κοιτάξουμε και όχι μόνο με μια ανταλλαγή αθλητική, η οποία ίσως μείνει και στο ντουλάπι.

Εγώ εύχομαι -και ψηφίζουμε σήμερα «υπέρ»- να γίνει πραγματικότητα και μακάρι να δούμε και άλλες τέτοιες συμφωνίες να πραγματοποιούνται. Αυτή είναι μια αυστηρά αθλητική σύμβαση. Μακάρι να διευρύνεται και να πραγματοποιούνται. Μακάρι να το δούμε.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):**  Κι εμείς ευχαριστούμε, κύριε συνάδελφε και για τη συνέπεια στο χρόνο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Αισθάνομαι αυθόρμητα να καταθέσω ένα ευχαριστώ και προς την Πλεύση Ελευθερίας και προς τους Σπαρτιάτες για τη θετική τους ψήφο στο νομοσχέδιο. Αν υπάρχουν κι άλλες θετικές ψήφοι, θα ακολουθήσει το ίδιο…

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.Μπας και καταφέρουμε κάτι σήμερα για ομοφωνία.

Τον λόγο έχει ο κ. Ανδρέας Βορύλλας από την Κοινοβουλευτική Ομάδα Νίκη.

Παρακαλώ, κύριε συνάδελφε έχετε τον λόγο.

**ΑΝΔΡΕΑΣ ΒΟΡΥΛΛΑΣ:** Όλες οι ψήφοι θετικές θα είναι σήμερα.

Κύριε Πρόεδρε, κύριε Υπουργέ, κυρίες και κύριοι συνάδελφοι, το σχέδιο νόμου για την «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής», είναι ευπρόσδεκτο.

Πρώτα όμως θα θέλαμε να αναφερθούμε στον ανασχηματισμό της Κυβέρνησης. Κατά κοινή ομολογία ο ανασχηματισμός είχε ως μοναδικό στόχο να αλλάξει το δυσμενές κλίμα κατά της Κυβέρνησης μετά από τις διαδηλώσεις εκατοντάδων χιλιάδων συμπολιτών μας για το έγκλημα των Τεμπών.

Οι πολίτες το μόνο που ζητάνε είναι η απόδοση δικαιοσύνης, οι ένοχοι να λογοδοτήσουν όσο ψηλά και αν βρίσκονται και να διασφαλιστεί ότι δεν θα ξαναζήσουμε τέτοια καταστροφή. Ο ανασχηματισμός εξελίχθηκε μια ανακύκλωση πολιτικών προσώπων σε υπουργικές θέσεις, ενώ δυστυχώς δεν βλέπουμε τη διάθεση για διόρθωση της κυβερνητικής πολιτικής στους κρίσιμους τομείς της οικονομίας και της εξωτερικής πολιτικής.

Δεν λείπουν βέβαια και οι εκπλήξεις. Στο πρώτο εικοσιτετράωρο είχαμε την αποχώρηση του κ. Δοξιάδη. Πιστεύω ότι σύντομα θα έχουμε και άλλες εκπλήξεις. Αναφέρομαι στον κ. Άνθιμο Αμανατίδη, ο οποίος είναι διευθύνων σύμβουλος της ΕΥΑΘ, ενώ διετέλεσε στέλεχος της ΕΡΓΟΣΕ από το 2009 έως το 2020 σε κρίσιμα πόστα για την υλοποίηση της διαβόητης σύμβασης 717. Εις βάρος του ασκήθηκε δίωξη από την Ευρωπαία Εισαγγελέα και αφέθηκε ελεύθερος με περιοριστικούς όρους καταβάλλοντας εγγύηση 600.000 ευρώ.

Εμείς πιστεύουμε ότι ο κ. Άνθιμος Αμανατίδης ως υπόδικος δεν μπορεί να κατέχει τη θέση του διευθύνοντος συμβούλου της ΕΥΑΘ. Να τονίσουμε ότι ο κ. Άνθιμος Αμανατίδης είναι αδερφός της νέας Υφυπουργού Μετανάστευσης και Ασύλου, κ. Σέβης Βολουδάκη, σύμφωνα με αρκετά δημοσιεύματα. Άρα και σε αυτή την περίπτωση ο Πρωθυπουργός κρίνεται για την επιλογή του και ίσως έχουμε εξελίξεις.

Επιστρέφοντας στο παρόν νομοσχέδιο το κίνημά μας θεωρεί πως η εν λόγω συμφωνία αθλητικής συνεργασίας έχει θετικά σημεία και θα την υποστηρίξουμε. Ωστόσο, γενικά τέτοιες συμφωνίες καλό θα είναι να παράγουν και άλλα ιδεώδη, όπως τον περιορισμό στην άκρατη εμπορευματοποίηση του αθλητισμού, την προβολή αθλημάτων που δεν είναι ευρέως γνωστά, τον σεβασμό στις θρησκευτικές ελευθερίες και τα σύμβολα της πίστεως.

Σήμερα στον παγκόσμιο αθλητισμό και με την οργανωμένη πίεση των δικαιωματιστών έχουμε μια αλλοίωση του αθλητικού ιδεώδους. Πέρυσι στους Ολυμπιακούς Αγώνες στο Παρίσι είδαμε τον αγώνα πυγμαχίας γυναικών μεταξύ της Ιταλίδας Άντζελα Καρίνι και της Αλγερινής Ιμάν Κελίφ, η οποία είχε κάνει αλλαγή φύλου.

Το κίνημά μας υποστηρίζει ότι οι αθλητές που έχουν ανδρικά γεννητικά χαρακτηριστικά δεν πρέπει να γίνονται δεκτοί σε αγώνες γυναικών. Η προστασία στο δικαίωμα των αθλητών να μπορούν να αγωνίζονται επί ίσοις όροις θα πρέπει να ξαναγίνει σημαία μας και να εμποδίσουμε τα φαινόμενα που οδηγούν στην απαξίωση του αθλητισμού.

Η κύρωση συμφωνίας αθλητικής συνεργασίας θα έχει πολλαπλά οφέλη και για τις δύο χώρες στους τομείς της ανταλλαγής τεχνογνωσίας στον αθλητισμό, των κοινών προγραμμάτων εκπαίδευσης αθλητών και προπονητών, της διοργάνωσης διεθνών αγώνων και αθλητικών διοργανώσεων, της καταπολέμησης του ντόπινγκ, της αθλητικής βίας και του παράνομου στοιχηματισμού, της ανταλλαγής εξειδικευμένης γνώσης στους τομείς της ασφάλειας, προετοιμασίας και διεξαγωγής αθλητικών διοργανώσεων, της προώθησης του αθλητισμού σε ερασιτεχνικό και επαγγελματικό επίπεδο, της υποστήριξης προτάσεων συνεργασίας για την αναβίωση της ολυμπιακής εκεχειρίας.

Κατά την επίσκεψη του τότε Υπουργού Εξωτερικών κ. Νίκου Δένδια στην Αργεντινή είχε υπογραφεί και μία ακόμα συμφωνία, με την οποία προβλέπεται ότι δύο γήπεδα ποδοσφαίρου με την ονομασία Ελλάδα -Grecia- θα κατασκευαστούν με δωρεά της Ελληνικής Κυβέρνησης στην Αργεντινή, στην πόλη Μπερίσο, όπου υπάρχει η παλαιότερη ελληνική κοινότητα στη Νότια Αμερική. Θα θέλαμε να ρωτήσουμε σε ποιο στάδιο βρίσκεται αυτή η συμφωνία, ποιο είναι το ποσό της δωρεάς που θα καταβάλει το ελληνικό κράτος και πότε η Κυβέρνηση θα φέρει αυτή τη συμφωνία στη Βουλή προς κύρωση.

Τέλος, κύριε Πρόεδρε, κυρίες και κύριοι συνάδελφοι, επιτρέψτε μου ένα σχόλιο, σχετικά με τις πρόσφατες εξελίξεις στο θέμα της προανακριτικής επιτροπής του κ. Τριαντόπουλου.

Όπως γνωρίζετε, το κίνημά μας είχε καταψηφίσει την πρόταση του ΠΑΣΟΚ, αφού από πολύ νωρίς είχε προβλέψει ότι αφενός μεν ήταν στρατηγικά και ουσιαστικά αδιέξοδη, αφετέρου δε θα τη χρησιμοποιούσε η Κυβέρνηση ως δίοδο διαφυγής από την αναζήτηση των ουσιαστικών ευθυνών. Μετά από μόλις τρεις εβδομάδες επιβεβαιωνόμαστε και δικαιωνόμαστε πλήρως. Και εξηγούμαι:

Το ΠΑΣΟΚ πρότεινε παραπομπή για ένα μόνο πλημμέλημα, εστιάζοντας μόνο και αποκλειστικά στο γνωστό μπάζωμα. Υπό το φως των στοιχείων του πορίσματος του ΕΟΔΑΣΑΑΜ, είχαμε επισημάνει ότι ήταν εξαιρετικά αμφίβολη η ποινική αντιμετώπιση. Καμία πρόταση για τις ουσιαστικές διαχρονικές ποινικές ευθύνες που θα έπρεπε να διερευνηθούν και αφορούσαν στο πώς φτάσαμε στο ατύχημα, δηλαδή στην καθυστέρηση της 717, την ανοργανωσιά των υποδομών, τη σπατάλη των κονδυλίων.

Η Νίκη είχε επισημάνει ότι πέρα από τη νομική αδυναμία της πρότασης, θα δινόταν μία πρώτης ευκαιρίας δυνατότητα στην Κυβέρνηση και τον κ. Τριαντόπουλο να αποδεχθούν την πρόταση, να παραπεμφθεί η υπόθεση σωστά στο δικαστικό συμβούλιο και να μείνει στα στενά όρια του πλημμελήματος και της συζήτησης μόνο για το μπάζωμα, χωρίς καμία αναφορά στις πραγματικές ευθύνες, όπως ακριβώς και έγινε. Στην ίδια παγίδα έπεσαν και τα υπόλοιπα κόμματα της Αντιπολίτευσης, όπου και αυτά για μικροκομματικά οφέλη ψήφισαν την πρόταση και τώρα βλέπουν το σχέδιο να εκτυλίσσεται, χωρίς να μπορούν να κάνουν τίποτα, παγιδευμένα στις κοντόφθαλμες σκοπιμότητες.

Από πολύ νωρίς, λοιπόν, το κίνημα είχε προβλέψει τα γεγονότα και δικαιωνόμαστε πλήρως. Είμαστε το κίνημα που είπε δέκα ηχηρά τίμια «όχι» που δικαίωσαν τους γονείς. Είμαστε το κίνημα που ακόμα και τώρα επιδιώκει την αναζήτηση πραγματικών ευθυνών και κυρίως την έναρξη της συζήτησης για πραγματικά ασφαλείς σιδηροδρόμους, ώστε να μην ξαναζήσουμε ως χώρα αυτά τα τραγικά γεγονότα.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Δύο ανακοινώσεις προς το Σώμα:

Γίνεται γνωστό ότι από τα άνω δυτικά θεωρεία παρακολουθούν τη συνεδρίαση, αφού ενημερωθούν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα τέσσερις μαθήτριες και μαθητές και δύο συνοδοί εκπαιδευτικοί από το Δημοτικό Σχολείο του Κολλεγίου Αθηνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, έχουν αναρτηθεί ηλεκτρονικά στη διαδικτυακή ιστοσελίδα της Βουλής των Ελλήνων, όπως και διανεμηθεί στα Τμήματα Έκδοσης Πρακτικών και Εντύπων, απ’ όπου μπορείτε να τα αναζητήσετε, τα Πρακτικά των συνεδριάσεων της Ολομέλειας της Βουλής της Τρίτης 3 Δεκεμβρίου 2024, Τετάρτης 4 Δεκεμβρίου 2024, Πέμπτης 5 Δεκεμβρίου 2024, Παρασκευής 6 Δεκεμβρίου 2024, Δευτέρας 9 Δεκεμβρίου 2024 και Τρίτης 10 Δεκεμβρίου 2024 και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, τα Πρακτικά της Τρίτης 3 Δεκεμβρίου 2024, Τετάρτης 4 Δεκεμβρίου 2024, Πέμπτης 5 Δεκεμβρίου 2024, Παρασκευής 6 Δεκεμβρίου 2024, Δευτέρας 9 Δεκεμβρίου 2024 και Τρίτης 10 Δεκεμβρίου 2024 επικυρώθηκαν.

Συνεχίζουμε με τον ειδικό αγορητή από τη Νέα Αριστερά τον κ. Ζεϊμπέκ Χουσεΐν.

Παρακαλώ, κύριε συνάδελφε, έχετε τον λόγο.

**ΧΟΥΣΕΪΝ ΖΕ**Ϊ**ΜΠΕΚ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή συζήτηση διεξάγεται στη Βουλή μία μόλις μέρα μετά από νέους πολύνεκρους βομβαρδισμούς του κράτους του Ισραήλ στη Γάζα, που άφησαν πίσω τους νέες εκατόμβες νεκρών.

Το λέμε για μία ακόμη φορά: Απαιτούμε να σταματήσει αυτό το αιματοκύλισμα, αυτή η γενοκτονία που πραγματοποιεί η ακροδεξιά κυβέρνηση του Ισραήλ στη Γάζα, σε όλη την Παλαιστίνη, στον Λίβανο. Σταματήστε πια να βομβαρδίζετε αμάχους. Η πλειοψηφία των θυμάτων στη Γάζα είναι γυναίκες και παιδιά. Όλα όσα γίνονται συνιστούν εγκλήματα πολέμου και εγκλήματα κατά της ανθρωπότητας.

Κυρίες και κύριοι συνάδελφοι, βρισκόμαστε στον απόηχο ενός ανασχηματισμού, που η αύρα του κράτησε για μόλις τριάντα τρεις ώρες. Τόσο χρειάστηκε, για να μάθει η ελληνική κοινωνία πως ένας «άριστος» που διάλεξε ο κ. Μητσοτάκης για Υφυπουργό, εμπλέκεται σε υπόθεση καρτέλ στο ξενόγλωσσο βιβλίο, δεύτερον, πως το συγκεκριμένο καρτέλ βάρεσε κανόνι και χρωστά 10 εκατομμύρια στο Ελληνικό Δημόσιο και τρίτον, συμμετέχοντας ως ομότιμος εταίρος σε μια άλλη επιχείρηση ο παραιτηθείς αυτός Υπουργός κατάφερε να εξασφαλίσει χρηματοδότηση 50 εκατομμυρίων από το Ταμείο Ανάκαμψης και την Αναπτυξιακή Τράπεζα.

Πραγματικά, φτωχά τα λόγια για να περιγράψουν τέτοια επιτομή της αριστείας. Προφανώς, ο κ. Μητσοτάκης κανένα μήνυμα δεν κατάλαβε από τις μεγαλειώδεις κινητοποιήσεις του ελληνικού λαού για το έγκλημα και τη συγκάλυψη στα Τέμπη. Γι’ αυτό και επιχειρείτε να «κουκουλώσετε» άρον άρον την προανακριτική, να την κλείσετε πριν καν ξεκινήσει, γιατί ξέρετε πως το αίτημα του ελληνικού λαού είναι για δικαιοσύνη μέχρι τέλους και το φοβόσαστε αυτό το δίκαιο αίτημα. Μην προσπαθείτε μάταια να «κουκουλώσετε» πράγματα, γιατί αργά ή γρήγορα η αλήθεια θα λάμψει, οι ευθύνες θα αποδοθούν.

Σε αυτό το πλαίσιο, συζητούμε σήμερα την «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής». Μπορεί να πρόκειται για μία συμφωνία σαν και άλλες που έχει φέρει η Κυβέρνηση της Νέας Δημοκρατίας προς ψήφιση, εξ αρχής όμως γεννώνται σοβαρά ερωτήματα.

Πρώτα και κύρια, διότι αυτή η συμφωνία υπογράφηκε δύο και πλέον χρόνια πριν στο Μπουένος Άιρες στην Αργεντινή, συγκεκριμένα τον Φεβρουάριο του 2023. Συνεπώς, ρωτάμε εξαρχής ποιοι ήταν οι λόγοι και ποια η σπουδή να φέρετε αυτή τη συμφωνία προς ψήφιση στη Βουλή με δύο χρόνια καθυστέρηση.

Τα ερωτήματα αυτά γίνονται ακόμα μεγαλύτερα, αν αναλογιστούμε πως στο τιμόνι της Αργεντινής βρίσκεται σήμερα ένας ακροδεξιός και επικίνδυνος πρόεδρος, ο οποίος ένα από τα πρώτα πράγματα που έκανε ήταν να περικόψει τις δαπάνες για τη δημόσια υγεία και παιδεία και να βγάλει τη χώρα του έξω από τον Παγκόσμιο Οργανισμό Υγείας.

Τα λέω όλα αυτά, διότι δεν μπορεί ως Βουλή να συνεχίσουμε να υποκρινόμαστε όταν η πραγματικότητα εκεί έξω είναι εντελώς διαφορετική. Για παράδειγμα, στην αθλητική συμφωνία, για την οποία συζητούμε σήμερα, υπογραμμίζεται η αξία των ολυμπιακών αγώνων ότι προάγουν τις αξίες της άμιλλας, της αλληλεγγύης και της φιλίας μεταξύ των λαών, ενώ γίνεται και ειδική αναφορά στην ολυμπιακή εκεχειρία ως εκείνο το εργαλείο που θα βάλει τέλος στις παγκόσμιες συγκρούσεις. Κανένας δεν θα μπορούσε να διαφωνήσει με όλα αυτά. Στην πραγματικότητα, δυστυχώς, όλα αυτά έχουν καταλήξει σε ένα απέραντο ευχολόγιο.

Για το πόσο ετεροχρονισμένα φέρνετε αυτή τη συμφωνία αποδεικνύεται και από το γεγονός ότι αναφέρετε σε αυτή πως «θα διαμορφωθούν προτάσεις που σχετίζονται με την ολυμπιακή εκεχειρία και θα υποβληθούν στους διοργανωτές των Ολυμπιακών και Παραολυμπιακών του 2024 στο Παρίσι», όπως διαβάζουμε στο άρθρο 2. Μας πάτε ένα ταξίδι πίσω στον χρόνο. Το συνηθίζει, δυστυχώς, η Κυβέρνησή σας και με τις πολιτικές που εφαρμόζει.

Το κυριότερο, όμως, δεν είναι αυτό. Το χειρότερο είναι ότι η ολυμπιακή εκεχειρία δεν εφαρμόστηκε καν κατά τη διάρκεια των Ολυμπιακών Αγώνων του Παρισιού το 2024, καθώς και εκείνες τις μέρες συνεχίστηκε κανονικά η γενοκτονία που συντελούσε και συντελεί η ακροδεξιά Κυβέρνηση Νετανιάχου σε βάρος της Παλαιστίνης με δεκάδες χιλιάδες νεκρούς, κυρίως αμάχους, γυναίκες και παιδιά, για να φτάσουμε στις νέες χθεσινές εκατόμβες νεκρών. Το ίδιο και ο πόλεμος στην Ουκρανία.

Όλα τα παραπάνω δείχνουν όχι απλά τα όρια συμφωνιών σαν τη σημερινή, δείχνουν κυρίως την υποκρισία των κρατών της Δύσης. Πού είναι ο δυτικός κόσμος να βάλει ένα τέλος σε όλη αυτή τη βαρβαρότητα; Δεν τόλμησε κανείς να ζητήσει έστω λίγες μέρες εκεχειρίας στο πλαίσιο των Ολυμπιακών Αγώνων. Για ποια ιδεώδη, αναρωτιέμαι, μπορούμε να μιλάμε εμείς μετά; Για ποιον πολιτισμένο κόσμο;

Για τα υπόλοιπα μέρη της συμφωνίας, για τις δράσεις σχετικά με την καταπολέμηση της φαρμακοδιέγερσης, του ντόπινγκ δηλαδή, για την καταπολέμηση της βίας στους αθλητικούς χώρους και στάδια, ή για δράσεις ενάντια στη χειραγώγηση αγώνων και τον παράνομο στοιχηματισμό, προφανώς κινούμαστε έτσι και αλλιώς προς αυτή την κατεύθυνση από θέση αρχής.

Νομίζω ότι η παγίωση και η περαιτέρω βελτίωση της θέσης που έχουν κερδίσει οι γυναίκες στον αθλητισμό -φράση που, επίσης, συμπεριλαμβάνεται στο κείμενο της συμφωνίας- δεν μπορεί να αποτελεί απλά ένα τυπικό bullet που προστίθεται κάτω από τα όσα ανέφερα παραπάνω για την καταπολέμηση του ντόπινγκ ή της βίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγη ανοχή, κύριε Πρόεδρε.

Είναι ζήτημα αξιακό. Οι γυναίκες έχουν δώσει σκληρούς αγώνες για την ισότιμη θέση και εκπροσώπησή τους και στο αθλητικό στερέωμα. Τίποτα δεν τους χαρίστηκε, όλα κατακτήθηκαν με το πείσμα των κοινωνικών αγώνων.

Συμφωνούμε με τους σκοπούς και τους στόχους όπως αναφέρονται στο άρθρο 9 για τα προγράμματα αθλητικών ανταλλαγών μεταξύ των δύο χωρών για πληθώρα δραστηριοτήτων.

Επιτρέψτε μου μόνο ένα ακόμα σχόλιο. Στο άρθρο 4 της συμφωνίας, σε κάποιο σημείο γίνεται λόγος για μετάδοση της τεχνογνωσίας και της εξειδικευμένης γνώσης που αποκτήθηκαν από τους Ολυμπιακούς και Παραολυμπιακούς Αγώνες του 2004, ενώ γίνεται κάποια νύξη σχετικά και με τις αθλητικές υποδομές. Ελπίζουμε να μην εννοείτε ότι θέλετε να μεταλαμπαδεύσετε στην κυβέρνηση της Αργεντινής όλο αυτό το σκάνδαλο που έγινε με τις υπερκοστολογήσεις των έργων για τους Ολυμπιακούς Αγώνες του 2004, όπου πολλά έργα τα πληρώσαμε πέντε και δέκα φορές πάνω. Και αυτό το πάρτι που έστησαν τότε κάποιοι, το πλήρωσε ο ελληνικός λαός, στη συνέχεια, πανάκριβα.

Όσο για τις υποδομές, τα στάδια, τα ολυμπιακά ακίνητα και τα γήπεδα που ρημάζουν, νομίζω ότι οι εταίροι μας στη συμφωνία δεν έχουν τίποτα να ζηλέψουν από τα όσα έκαναν οι ελληνικές κυβερνήσεις ως προς αυτό, με τα ολυμπιακά στάδια που χρυσοπλήρωσε ο ελληνικός λαός, πολλά εξ αυτών να είναι σήμερα μεταξύ σφύρας και άκμονος και τις εικόνες τους να είναι εικόνες απαξίωσης και εγκατάλειψης.

Κλείνοντας, από μεριάς μας, υπερθεματίζουμε και υπερψηφίζουμε το γεγονός ότι, όπως στην Ελλάδα, έτσι και στην Αργεντινή, το τελευταίο διάστημα ο λαϊκός παράγοντας βρίσκεται σε δυναμικές κινητοποιήσεις απέναντι στις πολιτικές που του κλέβουν το παρόν και το μέλλον, του κλέβουν τη ζωή. Είναι οι κοινωνικοί αγώνες απέναντι στις νεοφιλελεύθερες πολιτικές που στερούν από τους πολίτες το απαραίτητο οξυγόνο για να αναπνεύσουν, που μας ενώνουν.

Ενημερώνω το Σώμα ότι θα ψηφίσουμε ΠΑΡΩΝ.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Συνεχίζουμε με την ειδική αγορήτρια από την Ελληνική Λύση, την κ. Σοφία Χάιδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Συμφωνία Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής υπεγράφη στο Μπουένος Άιρες στις 8 Φεβρουαρίου του 2023, δηλαδή για δύο χρόνια και κάτι ήταν ξεχασμένη κάπου και αποφασίσατε δύο χρόνια αργότερα να τη φέρετε προς κύρωση.

Υπάρχουν αρκετά, όμως, αόριστα σημεία σε αυτή τη συμφωνία που χρήζουν διευκρινίσεων. Ένα από αυτά είναι οι προτάσεις συνεργασίας για την αναβίωση της ολυμπιακής εκεχειρίας. Δεν αναφέρεται πώς εκείνη θα υλοποιηθεί.

Αναφέρεστε, επίσης, σε προτάσεις που σχετίζονται με την ολυμπιακή εκεχειρία που θα υποβληθούν στους διοργανωτές των Ολυμπιακών και Παραολυμπιακών Αγώνων το 2024 στο Παρίσι και έρχεται προς κύρωση το 2025.

Καλές οι εκθέσεις ιδεών, αλλά πρέπει κάποια στιγμή να αρχίσουμε να μιλάμε και για τρόπους πρακτικής εφαρμογής!

Ως προς τους τρόπους ενίσχυσης της συνεργασίας και εδώ είναι όλα αόριστα, ιδίως δε τα σχετικά με την οικονομική επιβάρυνση από την ανταλλαγή αθλητικών στελεχών, τη διοργάνωση συνεδρίων και σεμιναρίων κ.λπ..

Σύμφωνα με την έκθεση του Γενικού Λογιστηρίου του Κράτους, η δαπάνη είναι μη προσδιορίσιμη, διότι εξαρτάται από πραγματικά γεγονότα. Εσείς, ως Υπουργείο, δεν μπορείτε να την κοστολογήσετε, ώστε να μας δώσετε μια τάξη μεγέθους;

Γίνεται λόγος και για συνεργασία για την καταπολέμηση της βίας ιδίως στα αθλητικά στάδια. Πρέπει να γίνει κατανοητό ότι ο αθλητισμός δεν έχει στόχο τη βία ή τη με κάθε τρόπο επιτυχία και νίκη, αλλά τη βελτίωση του ατόμου σωματικά, κοινωνικά και πνευματικά. Γι’ αυτό και η παιδεία οφείλει να καλλιεργεί τη συμμετοχή στην ομάδα, να αναπτύσσει την ομαδικότητα και τη συλλογικότητα και όχι τον ανταγωνισμό.

Δυστυχώς, το σχολείο δεν προσφέρει, όπως θα έπρεπε, αθλητική παιδεία, η οποία θα είναι ικανή αργότερα να τους οδηγήσει στο να γίνουν φίλαθλοι και όχι φανατικοί οπαδοί. Η εκπαίδευση, προσλαμβάνοντας τεχνοκρατικό χαρακτήρα, παραμέλησε τον αθλητισμό. Η αναβάθμιση της αθλητικής παιδείας που παρέχεται από το σχολείο είναι καίριας σημασίας. Στόχος πρέπει να είναι η διαμόρφωση μιας υγιούς σχέσης του νέου με τον αθλητισμό, η καλλιέργεια της άμιλλας και του ευ αγωνίζεσθαι.

Μιας και κάναμε αναφορά στην εκπαίδευση και συζητάμε για συνεργασία με την Αργεντινή, όπου ζουν περίπου σαράντα με πενήντα χιλιάδες άτομα ελληνικής καταγωγής, θέλουμε να σας ενημερώσουμε ότι στο σχολείο της ελληνικής κοινότητας στη συνοικία Παλέρμο της πρωτεύουσας της Αργεντινής, το οποίο είναι ανάμεσα στα δύο που αναγνωρίζονται τόσο από την Ελλάδα όσο και την Αργεντινή, φοιτούν πεντακόσια παιδιά -νηπιαγωγείο, δημοτικό, γυμνάσιο- και εκατό ενήλικες στο ίδρυμα για την εκμάθηση της ελληνικής γλώσσας. Είχε κάποτε δέκα δασκάλους, αλλά τώρα έχουν απομείνει δύο και δεν μπορεί να γίνει η ίδια καλή δουλειά.

Με ερώτησή μας, στις 17-1-2023, ζητήσαμε από το Υπουργείο να στείλει δασκάλους, όμως απάντηση δεν πήραμε. Οι εκάστοτε Υπουργοί Παιδείας κάθε τόσο μας λένε ότι τα πάντα είναι θέμα παιδείας και πόσο σημαντική είναι η με κάθε τρόπο στήριξη της ελληνικής γλώσσας. Όμως, για μία ακόμη φορά δεν έγινε τίποτα.

Λέτε ότι οι ανταλλαγές αθλητικών αντιπροσωπειών μεταξύ των συμβαλλομένων μερών πραγματοποιούνται, λαμβάνοντας υπ’ όψιν τις οικονομικές δυνατότητες και την ετοιμότητά τους να αναπτύσσουν προγράμματα αθλητικής συνεργασίας υπό τον όρο της αμοιβαιότητας. Τα έξοδα αποστολής αθλητικών αντιπροσωπειών θα είναι, προφανώς, διαφορετικά μεταξύ των δύο χωρών.

Όπως τονίσαμε και κατά τη συνεδρίαση της επιτροπής, ίσως θα ήταν ορθότερο οι συμβαλλόμενες χώρες να δεσμευτούν να διευκολύνουν την αποστολή της αθλητικής αντιπροσωπείας της άλλης χώρας στη διαμονή, τη σίτιση και την προπόνησή τους.

Αναφέρεστε, επίσης, στον τρόπο αξιολόγησης της αθλητικής συνεργασίας μεταξύ των συμβαλλομένων μερών μέσω σχετικής έκθεσης από τους ωφελούμενους, με στόχο τη συνεχή βελτίωση της συνεργασίας τους στον αθλητισμό. Δεν προσδιορίζεται ούτε ο χρόνος ούτε το ποιοι είναι οι ωφελούμενοι. Αυτό είναι ιδιαίτερα αόριστο. Μπορεί να εμπεριέχει από τους μετέχοντες αθλητές έως και τα στελέχη των ομοσπονδιών που θα συνοδεύουν τις αθλητικές αποστολές. Οι κατατεθείσες εκθέσεις θα αξιολογούνται, λέτε, από τις αθλητικές αρχές των δύο χωρών, οι οποίες θα ασκούν εποπτεία. Θα υπάρχει και η δυνατότητα να επιβληθούν κυρώσεις και αν ναι, γιατί δεν ρυθμίζεται;

Επίσης, ως προς τον τρόπο διευθέτηση ζητημάτων αθλητικών ανταλλαγών και συνεργασιών, καθώς και τυχόν επειγουσών και ειδικών περιπτώσεων που δεν καλύπτονται από την υπό κύρωση συμφωνία, αρμόδιες για τη διευθέτηση θα είναι οι αθλητικές ομοσπονδίες των δύο μερών. Δεν συνυπολογίζεται, όμως, το γεγονός ότι μπορεί να υπάρχουν διαφωνίες ανάμεσα στις ομοσπονδίες. Τότε, πώς θα διευθετούνται τα ως άνω;

Εμείς, στην Ελληνική Λύση, πιστεύουμε ότι ο αθλητισμός αποτελεί τη βάση της πλειονότητας των κοινωνικών επιδράσεων και η δύναμή του είναι πραγματικά μεγάλη. Και δεν πρέπει να ξεχνάμε ότι η παιδεία είναι η ασφαλιστική δικλίδα εκείνη η οποία διαδραματίζει καθοριστικό ρόλο στην προστασία της κοινωνίας από αντικοινωνικά φαινόμενα που, δυστυχώς, παρατηρούνται στον αθλητισμό. Με τα ιδανικά του αθλητισμού, με τους Ολυμπιακούς Αγώνες, οι Έλληνες προέβαλαν παγκόσμια τις αξίες και τις αρετές, που είναι καθολικές, πανανθρώπινες.

Η αξία του αθλητισμού πρέπει επιτέλους να ενδυναμωθεί, διότι αναντίρρητα, αντικατοπτρίζει την κοινωνία μας και τον πολιτισμό μας. Επί της κυρώσεως της συμφωνίας θα ψηφίσουμε ΠΑΡΩΝ.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Συνεχίζουμε με τον ειδικό αγορητή από το Κομμουνιστικό Κόμμα της Ελλάδος, τον κ. Ιωάννη Δελή.

**ΙΩΑΝΝΗΣ ΔΕΛΗΣ:** Θέλουμε, πρώτα-πρώτα, κυρίες και κύριοι, να καταγγείλουμε την, κατά πώς φαίνεται, άρον-άρον διάλυση της προανακριτικής επιτροπής που προωθείται και μάλιστα, πριν ξεκινήσει αυτή καλά-καλά το έργο της. Και ξέρετε αυτά τα προσχήματα της Νέας Δημοκρατίας περί παραπομπής στον φυσικό δικαστή, όλο αυτό η κοινωνία -και με το δίκιο της- το θεωρεί και το κατανοεί ως άλλη μια προσπάθεια συγκάλυψης.

Πολύς λόγος γίνεται για την ολυμπιακή εκεχειρία εδώ μέσα. Δεν είναι μόνο ότι αυτή ακυρώνεται κάθε μέρα από τους ίδιους τους ιμπεριαλιστικούς ανταγωνισμούς που οδηγούν στον πόλεμο φυσικά. Δεν είναι ότι αντιφάσκει στη διεθνή τάση για τη λεγόμενη «πολεμική οικονομία». Είναι και ότι σήμερα, τώρα που μιλάμε, το κράτος-δολοφόνος του Ισραήλ -εν μέσω εκεχειρίας, μάλιστα- βομβαρδίζει ό,τι απέμεινε όρθιο στη Γάζα και σπέρνει μαζικά τον θάνατο σε εκατοντάδες ανθρώπους και ολόκληρες οικογένειες.

Πρόκειται για μια κανονική γενοκτονία που είναι σχεδιασμένη με στόχο να ακυρωθεί η δημιουργία ανεξάρτητου κράτους της Παλαιστίνης. Και αυτή η σφαγή του παλαιστινιακού λαού γίνεται, βέβαια, με τις πλάτες του Τραμπ, με τις πλάτες της Ευρωπαϊκής Ένωσης, με τα όπλα του ΝΑΤΟ και με επικίνδυνα φορτία θανάτου που, όπως αποκαλύπτει κάθε μέρα η εφημερίδα «ΡΙΖΟΣΠΑΣΤΗΣ», πάνε και έρχονται στις σιδηροδρομικές γραμμές της χώρας. Νατοϊκά πολεμικά φορτία και εκρηκτικά που φορτώνονται στα ελληνικά λιμάνια, περνάνε μέσα από ολόκληρες πόλεις ή κυκλοφορούν ακόμα και σε κεντρικούς δρόμους, όπως έγινε τις προάλλες στο Λαύριο. Νατοϊκά όπλα χρησιμοποιούνται για τη σφαγή των Παλαιστινίων. Νατοϊκά όπλα χρησιμοποιούνται και στο ιμπεριαλιστικό μακελειό της Ουκρανίας.

Δυναμώνουμε, λοιπόν, τώρα την αλληλεγγύη μας στον βασανισμένο λαό της Παλαιστίνης. Και καλούμε την ελληνική Κυβέρνηση να πάψει κάθε συνεργασία της χώρας με το Ισραήλ, αναγνωρίζοντας άμεσα το ανεξάρτητο παλαιστινιακό κράτος στα σύνορα του ’67, όπως προβλέπει και η ομόφωνη απόφαση της Βουλής που οι κυβερνήσεις κρατούν κλεισμένη στα συρτάρια τους από το 2015.

Να πάω στη συμφωνία που συζητάμε τώρα. Πέρα από το ότι αυτή είναι γεμάτη από εύηχες λέξεις και θετικές έννοιες, όπως «ευ αγωνίζεσθαι», «δεοντολογική συμπεριφορά στον αθλητισμό», με τις οποίες φυσικά κανένας λογικός άνθρωπος δεν μπορεί να διαφωνήσει, δεν πρέπει να λησμονούμε τελικά ότι κάθε συμφωνία υλοποιείται και λειτουργεί σε ένα ήδη υπάρχον πλαίσιο κοινωνικοοικονομικό, και σε αυτό ακριβώς εντάσσεται. Τι θέλουμε να πούμε;

Στο άρθρο 1 γίνεται λόγος ότι θα ήταν επωφελές να εργαστούν από κοινού οι χώρες για διεθνή θέματα αμοιβαίου και πολυμερούς ενδιαφέροντος στον τομέα του αθλητισμού. Όμως, τι δεν πρέπει να ξεχνάμε εδώ; Για ποιον αθλητισμό, αλήθεια, μιλάμε; Μα, φυσικά μιλάμε για τον αθλητισμό ο οποίος βαίνει εμπορευματοποιούμενος όλο και περισσότερο. Ο αθλητισμός εμπόρευμα, λοιπόν, δεν είναι το πλαίσιο λειτουργίας του αθλητισμού σήμερα, και στη χώρα μας και παγκοσμίως; Είναι. Αυτή, όμως, η διαρκώς αυξανόμενη εμπορευματοποίηση του αθλητισμού, η οποία υλοποιείται φυσικά και με τις αντίστοιχες πολιτικές, και τις εθνικές αλλά και τις διεθνείς, εκτός από επιχειρηματικά κέρδη, ενίοτε τεράστια, επιφέρει και άλλες συνέπειες πολιτικές και κοινωνικές, διευρύνει συνεχώς το πεδίο, επικεντρώνει στην εμπορική εκμετάλλευση της ανθρώπινης ανάγκης για άθληση από διάφορα επιχειρηματικά ιδιωτικά συμφέροντα, και αφετέρου μετατρέπει αυτή την ανάγκη του ανθρώπου σε πολυτέλεια, λόγω του κόστους, για τους εργαζόμενους, για τα λαϊκά στρώματα, για τη νεολαία.

Παράλληλα αυτή η εμπορευματοποίηση του αθλητισμού στοχεύει και οδηγεί, όπως βλέπουμε και όπως ζούμε δηλαδή, και στην απαλλαγή του κράτους από οποιαδήποτε δική του ευθύνη για ένα οργανωμένο και ολοκληρωμένο επιστημονικό σχέδιο που να αφορά στη μαζική και δωρεάν άθληση του λαού. Το παράδειγμα του κλεισίματος του Εθνικού Κολυμβητηρίου, τώρα που μιλάμε, στη Θεσσαλονίκη, και τα προβλήματα με το κολυμβητήριο στις Σέρρες, που είναι προβλήματα που έχουν σχεδόν όλες οι αθλητικές υποδομές της χώρας, οι οποίες είναι μέσα στην εγκατάλειψη κυριολεκτικά, μαρτυρούν και δείχνουν όλα όσα λέμε.

Είναι αντιφατικό, για να μην πούμε και υποκριτικό, ότι οι κυβερνήσεις των χωρών -και η δική μας φυσικά, η ελληνική- από τη μία να εμφανίζονται ότι κόπτονται για τον μαζικό αθλητισμό και για όσα αρνητικά συμβαίνουν στον αθλητισμό, και από την άλλη, αντί να καταπολεμούν, να ενισχύουν οι ίδιες με τις πολιτικές τους, την ίδια την αιτία αυτών των φαινομένων, με το να προκρίνουν συνεχώς πολιτικές εμπορευματοποίησης και να μετατρέπουν την άθληση σε εμπόρευμα στα χέρια μιας αθλητικής βιομηχανίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ακόμη ελάχιστο χρόνο.

Γίνεται λόγος για τη χειραγώγηση των αγώνων και για το παράνομο στοίχημα. Προσέξτε! Μιλάτε για το παράνομο στοίχημα. Με το νόμιμο στοίχημα δεν έχετε κανένα πρόβλημα. Είναι όλα εντάξει εκεί! Όλοι, όμως, γνωρίζουν τη βασική αιτία της χειραγώγησης των αγώνων, το ότι δηλαδή διάφοροι μεγαλοεπιχειρηματίες που κυριαρχούν στον αθλητισμό, και ειδικότερα στο ποδόσφαιρο, εμπλέκουν αυτή τους την ενασχόληση και με άλλες επιχειρηματικές τους δραστηριότητες, στήνοντας παιχνίδια και ξεπλένοντας μαύρα χρήματα, εκμεταλλευόμενοι την αγάπη και το ενδιαφέρον χιλιάδων φιλάθλων για τα σωματεία τους, και φιλοτεχνούν, βεβαίως, για τον εαυτό τους ένα δήθεν φιλολαϊκό προφίλ.

Άρα, η χειραγώγηση των αγώνων, τα στημένα παιχνίδια, ο τζόγος, η βία των οπαδικών στρατών, το ξέπλυμα χρήματος και όλη αυτή η σήψη, δεν είναι παρά τα παράγωγα, κύριε Υπουργέ, και η φυσική κατάληξη της επιχειρηματικής δράσης στον αθλητισμό. Αυτή η επιχειρηματική δράση τα τρέφει, αυτή τα γεννάει και αυτή τα ξαμολάει στην αγορά για να της φέρουν. Συνεπώς, αν θέλουμε αυτή η σαπίλα, αυτό το κακό να κοπεί από τη ρίζα του, αυτό δεν μπορεί να γίνει χωρίς να καταργηθεί η επιχειρηματική δράση στον αθλητισμό, χωρίς να καταργηθεί συνολικά ο τζόγος, ώστε να γίνει πράξη αυτό που θέλει κάθε αγνός φίλαθλος, κάθε παιχνίδι να παίζεται καθαρά μέσα στο γήπεδο με αγωνιστικούς μόνο όρους.

Χωρίς να αρνούμαστε τη διακρατική αθλητική συνεργασία, χωρίς να αντιτασσόμαστε στην ανταλλαγή απόψεων, θέσεων και τεχνογνωσίας γύρω από τον αθλητισμό, ψηφίζουμε ΠΑΡΩΝ στη συγκεκριμένη συμφωνία, αφού το κρίσιμο ζήτημα είναι πάντα σε ποιο πλαίσιο εντάσσονται όλα αυτά και με ποιον σκοπό.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η ειδική αγορήτρια από τον ΣΥΡΙΖΑ, η κ. Μαρίνα Κοντοτόλη.

Παρακαλώ, κυρία συνάδελφε, έχετε τον λόγο.

**ΜΑΡΙΝΑ ΚΟΝΤΟΤΟΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση της Νέας Δημοκρατίας δεν σταματάει να μας εκπλήσσει δυσάρεστα, μία με τον ανασχηματισμό που «άλλαξε ο Μανωλιός κι έβαλε τα ρούχα του αλλιώς», μία με την παραίτηση του κ. Δοξιάδη και τώρα με τον κ. Τριαντόπουλο. Η χώρα στενάζει από τις δυσκολίες και εσείς, κύριοι της Κυβέρνησης, τον χαβά σας, όπως λένε και στο χωριό μου.

Η συμφωνία που φέρνετε σήμερα προς κύρωση, δεν είναι ένα αποκομμένο ζήτημα. Έρχεται σε μια περίοδο όπου η Κυβέρνηση προσπαθεί να φτιάξει επικοινωνιακά αφηγήματα, την ώρα που η πραγματικότητα την διαψεύδει καθημερινά. Μιλάτε για αθλητική συνεργασία με την Αργεντινή, όταν στην Ελλάδα υπάρχουν εγκαταλελειμμένες και διαλυμένες αθλητικές υποδομές, και οι αθλητικές εγκαταστάσεις και οι άνθρωποι είναι αβοήθητοι.

Κυρίες και κύριοι συνάδελφοι, είπαμε ότι η συμφωνία υπεγράφη επί προεδρίας του περονιστή Αλμπέρτο Φερνάντες τον Φεβρουάριο του 2023. Όμως, αυτό δεν μπορεί να αποτελεί δικαιολογία για τη σημερινή Κυβέρνηση. Η συμφωνία αθλητικής συνεργασίας μεταξύ Ελληνικής Δημοκρατίας και της Δημοκρατίας της Αργεντινής, που ήρθε προς κύρωση σήμερα στην Ολομέλεια της Βουλής, όπως και κάθε συμφωνία, δεν μας βρίσκει επί της αρχής αντίθετους, όταν ενισχύει τους δεσμούς μεταξύ των λαών. Η συγκεκριμένη συμφωνία υπογράφηκε στο Μπουένος Άιρες στις 8 Φεβρουαρίου 2023 από τον τότε Υπουργό Εξωτερικών, τον κ. Δένδια, και στοχεύει στην ενίσχυση των αθλητικών σχέσεων μεταξύ των δύο χωρών, μέσω ανταλλαγών αθλητών, προπονητών, τεχνογνωσίας, καθώς και συνεργασίας σε ζητήματα όπως η ολυμπιακή εκεχειρία και η καταπολέμηση του ντόπινγκ. Μάλιστα!

Είπα και στην επιτροπή ότι η συνεργασία στον αθλητικό τομέα με μια χώρα που έχει ισχυρή παράδοση στον αθλητισμό, μόνο επωφελής μπορεί να είναι. Ωστόσο, θέσαμε διάφορα ζητήματα, για τα οποία δεν πήραμε σαφείς απαντήσεις. Δεν υπάρχει σαφές χρονοδιάγραμμα υλοποίησης και χρηματοδότησης των δράσεων. Το κείμενο της συμφωνίας δεν παρέχει σαφείς δεσμεύσεις για την εφαρμογή της, γεγονός που δημιουργεί αβεβαιότητα για την πραγματική της αξία. Δεν διασφαλίζεται η ισορροπία και η αμοιβαιότητα μεταξύ των μερών. Δεν υπάρχει πρόβλεψη αξιολόγησης και αποτελεσματικότητας της εν λόγω συνεργασίας, προκειμένου να επεκταθεί στο μέλλον. Για αυτά και για άλλα δεν πήραμε απάντηση.

Στο ζήτημα, μάλιστα, του δημοσιονομικού κόστους ο κύριος Υπουργός μάς απάντησε ότι το κόστος είναι μηδέν. Επιτρέψτε μου, κύριε Υπουργέ, να σας πω ότι αυτό δεν είναι ακριβές, διότι εδώ έχουμε την έκθεση του Γενικού Λογιστηρίου του Κράτους. Τι λέει η έκθεση αυτή; Λέει: «Από τις προτεινόμενες διατάξεις προκαλείται σε βάρος του κρατικού προϋπολογισμού, δαπάνη από την κάλυψη του κόστους ανταλλαγής αθλητικών στελεχών, εμπειρογνωμόνων, προπονητών και αθλητών συμμετοχής, αθλητικών εμπειρογνωμόνων και επιστημόνων σε σεμινάρια και συνέδρια ανάπτυξης αθλητικών και τουριστικών δραστηριοτήτων, άρθρα 4-6, 8 και 9 της υπό κύρωση συμφωνίας.

Η εν λόγω δαπάνη εκ των ανωτέρω αιτιών δεν μπορεί να προσδιοριστεί διότι εξαρτάται από πραγματικά γεγονότα». Επομένως το ακριβές είναι ότι δεν μπορεί να προσδιοριστεί, όχι ότι είναι μηδενική η δαπάνη. Την καταθέτω στα Πρακτικά.

(Στο σημείο αυτό η Βουλευτής κ. Μαρίνα Κοντοτόλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έρχομαι σε μία άλλη εντυπωσιακή αποστροφή στην τοποθέτηση του κυρίου Υπουργού στην επιτροπή που αφορά στις αθλητικές εγκαταστάσεις. Είπε ο κύριος Υπουργός ότι φτιάχτηκαν το 2004 αρκετές αθλητικές εγκαταστάσεις και, δυστυχώς, εγκαταλείφθηκαν. Κυρίως, δηλαδή, είναι αυτές που ανοικοδομήθηκαν για να υπηρετήσουν το ολυμπιακό ιδεώδες στην Ολυμπιάδα της Αθήνας του 2004. Τα θυμόμαστε όλα αυτά και τα βλέπουμε και σήμερα πώς έχουν καταντήσει και η Κυβέρνηση δεν μπορεί να κάνει ότι δεν βλέπει, αλλά ποιος θα το κάνει αυτό; Η ίδια η Κυβέρνηση που παρατηρεί παθητικά την εγκατάλειψη;

Δεν είναι καθόλου υπερβολή να πούμε ότι ο ελληνικός αθλητισμός βρίσκεται σε εγκατάλειψη με τις ελλείψεις να είναι διαρκείς και εκτεταμένες. Οι αθλητές μας διακρίνονται χάρη στη δική τους προσπάθεια, χωρίς καμία ουσιαστική στήριξη από την πολιτεία. Τα προβλήματα είναι παντού, στο κολυμβητήριο της Θεσσαλονίκης, όπου οι αθλητές συχνά προπονούνται σε ακατάλληλες συνθήκες λόγω έλλειψης θέρμανσης και συντήρησης, στα στάδια που περιμένουν αφρόντιστα με φθαρμένους διαδρόμους στίβου και επικίνδυνες εγκαταστάσεις και στα γυμναστήρια που δεν διαθέτουν τον απαραίτητο εξοπλισμό. Σε πολλές περιπτώσεις τα παιδιά της περιφέρειας αναγκάζονται να ταξιδεύουν ώρες για να βρουν έναν αξιοπρεπή χώρο προπόνησης, ενώ τα ερασιτεχνικά σωματεία παλεύουν να επιβιώσουν χωρίς καμία οικονομική ενίσχυση. Την ίδια στιγμή οι αθλητές υψηλού επιπέδου συχνά καλούνται να καλύψουν από την τσέπη τους τα έξοδα προετοιμασίας και συμμετοχής σε διεθνείς οργανώσεις, επειδή οι υποσχέσεις για χρηματοδότηση μένουν στα λόγια. Καμία αθλητική εγκατάσταση δεν έχει ενταχθεί σε χρηματοδοτικό πρόγραμμα του ΕΣΠΑ.

Κρίνεται απαραίτητη η επανενεργοποίηση του προγράμματος «Φιλόδημος ΙΙ» από το Υπουργείο Εσωτερικών, ώστε να διασφαλιστεί η αναβάθμιση και η βιώσιμη συντήρησή τους.

Ο ελληνικός αθλητισμός δεν χρειάζεται μεγάλα λόγια και εθιμοτυπικές συμφωνίες, χρειάζεται ουσιαστικές παρεμβάσεις διαφάνειας στη χρηματοδότηση και έναν μακροπρόθεσμο σχεδιασμό που θα δώσει πραγματικές ευκαιρίες στους αθλητές μας.

Το ότι ψηφίζουμε υπέρ δεν σημαίνει ότι δεν ασκούμε κριτική. Ο αθλητισμός ενώνει, αλλά δεν μπορεί να μένει στη θεωρία. Η κοινωνία απαιτεί αποτελέσματα και δεν θα σταματήσουμε και εμείς οι ίδιοι να τα απαιτούμε. Η Νέα Δημοκρατία μιλάει συνεχώς για τα έργα που κάνει στον αθλητισμό, αλλά η πραγματικότητα τη διαψεύδει. Τα εγκαίνια και οι κορδέλες δεν μπορούν να κρύψουν τις κλειστές πόρτες στα προπονητήρια, τις ελλείψεις στις αθλητικές εγκαταστάσεις, την αδιαφορία για τα ερασιτεχνικά σωματεία.

Εμείς δεν μένουμε σε υποσχέσεις, δεν συμβιβαζόμαστε με ευχολόγια. Θέλουμε μία πραγματική αθλητική Ελλάδα με διαφάνεια, με υποδομές, με στήριξη σε όσους μοχθούν καθημερινά για να σηκώσουν ψηλά την ελληνική σημαία. Και αυτό, κυρίες και κύριοι συνάδελφοι, δεν επιτυγχάνεται με χαρτιά και υπογραφές, αλλά με πράξεις.

Σας ευχαριστώ πολύ και ευχαριστώ και για τον χρόνο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα επτά μαθήτριες και μαθητές και δύο συνοδοί εκπαιδευτικοί από το Γυμνάσιο Μαραθώνα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ολοκληρώνονται οι εισηγήσεις με την τοποθέτηση της κ. Χριστίνας Σταρακά από το ΠΑΣΟΚ - Κίνημα Αλλαγής.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ο Υπουργός χρωστά ένα ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Θα τα πει στο τέλος για όλους.

Ορίστε, κυρία συνάδελφε, έχετε τον λόγο.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, την περασμένη Παρασκευή είχαμε έναν ανασχηματισμό που ονομάστηκε «restart» από τον Πρωθυπουργό και τα φιλικά προς την Κυβέρνηση μέσα μαζικής ενημέρωσης. Αποδείχθηκε εν τέλει αυτό που έλεγε εξαρχής το ΠΑΣΟΚ, σχολιάζοντας τον εν λόγω ανασχηματισμό: Ανασχηματισμός ανακύκλωσης αποτυχημένων πολιτικών και προσώπων.

Το αποδεικνύει περίτρανα εξάλλου αυτό που αναφέρουμε με τα δύο αυτογκόλ που έβαλε στον ίδιο του τον εαυτό ο κ. Μητσοτάκης, για να μιλήσω και με ποδοσφαιρικούς όρους, μιας και μιλάμε επί ενός νομοσχεδίου, επί μίας κύρωσης νομοσχεδίου του αθλητισμού.

Το πρώτο ήταν η παραίτηση του αρίστου Δοξιάδη μόλις τριάντα τρεις ώρες μετά την ορκωμοσία του, με την Κυβέρνηση να δηλώνει ότι δεν άκουσε, δεν ήξερε, δεν είχε μάθει ποτέ για το παρελθόν του κ. Δοξιάδη. Συγγνώμη, αλλά τριάντα ώρες νωρίτερα αν παραιτούταν ο Δοξιάδης, πραγματικά θα είχε ισοφαρίσει το ιστορικό ρεκόρ του αείμνηστου Νίκου Αλέφαντου που ανέλαβε για τρεις ώρες προπονητής στον «Φωστήρα». Θα ισοφάριζε πραγματικά με αυτό το ρεκόρ.

Και το δεύτερο αυτογκόλ επιτεύχθηκε με παρόμοιο τρόπο με την περίπτωση του νέου Υφυπουργού Ενέργειας Νίκου Τσάφου, ο οποίος αποκαλούσε τα κατεχόμενα της Κύπρου «Τουρκική Δημοκρατία της Βόρειας Κύπρου» και έκανε μάλιστα λόγο για τουρκικές θέσεις που έχουν βάση.

Αλήθεια, κυρίες και κύριοι συνάδελφοι, τι περιμένει ο κ. Μητσοτάκης και δεν τον έχει αποπέμψει ακόμα;

Σε αυτό, λοιπόν, το πλαίσιο, σε αυτή τη συγκυρία συζητάμε σήμερα μια διμερή συμφωνία της χώρας μας με την Αργεντινή για την περαιτέρω ενίσχυση της συνεργασίας μας στον αθλητισμό. Το ΠΑΣΟΚ, πιστό πάντα στη θέση του για την ενίσχυση των διπλωματικών σχέσεων της χώρας μας με χώρες του εξωτερικού, δεν μπορεί παρά να επικροτήσει οποιαδήποτε συμφωνία προάγει την πολιτική της συνεργασίας με καλή πίστη στο πλαίσιο, βέβαια, της αμοιβαιότητας, με την προϋπόθεση ότι τα συμφωνηθέντα θα τηρηθούν από όλα τα μέρη.

Αξίζει, όμως, να τονίσουμε ότι η συμφωνία αυτή υπογράφτηκε στις 8-2-2023 και βγήκε από το συρτάρι του Υπουργείου για κύρωση στη Βουλή δύο χρόνια μετά.

Το γεγονός, λοιπόν, ότι έχουν περάσει δύο χρόνια εύλογα, δικαιολογημένα, κύριε Υπουργέ, μας δημιουργεί ορισμένους προβληματισμούς. Όταν υπογράφηκε η συμφωνία από τον τότε Υπουργό Εξωτερικών κ. Δένδια και τον Αργεντινό ομόλογό του, Πρόεδρος της Αργεντινής τότε ήταν ο κ. Φερνάντες, ενώ σήμερα είναι ο αμφιλεγόμενος και ακροδεξιός Χαβιέρ Μιλέι, ο οποίος έχει μια εντελώς διαφορετική θεώρηση των πραγμάτων για την πολιτική σε σχέση με τον προκάτοχό του. Το γεγονός και μόνο αυτό μας δίνει το δικαίωμα να είμαστε αρκετά καχύποπτοι για το μέλλον των σχέσεων των δύο αυτών χωρών.

Στο άρθρο 2 της συμφωνίας αναφέρεται η συνεργασία των δύο χωρών για την επίτευξη της ολυμπιακής εκεχειρίας στους Ολυμπιακούς Αγώνες στο Παρίσι το 2024.

Τώρα, όμως, που φέρνετε αυτή τη συμφωνία, κύριε Υπουργέ, έχουμε 2025 και όπως ξέρουμε, οι Ολυμπιακοί στο Παρίσι διεξήχθησαν ταυτόχρονα με δύο πολέμους, της Ρωσίας με την Ουκρανία και αυτούς στη Μέση Ανατολή.

Επειδή, όμως, ο αθλητισμός πρέπει να ενώνει και όχι να χωρίζει και επειδή η διεθνής συνεργασία είναι μονόδρομος, η συγκεκριμένη συμφωνία μάς βρίσκει αρχικά σύμφωνους. Προβλέπει τη συνεργασία Ελλάδας-Αργεντινής σε μια σειρά από ζητήματα, όπως είναι η ανταλλαγή αθλητικών στελεχών, εμπειρογνωμόνων, προπονητών και αθλητών, στην ανταλλαγή τεχνογνωσίας για τη χρήση αθλητικών χώρων, στην ενίσχυση της θέσης των γυναικών στον αθλητισμό, στην καταπολέμηση του ντόπινγκ, στην ανάπτυξη αθλητικών και τουριστικών δραστηριοτήτων στο πλαίσιο της αμοιβαιότητας. Συνεπώς δεν μπορεί να διαφωνήσει κανείς με όλα αυτά.

Από την άλλη, όμως, όλα αυτά παρουσιάζονται αόριστα και γενικά στο κείμενο της συμφωνίας και δεν εξειδικεύεται ούτε ο τρόπος με τον οποίο θα εφαρμοστούν ούτε και πόσο θα στοιχίσουν στον κρατικό προϋπολογισμό.

Κρατάμε, όμως, αυτό που μας είπατε, κύριε Υπουργέ, στην επιτροπή, ότι η συμφωνία είναι ένα κείμενο βάσης. Γι’ αυτό, λοιπόν και περιμένουμε να αναλυθούν όλα τα παραπάνω κατά την εφαρμογή της συμφωνίας, ώστε να λυθούν οι απορίες τις οποίες εξέφρασε σύσσωμη η Αντιπολίτευση στην επιτροπή και θα πω δικαιολογημένα, αφού -όπως μας είπατε και εσείς, κύριε Υπουργέ- η χρηματοδότηση για τον αθλητισμό δεν είναι απεριόριστη.

Με δεδομένο, όμως, ότι για να εφαρμοστεί αυτή η συμφωνία χρειάζονται χρήματα πρέπει να διασφαλίσουμε τουλάχιστον ότι δεν θα στερηθεί ούτε 1 ευρώ ο ελληνικός αθλητισμός κατά την εφαρμογή της συγκεκριμένης συμφωνίας. Επιβάλλεται, λοιπόν, να αναζητήσουμε πόρους για την επίλυση των προβλημάτων και την ενίσχυση του αθλητισμού από άκρη σε άκρη στη χώρα μας.

Κλείνοντας, να πω ότι το ΠΑΣΟΚ είναι υπέρ των διπλωματικών σχέσεων και συμφωνιών, πόσω μάλλον για θέματα αθλητικής συνεργασίας με χώρες, όπως είναι η Αργεντινή με τη σπουδαία παράδοση στον αθλητισμό.

Γι’ αυτό, όπως προανέφερα, θα στηρίξουμε την παρούσα συμφωνία, αλλά με τις όποιες επιφυλάξεις προαναφέραμε τόσο για το πολιτικό σκηνικό που επικρατεί αυτή τη στιγμή στην Αργεντινή όσο και το για να γίνετε ως Κυβέρνηση πιο συγκεκριμένοι σε δεύτερο χρόνο, ίσως με τον τρόπο με τον οποίο θα τηρηθούν όλα αυτά τα συμφωνηθέντα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε.

Κυρίες και κύριοι συνάδελφοι, με την κ. Σταρακά ολοκληρώθηκαν οι ομιλίες των εισηγητών.

Τον λόγο έχει τώρα ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

Παρακαλώ, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Δεν θα ασχοληθώ ιδιαίτερα με την Αργεντινή, αλλά με την ύποπτη στάση πολλών εκ των κομμάτων εδώ μέσα σε σχέση με τα ελληνοτουρκικά. Και ξεκινώ έτσι, διότι η υπόθεση Τσάφου και Παππά αποδεικνύει ότι το πολιτικό προσωπικό της χώρας αλλού πατάει και αλλού βρίσκεται.

Την ώρα που αναδύεται, κύριε Υπουργέ, η δύναμη που λέγεται Τουρκία και αναδύεται από την τακτική της Νέας Δημοκρατίας και του ίδιου του Πρωθυπουργού περί ήρεμων νερών, βλέπουμε στο ελληνικό πολιτικό προσωπικό να χρησιμοποιούνται φράσεις, εκφράσεις, αλλά και απόψεις που ταυτίζονται απόλυτα με τις τουρκικές θέσεις.

Από τη μία πλευρά είχαμε τον κ. Τσάφο ή «Τσάπο» -εντάξει, τονίζεις τη λέξη- και από την άλλη τον Παππά. Ο ένας μιλάει για Κατεχόμενα ανεξάρτητα, ως ανεξάρτητο κράτος και ο άλλος λέει ότι το Λιμενικό δολοφονεί λαθρομετανάστες. Είναι ακριβώς η ορολογία που χρησιμοποιεί η τουρκική πλευρά για να κάνει προπαγάνδα. Όταν, λοιπόν, Έλληνες πολιτικοί χρησιμοποιούν την ορολογία που χρησιμοποιεί η Τουρκία, αυτό σημαίνει ότι και οι δύο έπρεπε να παραιτηθούν ή να τους διώξουν τα κόμματά τους. Εδώ δεν χωράει καμία εξαίρεση και καμία έκπτωση.

(Χειροκροτήματα από την πτέρυγα της Ελληνικής Λύσης)

Όμως, η στάση της Νέας Δημοκρατίας και του ΠΑΣΟΚ και του ΣΥΡΙΖΑ, κυρίως του ΣΥΡΙΖΑ αυτή τη στιγμή, αλλά και της Νέας Δημοκρατίας, είναι πολύ ύποπτη. Και επειδή ο Πρωθυπουργός θέλει να μας πει ότι ο Τσάφος είναι μία ξεχωριστή περίπτωση, θα σας πω κάτι πολύ απλό. Ο Τσάφος είναι η ίδια η Κυβέρνηση. Ο Τσάφος δεν έκανε ένα απλό λεκτικό λάθος ή έγραψε κάτι. Απλώς επέδειξε περίσσεια αλαζονεία. Ο Τσάφος είναι εικόνα του περιβάλλοντος του Ντόκου του ΕΛΙΑΜΕΠ, του Ροζάκη και όλων αυτών που χρηματοδοτεί η Νέα Δημοκρατία για να υπάρχει το ΕΛΙΑΜΕΠ. Έχουμε καταθέσει έγγραφα εδώ από τα οποία αποδεικνύεται ότι η Κυβέρνηση της Νέας Δημοκρατίας, αλλά και των υπόλοιπων κομμάτων ΠΑΣΟΚ και ΣΥΡΙΖΑ διαπλέκονται με το ΕΛΙΑΜΕΠ. Και όχι μόνο διαπλέκονται, αλλά εμφορούνται και από τις ιδέες τους, από τις ιδέες του ΕΛΙΑΜΕΠ. Έχουμε, δηλαδή, τον Τσάφο, ο οποίος αναγνωρίζει τα δίκαια της Τουρκίας στα Κατεχόμενα, έχουμε τους «Ροζάκηδες» και έχουμε και τους «Ντόκους» που θεωρούν όλους τους υπόλοιπους που διαφωνούν μαζί τους απλά ψεκασμένους.

Για να σοβαρευτούμε κάποια στιγμή στο πολιτικό προσωπικό της χώρας, ακούστε. Τον Τσάφο δεν τον γνώριζε κανένας, αλλά τη νοοτροπία, την ιδεολογία του ενδοτισμού και του κατευνασμού στα όρια της προδοσίας που διαπνέει και διαχέει όλο το πολιτικό προσωπικό της χώρας τη γνωρίζουμε όλοι.

(Χειροκροτήματα από την πτέρυγα της Ελληνικής Λύσης)

Λομπίστας, λοιπόν, ο Τσάφος, αλλά και ψεύτης, αφού είπε ότι δεν είχε καμία σχέση με το κράτος, όταν τα έγραφε αυτά, κύριοι συνάδελφοι και εκλεκτέ εκ των διαφωνούντων της Νέας Δημοκρατίας με αστερίσκους για τον Τσάφο. Αναφέρομαι στον κ. Πλεύρη, ο οποίος προς τιμήν του τηρεί μία στάση που είναι συνεπής με όσα έλεγε και στο παρελθόν. Ωστόσο, αλά καρτ, αφού σε μερικά θέματα έχουμε και εκπτώσεις. Δεν είναι προσωπική αναφορά, αλλά ουσιαστική.

Είναι ψέμα, λοιπόν, ότι δεν είχε εργασιακή σχέση με την Ελλάδα την περίοδο που αναρτούσε ανθελληνικές αναρτήσεις. Δεν υπάρχει μεγαλύτερο ψέμα από το να υπερασπίζεσαι ένα ψέμα με ένα άλλο ψέμα. Είχε στενές σχέσεις με τον Άμος Χοκστάιν, τον Υφυπουργό του Μπάιντεν, ο οποίος είχε βάλει ταφόπλακα στον EastMed. Για όσους γνωρίζουν λίγο γεωστρατηγική, ο EastMed είναι ένα έργο μείζονος σημασίας για την Ελλάδα. Ίσως είναι αυτό το έργο που θα κάνει τη χώρα μας και τα παιδιά από εκεί πάνω να αισθάνονται περισσότερο ασφαλή. Διότι αν γίνει ο EastMed, τα προσωπικά συμφέροντα του κ. Τραμπ και των Ηνωμένων Πολιτειών θα ταυτίζονται με την ασφάλεια της χώρας μας.

Ο κύριος αυτός ήταν και είναι εναντίον του EastMed. Δεν είπε κάτι καινούργιο. Και ενώ ο Πρωθυπουργός γνωρίζει ότι ο Τσάφος είναι εναντίον του Τραμπ, τον κρατάει ακόμα και τώρα. Διώξτε τον τώρα, κάνει ζημιά στη χώρα! Σας λέω να τον διώξετε τώρα!

(Χειροκροτήματα από την πτέρυγα της Ελληνικής Λύσης)

Επίσης, έχει κάνει κοινές εκδηλώσεις με χρηματοδότηση από τον Σόρος, το Ίδρυμα Γκέιτς κ.λπ.. Ο ίδιος έπαιρνε αργομισθίες. Πρόκειται για σημερινό δημοσίευμα της εφημερίδας «Δημοκρατία». Αν δείτε την ώρα που έγραφε τα όσα έγραφε, είχε αργομισθίες στη ΔΕΠΑ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πώς γίνεται αυτό; Ο Παπαδημητρίου αργομισθίες, αυτός αργομισθίες. Πώς γίνεται να βολεύονται όλα τα τρωκτικά της Νέας Δημοκρατίας, του ΠΑΣΟΚ και του ΣΥΡΙΖΑ σε διάφορους φορείς; Δεν είσαι δηλαδή Βουλευτής, σε παίρνω κάπου, σε βάζω σε μία ανεξάρτητη αρχή, σε έναν φορέα, σε έναν οργανισμό, παίρνεις 4.000 και τα παιδιά από εκεί πάνω, οι γονείς τους δεν μπορούν να βγάλουν 700 ευρώ για να τα στείλουν στο φροντιστήριο. Αυτό είναι ένα άδικο κράτος και ο λαός και η Ελληνική Λύση θα κατεδαφίσουν το άδικο κράτος!

(Χειροκροτήματα από την πτέρυγα της Ελληνικής Λύσης)

Ύποπτη και η στάση των κομμάτων με τη Συρία. Είναι ύποπτη και το υπογραμμίζω. Και για να είμαι ακριβοδίκαιος, όχι όλων, αλλά κυρίως των κομμάτων εξουσίας. Σφάζονται χριστιανοί, κύριοι συνάδελφοι! Και ο Γεραπετρίτης είναι αγκαλιά με τον Τζολάνι. Η Ούρσουλα, η κολλητή του Πρωθυπουργού, στέλνει 2,5 δισ., λέει, βοήθεια στους ισλαμοκανίβαλους που σφάζουν χριστιανούς.

Θα προτείνουμε κάτι και θα δούμε αν θα το σκεφτούν σοβαρά τα κόμματα. Αυτοί οι χριστιανοί, αυτοί οι άνθρωποι που σφάζονται, που βιάζονται γυναίκες, αποκεφαλίζονται, δεν μπορούν -λέω τώρα εγώ!- να έρθουν στη Θράκη μας, ώστε να εμπλουτίσουμε με χριστιανούς τη Θράκη μας; Δεν γίνεται; Μία πρόταση κάνουμε! Μπορεί να ακουστεί λίγο περίεργη, αλλά είναι μία πρόταση. Ύποπτη, λοιπόν, η στάση των κομμάτων.

(Χειροκροτήματα από την πτέρυγα της Ελληνικής Λύσης)

Βγαίνει ο κ. Συρίγος στα εθνικά θέματα και λέει ότι αν η Τουρκία στείλει στρατεύματα στην Ουκρανία, να στείλει και η Ελλάδα. Συμφωνείτε, κύριοι Υπουργοί; Να στείλει στρατεύματα, λέει ο Συρίγος, να εμπλακούμε δηλαδή και με στρατό στον πόλεμο της Ουκρανίας. Και ξέρετε, ο κ. Συρίγος είναι από τους γνωστούς «λαγούς» στα εθνικά θέματα. Έχει την πιστοποίηση του καθηγητού. Και όταν λέω «λαγός», εννοώ ότι βάζει κάποιον η Κυβέρνηση με τον εύσχημο τρόπο του καθηγητού, του ειδικού, ο οποίος πετάει τη φούσκα και προετοιμάζει το έδαφος.

Κανένας Έλληνας στρατιώτης στην Ουκρανία! Δεν έχουμε καμία διάθεση, αλλά και καμία δουλειά να εμπλακούμε στην Ουκρανία!

(Χειροκροτήματα από την πτέρυγα της Ελληνικής Λύσης)

Στέλνετε που στέλνετε τα όπλα χωρίς να ρωτάτε κανέναν, θα στείλετε και τα Ελληνόπουλα στην Ουκρανία; Γιατί δεν στέλνετε στρατό στην Κύπρο, περισσότερο στρατό και περισσότερα όπλα;

Βέβαια, να πω το εξής: Η δικαιολογία του κ. Συρίγου ήτο η εξής αμίμητη: ότι πρέπει να προστατεύσουμε τη μειονότητα στη Μαριούπολη. Πριν πέντε μήνες ο κ. Δένδιας είχε πει ότι τους χάσαμε, δεν ξέρουμε πού είναι η μειονότητά μας. Υπάρχει η δήλωσή του. Δεν ξέρουμε αν υπάρχει πλέον μειονότητα. Αποφασίστε: Υπάρχει ελληνική μειονότητα στην Ουκρανία; Χρήζει προστασίας από την Ελλάδα; Ναι ή όχι;

Και ας πούμε και μερικές αλήθειες για να κλείσουμε, γιατί υποσχέθηκα στον κύριο Προεδρεύοντα της Βουλής να τελειώσω γρήγορα.

Ο Πρωθυπουργός είναι υπό ομηρία. Όποιος δεν το καταλαβαίνει εδώ μέσα, μάλλον ζει σε άλλον κόσμο, σε ένα παράλληλο σύμπαν. Απόδειξη ο ανασχηματισμός, ένας ανασχηματισμός παρωδία. Ο Πρωθυπουργός είναι εκβιαζόμενος -κάτι που απεδείχθη- από τους τρεις Υπουργούς οι οποίοι αρνήθηκαν να μετακομίσουν ή αρνήθηκαν να φύγουν. Εκβιαζόμενος Πρωθυπουργός είναι επικίνδυνος Πρωθυπουργός για τη χώρα! Αυτή είναι η πολιτική πραγματικότητα.

(Χειροκροτήματα από την πτέρυγα της Ελληνικής Λύσης)

Και βέβαια, έχω μία δήλωση του Πρωθυπουργού στις 11 Μαΐου του 2016, γιατί δυστυχώς ο Πρωθυπουργός δηλώνει συνεχώς πλανεμένος. Πλανεμένος για τα Τέμπη, πλανεμένος και για τον Δοξιάδη! Άλλο -εντός εισαγωγικών- πολιτικό «λαμόγιο»! Του δώσαμε 50 εκατομμύρια από το Ταμείο Ανάκαμψης και κάτι 10 εκατομμύρια χρωστούσε. Αυτά είναι απίστευτα πράγματα και δεν γίνονται ούτε στη Βενεζουέλα, ούτε στη Μπογκοτά! Δεν ήξερε, λέει, ο Μαρινάκης, δεν είχαμε ενημερωθεί. Καλά, εδώ το Predator δεν έκανε δουλειά, να ακούγατε λίγο τι έκανε ο άνθρωπος; Όλη η πιάτσα βοούσε για τον Δοξιάδη! Όλοι τον ήξεραν!

Εν πάση περιπτώσει, όμως, πάμε στην ουσία. Λέει ο Πρωθυπουργός στις 11 Μαΐου του 2016: «Δεν μπορεί ο Πρωθυπουργός να λέει ότι έπεσε θύμα πλάνης. Οδήγησε συνειδητά τη χώρα στα βράχια, συνεχίζει και σήμερα να λέει ψέματα».

Ο ίδιος ο Πρωθυπουργός που τώρα λέει ότι τον έχουν πλανεμένο, ότι πλανεύεται, ότι του είπαν ψέματα, τότε τα έχωνε στον άλλο Πρωθυπουργό που ήταν πλανεμένος.

Πλανεμένος Πρωθυπουργός σημαίνει ανίκανος να κυβερνήσει Πρωθυπουργός! Ένας πλανεμένος Πρωθυπουργός πρέπει να πάει τώρα σε εκλογές!

(Χειροκροτήματα από την πτέρυγα της Ελληνικής Λύσης)

Και πάμε τώρα και στα Τέμπη και κλείνουμε. Βάζετε όλους τους «πορτοσαλταρισμένους» δημοσιογράφους να λένε τα απίστευτα ψέματα. Αν υπήρχε εισαγγελέας, έπρεπε αυτός στον «ΣΚΑΪ», ο Πορτοσάλτε, να έχει πάει φυλακή ή στον ανακριτή με τα τόσα ψέματα που λέει τα παθολογικά!

Και, μάλιστα, λέτε να εμπιστευόμαστε τη δικαιοσύνη. Δεν θα αναφερθώ στη δικαιοσύνη. Θα το προσπεράσω γιατί δεν θέλω να κουράσω και εσάς, αλλά και όσους παρακολουθούν τη Βουλή.

Η ιστορία της κ. Καρδάση, κύριοι συνάδελφοι, σας είναι γνωστή; Ψάξτε πώς καρατομήθηκε η κ. Καρδάση εκεί που ήταν στη Λάρισα την περίοδο των Τεμπών! Ψάξτε λίγο το σκάνδαλο του αποκεφαλισμού της! Διότι μιλάτε για δικαιοσύνη. Για ποια δικαιοσύνη μιλάμε, όταν για την υπόθεση Καραμανλή αρνήθηκε η Νέα Δημοκρατία στην Ευρωπαία Εισαγγελέα την παράκαμψη του άρθρου 86 του Συντάγματος και την απευθείας παραπομπή των Υπουργών για τα Τέμπη; Τότε γιατί αρνηθήκατε; Τότε γιατί αρνήθηκε η Νέα Δημοκρατία επί Καραμανλή να παρακάμψετε το άρθρο 86 και να πάτε κατευθείαν στον φυσικό δικαστή; Σήμερα κάνετε το αντίθετο. Θέλετε να παρακάμψετε το άρθρο 86, για να πάτε σε δίκη.

Εδώ, ακούστε, κύριοι συνάδελφοι, μιλάμε για ένα e-mail Τριαντόπουλου, στο οποίο το όνομα που ξεχωρίζει είναι του Έλληνα Πρωθυπουργού, του Σκέρτσου και του Γεραπετρίτη. Θέλετε, δεν θέλετε, θα πάνε στον φυσικό δικαστή τους όλοι, όχι μόνο ο Τριαντόπουλος! Όλοι! Αυτό φοβάστε, μην κληθεί στην προανακριτική ο ίδιος ο Πρωθυπουργός!

(Χειροκροτήματα από την πτέρυγα της Ελληνικής Λύσης)

Να έρθουν λοιπόν και ο Πρωθυπουργός και ο Γεραπετρίτης και ο Σκέρτσος στην προανακριτική. Αυτό λέει το e-mail Τριαντόπουλου. Ήταν ενήμεροι για ό,τι έκανε ο Τριαντόπουλος!

Και εδώ να πω και το εξής: Με βάση τα όσα λέγονται και γράφονται –από νομικούς, εγώ νομικός δεν είμαι, τα λέω εξ όσων μου είπε ο νομικός της Ελληνικής Λύσης, ο κ. Παπαδάκης, το πρωί- δεν προβλέπεται παράκαμψη προανακριτικής, καθώς διατάξεις Κώδικα Ποινικής Δικονομίας και Συντάγματος είναι αναγκαστικού δικαίου. Δηλαδή, δεν μπορεί να γίνει παρέκκλιση του νόμου και ας το ζητά ο εγκαλούμενος. Ουσιαστικά, κάνετε μια τρίπλα για να αποφύγετε την ξεφτίλα!

Εγώ καλώ τον Έλληνα Πρωθυπουργό να μας πει ποιος έδωσε την εντολή για το ξεμπάζωμα και το μπάζωμα! Αν μας το πει αυτό, θα πω ότι είναι αθώος, αν δεν εμπλέκεται ο ίδιος.

Και θα σας διαβάσω τώρα τι πάτε να κάνετε και θα σας το καταθέσω και στα Πρακτικά της Βουλής. Πάτε να ακυρώσετε την προανακριτική, για να κληθούν αυτοί. Ωραία.

Έχω εδώ για τη Novartis με ημερομηνία 22 Φεβρουαρίου του 2018, κύριε συνάδελφε, λόγια του Έλληνα Πρωθυπουργού: «Μην τολμήσετε να κλείσετε την προανακριτική επιτροπή χωρίς να έρθουν όλα στο φως. Δικαιοσύνη με κατασκευασμένα κατηγορητήρια δεν υπάρχει σε μια Δημοκρατία. Οι μάρτυρες πρέπει να καταθέσουν ενώπιον της επιτροπής και κατ’ αντιπαράσταση με τους εγκαλούμενους πολιτικούς».

Τότε λέγατε «Μην τολμήσετε να κλείσετε την προανακριτική». Τώρα γιατί την κλείνετε την προανακριτική; Τι φοβάστε; Φοβάστε τη φυλακή; Φοβάστε τις χειροπέδες; Φοβάστε την κατρακύλα τη δημοσκοπική και την εκλογική;

Θα τα γευτείτε όλα μέχρι σταγόνας από το ποτήρι!

(Χειροκροτήματα από την πτέρυγα της Ελληνικής Λύσης)

Το καταθέτω για τα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, σας έμειναν μόνο οι «πορτοσαλταρισμένοι» δημοσιογράφοι να σας υπερασπίζονται.

Και όπως καταγγέλλουν άλλα δικά σας Μέσα, κύριοι της Νέας Δημοκρατίας, ακούστε τώρα τι γίνεται. Εμφύλιος στα site της Νέας Δημοκρατίας! Γράφουν πλέον οι αντικειμενικοί δημοσιογράφοι της Νέας Δημοκρατίας ότι κάποιοι αυλοκόλακες του Πρωθυπουργού, κάποιοι λακέδες της εξουσίας, ονειρεύονται να γίνουν χαλίφηδες. Ποιος το λέει αυτό; Το «in.gr» της Νέας Δημοκρατίας –που είναι ιδεολογικά κοντά σε σας- καταγγέλλει τον Τάσο Καραμήτσο του «Πρώτου Ψέματος»! Τον αποκαλεί –εγώ δεν τα ασπάζομαι, δεν τα υιοθετώ- λακέ της εξουσίας, αυλοκόλακα ισχυρών, ο οποίος ονειρεύτηκε να γίνει χαλίφης!

Το καταθέτω για τα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βλέπετε, λοιπόν, ότι ακόμα και στη Νέα Δημοκρατία υπάρχουν άνθρωποι οι οποίοι σκέπτονται και λίγο διαφορετικά; «Λακές», το «Πρώτο Θέμα». «Αυλοκόλακας» ο Καραμήτσος. Μόνο αυτός σας έμεινε να σας υπερασπίζεται, ένας Καραμήτσος που, όπως λέει το άλλο site της Νέας Δημοκρατίας, είναι λακές.

Σας χαρίζουμε και τους λακέδες και τους αυλοκόλακες! Χάρισμά σας! Να τους χαίρεστε!

(Χειροκροτήματα από την πτέρυγα της Ελληνικής Λύσης)

Κλείνω, κύριε Πρόεδρε.

Εμείς τι θέλουμε; Θέλουμε δίκαιη οικονομία. Το δίκαιο για μας είναι του φτωχού. Θέλουμε ανεξάρτητη δικαιοσύνη, μη διορισμένη, προκειμένου να εμπιστεύεται ο πολίτης την ελληνική δικαιοσύνη. Θέλουμε πανίσχυρη άμυνα. Μία ισχυρή χώρα με ισχυρή άμυνα μπορεί να επιβάλλει την πολιτική της βούληση. Μια αδύναμη χώρα με ανίσχυρη άμυνα θα είναι πάντοτε δορυφόρος μιας άλλης χώρας.

Η Νέα Δημοκρατία, το ΠΑΣΟΚ και ο ΣΥΡΙΖΑ, μαζί με τη Νέα Αριστερά και την Πλεύση Ελευθερίας, συμφωνούν περιέργως και εναντίον του Τραμπ και εναντίον του Πούτιν και είναι υπέρ της εμπλοκής στην Ουκρανία και δεν μιλάει κανείς για τα εθνικά θέματα. Δεν μιλάει κανείς ούτε για τους παρόχους ενέργειας, πλην κάποιων άλλων κομμάτων. Έχουν την ίδια ακριβώς πολιτική. Και απορώ πώς υπάρχουν Έλληνες που εμπιστεύονται μονοδογματικές απόψεις, μονοθεματικά κόμματα και πάνε και τα ψηφίζουν. Απορώ!

Εμείς δεν ήρθαμε εδώ ως κόμμα αντίδρασης ή αντίστασης. Ήρθαμε ως κόμμα να κυβερνήσουμε με προτάσεις, σχέδιο και κυρίως αγάπη για την πατρίδα! Φιλοπατρία, αγάπη για τους Έλληνες, για να μπορέσουμε να βοηθήσουμε την πατρίδα!

(Χειροκροτήματα από την πτέρυγα της Ελληνικής Λύσης)

Κύριοι συνάδελφοι της Νέας Δημοκρατίας, στενοχωριέμαι γιατί πολλούς από εσάς σας γνωρίζω από το παρελθόν. Όμως, πρέπει να σας πω κάτι. Έχετε κάνει με αυτόν τον Πρωθυπουργό τη Νέα Δημοκρατία να είναι σαν ένα πτώμα σε νεκροτομείο. Δυστυχώς, η Νέα Δημοκρατία κατάντησε πτώμα σε νεκροτομείο, με φορμόλη μέσα για να υπάρχει. Είναι ένα πολιτικό ζόμπι, δυστυχώς, που σέρνεται, γιατί το δέλεαρ και το μήλον της Έριδος για εσάς είναι μόνο η εξουσία και η νομή της. Είναι μόνο το πώς θα μοιράσετε τα χρήματα. Ακόμα και στα εξοπλιστικά βιάζεστε με fast track, γιατί ξέρετε ότι έρχεται η Νέμεσις διά των εκλογών. Έρχεται ο τιμωρός ελληνικός λαός που θα σας στείλει στο χρονοντούλαπο της ιστορίας! Εκλογές εδώ και τώρα, για να λυθεί το πρόβλημα της χώρας!

Ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο τώρα έχει ο Πρόεδρος της Κοινοβουλευτικής Ομάδας της Νίκης κ. Νατσιός.

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι –και αναφέρομαι κυρίως στους συναδέλφους της Κυβέρνησης- και να θέλατε να κρύψετε τα σχέδια σας, ο Τύπος σάς κάνει σήμερα κανονικά αποκαλυπτήρια. Το αρχικό σχέδιό σας ήταν να αθωώσετε τον Υφυπουργό Τριαντόπουλο μέσω της προανακριτικής επιτροπής ελλείψει αποδεικτικών στοιχείων. Όμως, η αποκάλυψη του e-mail από το οποίο προέκυψε ο συντονιστικός του ρόλος στο μπάζωμα και η εμπλοκή δύο κορυφαίων Υπουργών του Μεγάρου Μαξίμου ανέτρεψε τα τεχνάσματα για το σχέδιο «Ψεκάστε-σκουπίστε- τελειώσατε». Ξαφνικά συνειδητοποιήσατε ότι θα κληθούν ως μάρτυρες στην προανακριτική ο κ. Γεραπετρίτης, ο κ. Σκέρτσος και ο ίδιος ο Πρωθυπουργός. Αυτό δεν το αντέχετε και στήσατε το παιχνίδι εξαρχής με προανακριτική, δείχνοντας τάχα ανωτερότητα και μεγαθυμία και τώρα τον βάλατε να ζητήσει απευθείας δίκη. Τον κ. Μητσοτάκη κρύβετε και τους δορυφόρους του, για να μη φτάσουν στην προανακριτική. Ως γνωστόν, η δημοκρατία σας δεν τις αντέχει αυτές τις συγκινήσεις, να φθάσει δηλαδή ο Πρωθυπουργός εκεί. Δεν τις αντέχει αυτές τις πολύ ζωηρές συγκινήσεις.

Φτάσατε, λοιπόν, στο έσχατο σημείο εξευτελισμού να βάλετε τον Υφυπουργό σας να ζητήσει την απευθείας παραπομπή του στο Δικαστικό Συμβούλιο του Αρείου Πάγου με το επιχείρημα ότι αυτός είναι ο φυσικός του δικαστής.

Κυρίες και κύριοι, πράγματι, ο Άρειος Πάγος θα είναι ο φυσικός δικαστής των πολιτικών, όταν δεήσετε να αλλάξετε το Σύνταγμα και τον νόμο. Όμως, μέχρι στιγμής, το Σύνταγμα και ο νόμος περί ευθύνης Υπουργών που ισχύουν προβλέπουν μια πολύ συγκεκριμένη διαδικασία, την οποία δεν μπορείτε να παρακάμψετε με πολιτική απόφαση εσείς οι τάχα υπερασπιστές του κράτους δικαίου. Τάχα!

Ό,τι και αν σας προτείνει για να σας διευκολύνει η νομική ή, καλύτερα, η συνταγματική ορντινάντσα σας, ο καθηγητής Νίκος Αλιβιζάτος, δεν θα περάσει τίποτε. Ο νόμος είναι νόμος. Το Σύνταγμα είναι Σύνταγμα. Η προανακριτική είναι προανακριτική και αυτή θα προτείνει κυρίαρχα στην Ολομέλεια του Κοινοβουλίου μας ποιος θα παραπεμφθεί στο Ειδικό Δικαστήριο.

Οτιδήποτε άλλο προτείνετε, κύριε Μητσοτάκη, σας κάνει –κατά το κοινώς λεγόμενο- «ρόμπα». Δεν μπορείτε να μας λέτε εδώ στη Βουλή –προσέξτε το αυτό- ότι επειδή ισχύει ο νόμος περί ευθύνης Υπουργών, απορρίπτεται το αίτημα της Εισαγγελέως Κοβέσι για απευθείας διώξεις Υπουργών που διασπάθισαν κοινοτικό χρήμα, όμως τώρα για να γλιτώσετε τις απολογίες σας στην προανακριτική να στέλνετε απευθείας τον Τριαντόπουλο στη δικαιοσύνη.

Ή ισχύει ο νόμος ή δεν ισχύει. Με βάση τη δική σας λογική, στείλτε στη δικαιοσύνη σήμερα απευθείας και τους άλλους Υπουργούς σας, για τους οποίους έχει στείλει δικογραφίες η κ. Κοβέσι στη Βουλή και ζητά την απευθείας παραπομπή τους.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Πρέπει να το καταλάβετε ότι όσα τερτίπια και αν υιοθετήσετε, δεν πρόκειται να σωθείτε. Απλώς, θα εξευτελίζεσθε καθημερινά. Θα πιείτε το πικρό ποτήρι της αλήθειας μέχρι την τελευταία σταγόνα. Αυτό το πικρό ποτήρι της αλήθειας δεν το αντέχουν και αρκετοί Βουλευτές σας και ο ένας μετά τον άλλον παραιτούνται από την προανακριτική, γιατί δεν θέλουν να καταντήσουν συνεργοί στη συμπαιγνία, στην απάτη, στη συγκάλυψη.

Όμως, εσείς, παραμένετε αμετανόητοι. Και είστε αμετανόητοι, για να έρθω και στο επόμενο θέμα, διότι παρά την λαϊκή κατακραυγή για τη βεβήλωση των εικόνων της Παναγίας και του Αγίου Γεωργίου, η Εθνική Πινακοθήκη επιμένει να τους επανεκθέσει. Και σήμερα υπέβαλα μήνυση στην Εισαγγελία Πλημμελειοδικών Αθηνών, για το τι προβάλλεται σε βίντεο στον τρίτο όροφο της Πινακοθήκης, ένα άσεμνο θέαμα, το οποίο περιστοιχίζεται με υπόκρουση, όπου ακούγονται ο Εθνικός μας Ύμνος και η πολύ γνωστή προσευχή στους Έλληνες Χριστιανούς Ορθοδόξους, το «Βασιλεύ Ουράνιε».

Αγαπητοί συνάδελφοι, σας προκαλώ να δείτε τις χυδαίες αυτές εικόνες που προβάλλονται στα βίντεο, στον τρίτο όροφο της Εθνικής Πινακοθήκης, άσεμνα -πώς να τα πω, σέβομαι την Αίθουσα- θεάματα, με υπόκρουση Εθνικού Ύμνου. Τι είναι αυτά; Παιδιά έχουμε όλοι. Έχετε παιδιά, εγγόνια, μάνες, γονείς. Θα μπορούσαμε να τους προσκαλέσουμε στην Εθνική Πινακοθήκη να δουν αυτά τα θεάματα; Είμαστε εμείς υπερβολικοί; Δεν είμαστε καθόλου υπερβολικοί. Σε νοήμονες ανθρώπους απευθυνόμαστε.

Έρχεται και η Επέτειος του ’21. Ο Διονύσιος Σολωμός, ο εθνικός μας ποιητής αποτύπωσε στον «Ύμνο εις την Ελευθερία» το αίμα των αγωνιστών. Αυτόν τον «Ύμνο εις την Ελευθερία», το αναστάσιμο τροπάρι του Γένους, όπως το ονομάζω, είναι δυνατόν να τον παίρνουν κάποιοι -και μάλιστα στην Εθνική Πινακοθήκη- και να τον χρησιμοποιούν ως υπόκρουση για άσεμνα θεάματα; Και αυτό είναι τέχνη; Κι αυτό δεν έχει όρια;

Τα ιερά και τα όσια δεν τα σεβόμαστε; Επιτέλους! Ελλάδα και Ορθοδοξία είναι εδώ. «Για του Χριστού την πίστη την αγία και της πατρίδος την ελευθερία» φώναζαν καταματωμένοι οι αγωνιστές του ’21. Και ερχόμαστε εμείς, τα απολειφάδια εσείς της Ιστορίας και ξεφτιλίζετε αυτά τα ιερά και τα όσια; Πώς θα πάτε στις παρελάσεις; Τι θα γιορτάσετε; Τον εξευτελισμό του Έθνους και των αγώνων μας; Έχετε καταντήσει αίμα αθέων, θα έλεγα, και –ακόμη χειρότερα- αθεόφοβων. Ο αθεόφοβος είναι χειρότερος από τον άθεο. Καμία σχέση δεν έχετε με την Ορθοδοξία! Τη θυμάστε Πάσχα-Χριστούγεννα και προεκλογικά και κατηγορείτε εμάς μετά ότι εργαλειοποιούμε την πίστη μας. Εσείς την ποδοπατείτε, τη γελοιοποιείτε, τη συκοφαντείτε.

Είστε, επίσης, αμετανόητοι, γιατί τοποθετήσατε στην Κυβέρνησή σας, ως τάχα τεχνοκράτες, έναν επιχειρηματία που καταγγέλλεται ότι δεν πλήρωσε τα πρόστιμά του και λυμαίνεται το δημόσιο χρήμα και έναν εμπειρογνώμονα -τα ονόματα τα ξέρετε- που με τις αναρτήσεις του μαχαιρώνει την Κύπρο μας πισώπλατα και προαναγγέλλει υποχωρήσεις για την ΑΟΖ. Ακόμη και ο κ. Ροζάκης σας κατηγορεί για μειοδοσία. Ποιος; Ο Ροζάκης που άνετα θα είχε θέση στο τουρκικό υπουργείο εξωτερικών ως σύμβουλος στα ελληνοτουρκικά.

Σας θυμίζω τι δήλωσε. Ότι η Ελλάδα απεμπόλησε κυριαρχικά δικαιώματα στο Αιγαίο προς την Τουρκία, με το πάγωμα της προώθησης του καλωδίου του ΑΔΜΗΕ σε Κρήτη και Κάσο, ζητώντας την άδεια της Τουρκίας για το καλώδιο. Γνωρίζουν οι πάντες ότι βάλατε την ουρά στα σκέλια στην Κάσο -δυστυχώς, για το Πολεμικό Ναυτικό- και εσείς τώρα μας φλομώνετε σε διαψεύσεις. Σιγά-σιγά θα μας πείτε ότι ήσασταν έτοιμοι και για ναυμαχία. Λέμε μια ωραία παροιμία στα μέρη μου «ο καθείς την μύξα του για βούτυρο την έχει».

Θα σας δώσει δρόμο ο λαός, αγαπητοί μου και δεν θα το πάρετε χαμπάρι, είδηση! Ήδη καθημερινά ζείτε την κατακραυγή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Συνεχίζω στα εθνικά και θα είμαι σύντομος, κύριε Πρόεδρε. Στις 6 Μαρτίου, στη Σύνοδο Κορυφής της Ευρωπαϊκής Ένωσης, στο άρθρο 4 του κειμένου των συμπερασμάτων, υπογράψατε και αποδεχθήκατε τη συμμετοχή όσων προθύμων κρατών -έτσι ονομάζονται, αυτοεξευτελιζόμενοι αυτοί που τα λένε αυτά θέλουν να συνδράμουν στην ισχυροποίηση της Ευρωπαϊκής Ένωσης, στον τομέα της ασφάλειας και της άμυνας. Ρωτάμε: Ποιες είναι αυτές οι χώρες που θα συμμετάσχουν;

Την επομένη της συσκέψεως -7 Μαρτίου- υπήρξε διαδικτυακή συνάντηση μεταξύ φον ντερ Λάιεν, Αντόνιο Κόστα και της ύπατης εκπροσώπου εξωτερικών, Κάγια Κάλλας, με τους ηγέτες του Ηνωμένου Βασιλείου, της Τουρκίας, του Καναδά, της Νορβηγίας και της Ισλανδίας. Όλοι αυτοί συμφώνησαν στα συμπεράσματα της συνόδου κορυφής και είναι πρόθυμοι να συμμετέχουν στην υποστήριξη της Ουκρανίας και στην εντατικοποίηση -λένε- της αμυντικής συνεργασίας.

Ο Ερντογάν, μάλιστα, που συμμετείχε στην τηλεδιάσκεψη μπήκε με το μισό πόδι, όπως ο λύκος αν βάλει λίγο πόδι στο δωμάτιο, μπαίνει ολόκληρος τώρα, η Τουρκία δήλωσε κατά λέξη ότι είναι προς το αμοιβαίο συμφέρον μας όλα τα βήματα που αφορούν την ευρωπαϊκή ασφάλεια να σχεδιάζονται από κοινού με την Τουρκία.

Μάλιστα! Δηλαδή, εν ολίγοις, δεχτήκαμε στην Ευρωπαϊκή Ένωση την Τουρκία από το παράθυρο, η οποία θα έχει λόγο για τα θέματα άμυνας και φυσικά θα διεκδικήσει και μερίδιο στην πίτα των 800 δισεκατομμυρίων του σχεδίου επανεξοπλισμού της Ευρώπης που εξήγγειλε η φον ντερ Λάιεν.

Με συγχωρείτε πάρα πολύ, αλλά αυτό που βλέπουμε είναι ότι έχει θρονιαστεί για τα καλά η παράνοια στην Ευρωπαϊκή Ένωση και όλος αυτός ο συρφετός, τα σπιθαμιαία αναστήματα τύπου Μακρόν κ.λπ., το μόνο που σκέφτονται είναι «κρέας για τα κανόνια», όπως ακουγόταν τον Α΄ Παγκόσμιο Πόλεμο και οι Ευρωπαίοι βέβαια, οι μεγάλες βιομηχανίες –της Γερμανίας, ιδίως- θα παράγουν στα εργοστάσιά τους αυτά τα κανόνια.

Να πω και κάτι άλλο. Με βάση αυτή την απόφαση, δηλαδή, κύριε Πρωθυπουργέ, η Ευρωπαϊκή Ένωση παραβλέπει ότι η Τουρκία είναι χώρα που κατέχει με παράνομη εισβολή το 37% της Κύπρου μας, ενός κράτους-μέλους της Ευρωπαϊκής Ένωσης και τη θεωρεί ότι μπορεί να κάνει μαζί της δουλειές, ίσως και βρώμικες δουλειές, στο θέμα της Ουκρανίας, όπως έκανε και στο θέμα της Συρίας. Είναι μεγάλο το θέμα και δεν είναι μια πρόχειρη ανάγνωση.

Παραβλέπουμε δηλαδή εμείς οι Έλληνες την εισβολή και κατοχή της Κύπρου, την απειλή πολέμου, τη διαβόητη «Γαλάζια Πατρίδα», το τουρκολιβυκό μνημόνιο και τόσες άλλες παράνομες διεκδικήσεις και δεχόμαστε αδιαμαρτύρητα την Τουρκία στη διαμόρφωση των αποφάσεων για την άμυνα;

Βάλτε τουλάχιστον ένα βέτο, όπως έκανε η Βουλγαρία για να μην εισέλθουν τα Σκόπια στην Ευρωπαϊκή Ένωση. Η Βουλγαρία έβαλε βέτο για το θέμα της γλώσσας. Εμείς βέβαια τα πουλήσαμε και τα ξεπουλήσαμε όλα.

Αγαπητοί μου, όπως για την κοινωνική ειρήνη ο λαός απαιτεί δικαιοσύνη, έτσι και για τη διεθνή ειρήνη απαιτείται δικαιοσύνη και τιμωρία όσων κρατών, όπως η Τουρκία, την παραβιάζουν. Διαφορετικά να σταματήσουμε να μιλάμε για το Διεθνές Δίκαιο. Εκτός και αν συμφωνείτε με όλους αυτούς τους παρατρεχάμενους σε συνεντεύξεις και συνέδρια, καθηγητάδες και πολιτικάντηδες, θα τους έλεγα, που προσπαθούν να μας πείσουν ότι είναι προς το συμφέρον μας να δεχτούμε την Τουρκία στην Ευρωπαϊκή Ένωση, γιατί έτσι -το ακούμε από παλιά- θα εξημερωθεί το θηρίο. Σας το λέμε και σας το ξαναλέμε: Η κατευναστική πολιτική οδηγεί στην αποθηρίωση και τίποτε άλλο.

Ένα άλλο θέμα εξοργιστικό, θα έλεγα, είναι αυτό της χρηματοδότησης της συριακής ηγεσίας των μέχρι πρότινος -έτσι τους ξέραμε- ισλαμιστών τρομοκρατών. Όπως ανακοίνωσε στον λογαριασμό της στο «Χ» η ύπατη εκπρόσωπος της εξωτερικής πολιτικής κ. Κάλλας την 17η Μαρτίου 2025 η Ευρωπαϊκή Ένωση και οι εταίροι της υποσχέθηκαν 5,8 δισεκατομμύρια ευρώ για τη Συρία και για τους γείτονές της.

Ρωτάμε ξανά: Τα χρήματα που θα δοθούν θα πάνε για την αποκατάσταση των κατεστραμμένων υποδομών της Συρίας και για την ενίσχυση του εμπερίστατου και αιματοβαμμένου λαού της ή για τη στήριξη του καθεστώτος Τζολάνι; Στα χρήματα αυτά, επειδή είναι γείτονας, θα έχει μερίδιο και η Τουρκία, η οποία άλλη μια φορά συμμετείχε στη Συρία κατά το ιστορικό συνήθειό της, σκορπώντας και αφήνοντας πίσω της ερείπια και αίμα; Τι έγινε με τα αποτελέσματα της έρευνας για τις σφαγές των αλαουιτών και των ορθοδόξων από ισλαμιστές τρομοκράτες; Ποιος τελικά ευθύνεται; Κάντε κάτι επιτέλους για τα αδέλφια μας, τους Ρωμιούς της Συρίας. Σώστε τους. Σφάζονται καθημερινώς από τους κανίβαλους τζιχαντιστές.

Κυρίες και κύριοι συνάδελφοι, βρισκόμαστε σε μια εβδομάδα που όσοι έχουν κάποιο ακίνητο λαμβάνουν ειδοποιήσεις για την καταβολή του ΕΝΦΙΑ, το γεφύρι της Άρτας, που ακόμη να γίνει. Χρόνια ακούμε «να καταργηθεί, να καταργηθεί», αλλά παραμένει πάντοτε και την πληρώνει ο απλός λαός. Παράλογο μέτρο, αντικοινωνικό μέτρο. Καλούνται να πληρώσουν ένα ενοίκιο στο σπίτι ή το κατάστημα που απέκτησαν με πολύ κόπο, με αίμα και ιδρώτα οι Έλληνες πολίτες.

Την ίδια ώρα που πραγματοποιείται αυτή η άγρια αφαίμαξη των Ελλήνων φορολογούμενων πολιτών, η Κυβέρνηση κρατά μυστικό την απόφαση για την οικονομική μας συνεισφορά στην Ουκρανία. Στο πρόσφατο, στις 12 Μαρτίου του 2025, ψήφισμα του Ευρωπαϊκού Κοινοβουλίου, στο άρθρο 24 καλούνται τα κράτη - μέλη να διαθέσουν τουλάχιστον το 0,25% του ΑΕΠ τους για τη στρατιωτική βοήθεια προς την Ουκρανία. Μπορείτε να μας πείτε σε τι μεταφράζεται αυτό το 0,25%, τι μας αναλογεί; Εμείς υπολογίσαμε γύρω στα 600 εκατομμύρια. Μήπως είναι περισσότερα; Πόσο τελικά μας κόστισε η εμπλοκή μας στην Ουκρανία; Τι έχουμε δώσει σε είδος και χρήμα; Θα μάθουμε επιτέλους πόσο μας κόστισε, ρωτά ο ελληνικός λαός, η «σωστή πλευρά της ιστορίας» που πήρε ο κ. Μητσοτάκης, που στηρίξαμε αυτόν τον πόλεμο στην καρδιά της Ευρώπης ο οποίος απέβη εις βάρος και των συμφερόντων της πατρίδας μας;

Αγαπητοί κυρίες και κύριοι συνάδελφοι, η Νίκη είναι στις επάλξεις, παρ’ όλη την πολεμική που δέχεται πολλές φορές για τις καίριες παρεμβάσεις και αποφάσεις της. Ξέρουμε ότι κάποιοι την περιμένουν στη γωνία και παίρνουν μεγεθυντικό φακό για να προβάλλουν τις θεμιτές -υπάρχουν σε όλα τα κόμματα- διαφωνίες. Εμείς το ξέρουμε ότι «τα δικά μας είναι καρύδια και βροντούν», όπως λέμε στα χωριά μας στην Πιερία, ενώ των άλλων «είναι σύκα και πέφτουν αθόρυβα». Δεν πτοούμαστε. Μάθαμε να αγωνιζόμαστε. Μια ζωή στον αγώνα είμαστε. Δεν ζεστάναμε τα χέρια μας σε κομματικά τζάκια ούτε αναρριχηθήκαμε σε κόμματα ως φυτά αναρριχητικά. Μάθαμε να αγωνιζόμαστε αλύγιστοι και ακέραιοι. Ενωμένοι στη Νίκη βαδίζουμε υπερασπιζόμενοι τον λαό μας, που κυριολεκτικά τηγανίζεται από την οικονομική φρίκη που του καταβροχθίζει κόπους δεκαετιών, που του αρπάζει με τα κοράκια της αγοράς τα σπίτια του, την εστία του, που διώχνει τα παιδιά του στα ξένα, που αφελληνίζει αυτό το κράτος τα παιδιά του μέσω του παιδομαζώματος, που επιμένετε να το λέτε «παιδεία». Δεν θα γονατίσουμε γιατί δεν είμαστε σαν εσάς. Η δύναμή σας πέλαγος, η θέλησή μας βράχος, λέει ο εθνικός μας ποιητής Διονύσιος Σολωμός. Αυτή είναι η Νίκη.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος» σαράντα έξι μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Κολλεγίου Αθηνών (δεύτερο τμήμα).

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Χρήστος Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κάθε φορά που μπαίνουμε σε αυτό το κτήριο είναι δύο, τρεις έννοιες οι οποίες έχουν αποτυπωθεί και αποτελούν βιωματικό στοιχείο της σχέσης μας με την πολιτική: Είναι ο σεβασμός στους θεσμούς, ο σεβασμός στο Σύνταγμα και στον Κανονισμό της Βουλής και κυρίως η προσπάθειά μας να ανταποκριθούμε στις ανάγκες του δημοκρατικού πολιτεύματος, για να εκπέμπουμε ακεραιότητα και εμπιστοσύνη στους Έλληνες πολίτες.

Ρωτώ ευθέως, κύριε Πλεύρη, επικαλούμενος και τη νομική σας ιδιότητα: Πριν από λίγες ημέρες υπερψηφίσατε τη σύσταση μιας προανακριτικής επιτροπής για τη διερεύνηση των ποινικών ευθυνών ενός συναδέλφου σας στην εγκληματική τραγωδία των Τεμπών. Εκείνο το βράδυ θέλετε να πειστούμε ότι δεν είχατε στο μυαλό σας -όχι εσείς προσωπικά, ο ενορχηστρωτής όλων αυτών των πολιτικών αποφάσεων- αυτόν τον μικρόνοης και μικροκομματικής αντίληψης τακτικισμό, ότι ξαφνικά με το «καλημέρα» αυτής της επιτροπής θα επιλέγατε τον δρόμο της φυγής;

Τι σημαίνει «δρόμος της φυγής»; Ειδικότεροι από μένα θα ερμηνεύσουν το πόσο οριακά συνταγματικό είναι αυτό που επιλέγετε να κάνετε με τη δραματοποιημένη προσφυγή του κ. Τριαντόπουλου στον φυσικό του δικαστή. Επειδή όμως γύρω από τον κ. Τριαντόπουλο έχει υφανθεί ένα υπερπροστατευτικό δίχτυ ασφαλείας από την «άτυχη στιγμή της εξεταστικής επιτροπής» -λόγια του Πρωθυπουργού, του κ. Μητσοτάκη- όταν προστατεύθηκε προκλητικά από το να προσέλθει και να καταθέσει, τώρα έρχεται το νέο σήριαλ στο επεισόδιο «Τριαντόπουλος», στο επεισόδιο «Μπάζωμα», στο επεισόδιο «Συγκάλυψη», που λέει τι; Απολαμβάνω τα προνόμια του άρθρου 86 του νόμου περί ευθύνης Υπουργών, την ίδια ώρα -αντιφατικό- διακηρύσσω την κατάργησή του -πάλι Κυριάκος Μητσοτάκης χθες με ανάρτησή του-, αλλά για τον Τριαντόπουλο το προνόμιο να απολαύσει τα προνόμια -προνόμια είναι η διαδικασία, να μην το φορτίσω- της παράκαμψης του μπαϊπάς της βασάνου της ανάκρισης, του ελέγχου της αναζήτησης στοιχείων, της διεύρυνσης του κατηγορητηρίου, της ενσωμάτωσης στοιχείων και από δικογραφίες που βρίσκονται στη Βουλή, για παράδειγμα, για το πώς πληρώθηκε το μπάζωμα, είναι θεσμική συμπεριφορά, αυτό είναι σεβασμός στο Κοινοβούλιο, στις αποφάσεις του και περιέχει μέσα ειλικρίνεια γενναιότητα και καθαρότητα. Όχι. Και ξέρετε κάτι; Αυτή η σπουδή προστασίας Τριαντόπουλου αυξάνει και επιταχύνει την καχυποψία όλων μας για το σχέδιο, που δεν ξέρουμε πότε εκπονήθηκε, αλλά υλοποιείται με νωπές ακόμα τις οδύνες των ανθρώπων που έχασαν τα παιδιά τους και πλέον με πολύ έντονο το αίσθημα της συλλογικής οδύνης μιας χώρας γι’ αυτά που συμβαίνουν για τα Τέμπη. Σταματήστε να μας κοροϊδεύετε.

Αν υπάρχει ομοθυμία για να αποδοθεί δικαιοσύνη, να υπάρξει φως, να μη μείνει τίποτα κάτω από τη σκιά της αδιαφάνειας ή του κομματικού δογματισμού και της υπερβολικής κομματικής πειθαρχίας, αν τελικά υπερτερεί η ευθύνη απέναντι στη χώρα, τον τόπο και τους πολίτες και όχι η ευθύνη απέναντι στα συμφέροντα του κόμματος, επιλέξτε τον δρόμο ίσως της απλότητας. Αν ήθελε ο κ. Τριαντόπουλος, πέρα από αυτήν την κακοπαιγμένη, δραματοποιημένη χθες συνομιλία του με τον Πρωθυπουργό για το πόσο γενναίος, πόσο ατρόμητος είναι, θα μπορούσε να αφήσει στην άκρη ό,τι προνόμια τού δίνει ο νόμος περί ευθύνης Υπουργών, να θέσει τον εαυτό του στην τακτική δικαιοσύνη ως ελεγχόμενος με βάση τη διοικητική, την εισαγγελική παραγγελία, να δικαστεί, να ελεγχθεί ως απλός πολίτης, και όλα τα άλλα είναι θεατρικά. Δεν κάνει αυτό. Ζητά μια ιδιαίτερη διαδικασία.

**ΑΘΑΝΑΣΙΟΣ ΠΛΕΥΡΗΣ:** Όχι, καμία ιδιαίτερη. Θα σας εξηγήσω μετά.

**ΧΡΗΣΤΟΣ ΓΙΑΝΝΟΥΛΗΣ:** Δεν υπάρχει «όχι». Το να ενταχθεί στην τακτική δικαιοσύνη είναι κάτι διαφορετικό από αυτό που θα προβλεφθεί για τον κ. Τριαντόπουλο και θα αφορά μόνο το πλημμέλημα -αυτό που φοβόμασταν όλοι και το εκφράζανε όλοι- για το οποίο λίγο πολύ πέταξε τη σκούφια του ο κ. Βορίδης όταν το άκουσε, ότι ωραία, θα πάμε μόνο με αυτό, σαν να γνώριζε ότι έρχονται κι άλλα. Και έρχονται και άλλα. Αυτά σε ό,τι αφορά την προανακριτική.

Τώρα επειδή το νομοσχέδιο, κύριε Βρούτση, αφορά εμμέσως τον αθλητισμό θέλω να σας παρακαλέσω το εξής. Γνωρίζετε -το έχουμε συζητήσει και κατ’ ιδίαν- ότι στη Θεσσαλονίκη αυτή τη στιγμή παραμένει κλειστό το εθνικό κολυμβητήριο της πόλης. Η αναστολή της λειτουργίας του οφείλεται στο ότι δεν υπήρξε, δεν υπάρχει οικοδομική άδεια. Είναι ένα κολυμβητήριο που δημιουργήθηκε το 1975, αν δεν κάνω λάθος, για πρώτη φορά.

Την Παρασκευή γυμναστές, αθλούμενοι, εργαζόμενοι πραγματοποιούν συγκέντρωση διαμαρτυρίας έξω από το Παλαί ντε Σπορ. Γιατί; Γιατί δεν μπορεί να συζητάμε για την ανάπτυξη του αθλητισμού, δεν μπορεί να στεκόμαστε με ανθοδέσμες στα αεροδρόμια για να υποδεχθούμε με τιμές τους Έλληνες αθλητές, δεν μπορεί να συζητάμε για προγράμματα υγείας που περιλαμβάνουν και τον μαζικό αθλητισμό και μία από τις πιο σημαντικές υποδομές από το 1975 που δημιουργήθηκε να κλείνει το 2025, μετά από σαράντα χρόνια, γιατί δεν υπήρξε οικοδομική άδεια και γιατί κανείς δεν προέβλεψε να εκδοθούν τα απαραίτητα δικαιολογητικά για τη νόμιμη λειτουργία του. Στο ερώτημά σας όσον αφορά το 2015-2019 προθύμως να απαντήσω ότι αναλαμβάνουμε το μερίδιο της ευθύνης, αλλά για τα υπόλοιπα χρόνια κάποιος πρέπει να απολογηθεί εξίσου ή να τεθεί αυτοκριτικά. Γιατί το ζήτημα δεν είναι ότι έκλεισε. Το ζήτημα είναι ότι δεν υπάρχει και διέξοδος, δεν υπάρχει προοπτική για το τι θα γίνει. Οι ελεγκτικές αρχές της Περιφέρειας δεν έχουν δώσει κάποιο χρονοδιάγραμμα. Οι πρωταθλητές των καταδύσεων που προπονούνταν στο εθνικό κολυμβητήριο αναγκάζονται να πάνε στον Βόλο ή στην Αθήνα, κάποιοι πηγαίνουν και εκτός Ελλάδος για να συνεχίσουν το αθλητικό τους πρόγραμμα. Το γνωρίζετε.

Υπήρξαν κάποια ζητήματα για τη στατικότητα του κτιρίου κ.λπ. αλλά εδώ και πάρα πολλές ημέρες μία σαφής απάντηση για το πότε θα περάσει από την επιτροπή καταλληλότητας της Περιφέρειας το κολυμβητήριο, για να λειτουργήσει ξανά με νόμιμο τρόπο, δεν υπάρχει. Και αυτό είναι πρόκληση σε μία πόλη όπου η άθληση, ο πρωταθλητισμός δεν είναι, ξέρετε, χόμπι, είναι ανάσα ζωής, γιατί είναι μια περιβαλλοντικά πολύ επιβαρυμένη πόλη. Είναι μέσα στις δέκα ελληνικές πόλεις με κραυγαλέο, εκκωφαντικό και υπερβολικό εντοπισμό αιωρούμενων σωματιδίων και περιβαλλοντικής μόλυνσης, σε σχέση με άλλες πόλεις της χώρας. Είναι ανάγκη επιβίωσης το να υπάρχουν αθλητικές υποδομές.

Δεν υπάρχει απάντηση πότε, κύριε Υπουργέ, θα εξεταστεί και από ποιες τεχνικές υπηρεσίες η στατικότητα των κτιρίων και για αυτό πόσος χρόνος θα χρειαστεί. Μετακόμισαν σε άλλα κολυμβητήρια οι αθλούμενοι με μεγάλη δυσαρέσκεια -γιατί οι μετακινήσεις δεν είναι και κάτι εύκολο στη Θεσσαλονίκη του μετρό, του ΟΑΣΘ και των προβληματικών συγκοινωνιών- και η απόφαση αυτή δημοσιοποιήθηκε με τη μορφή του σοκ. Θα καταθέσω στα Πρακτικά σημερινό δημοσίευμα όπου περιλαμβάνεται η αγωνία των ανθρώπων που έχουν συνδέσει τη ζωή τους με το εθνικό κολυμβητήριο κι ο λόγος για τον οποίο θα κατέβουν την Παρασκευή σε διαδήλωση έξω από το Παλαί ντε Σπορ ζητώντας απαντήσεις και λύσεις. Κι εδώ περιέχονται και όλοι οι κίνδυνοι, γιατί εκτός από τα αθλητικά ζητήματα μπαίνουν και εργασιακά. Εάν ένα σωματείο ή ένας φορέας δεν έχει χώρο να εξελίξει τις δραστηριότητές του, λογικό είναι πως το πρώτο που θα κάνει είναι να δει αν θα μπορέσει να διακόψει τη συνεργασία με κάποιους εργαζόμενους.

(Στο σημείο αυτό ο Βουλευτής κ. Χρήστος Γιαννούλης καταθέτει για τα Πρακτικά το προαναφερθέν δημοσίευμα, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Η εντολή σας και η επιθυμία σας διαταγή, κύριε Πρόεδρε, το κάνω αμέσως τώρα.

Παράκληση, κύριε Υπουργέ. Και σε άλλες πόλεις υπάρχουν ανάλογα προβλήματα, αλλά στο εθνικό κολυμβητήριο της Θεσσαλονίκης πρέπει το Υπουργείο σας και η πολιτεία -δυστυχώς, αυτή η κακή Κυβέρνηση που υπηρετείτε, γι’ αυτό και απευθύνομαι σε εσάς προσωπικά- να υπερβεί τον εαυτό της και να δράσει άμεσα. Η πόλη δεν το αντέχει.

Για τα υπόλοιπα της πολιτικής επικαιρότητας εδώ θα είμαστε να τα λέμε. Φαίνεται ότι θα τροφοδοτήσει η Πλειοψηφία με πολύ πολιτικό υλικό αυτή την Αίθουσα το επόμενο διάστημα.

Δείτε, σας παρακαλώ, το ζήτημα του εθνικού κολυμβητηρίου άμεσα, όχι σαν τον ανασχηματισμό Μητσοτάκη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ορίστε, κύριε Υπουργέ, έχετε τον λόγο μόνο για να απαντήσετε στο θέμα που παρεμπιπτόντως έθεσε ο κ. Γιαννούλης.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Και είναι και σοβαρό και γι’ αυτό ζήτησα τον λόγο, κύριε Πρόεδρε και ευχαριστώ πάρα πολύ που μου τον δώσατε.

Ο κ. Γιαννούλης ανοίγει ένα ζήτημα το οποίο εγώ το διευρύνω, το διευρύνω υπό την έννοια μιας πολύ σημαντικής απόφασης που πήρε το Υπουργείο Αθλητισμού για πρώτη φορά και την οποία, κύριε Γιαννούλη, θέλω να κάνω γνωστή και στο Κοινοβούλιο, σε όλες τις πτέρυγες της Βουλής, γιατί είναι ένα ζήτημα που αφορά όλους μας και δεν μπορούμε να κρυβόμαστε ούτε πίσω από το δάκτυλό μας, ούτε να παίζουμε κρυφτούλι ευθυνών, ούτε να κάνουμε τους καλούς και να δείχνουμε με το δάχτυλο ότι κάποιοι είναι κακοί. Γιατί εδώ αναμετρόμαστε με την υπευθυνότητα και -επιτρέψτε μου- με την ακεραιότητα των φιλάθλων, των παραγόντων του αθλητισμού, των παιδιών που πάνε και αθλούνται.

Κυρίες και κύριοι συνάδελφοι, θα σας εξιστορήσω την ιστορία και θα πιάσω το νήμα από την αρχή. Ανέλαβα Υπουργός τον Σεπτέμβριο του 2023. Η πρώτη υπουργική απόφαση που ήρθε στο γραφείο μου, κύριε Γιαννούλη, ήταν μια υπουργική απόφαση την οποία υπέγραφαν διαχρονικά πάνω από 30 με 40 χρόνια όλοι οι Υπουργοί όλων των κομμάτων που πέρασαν από το Υπουργείο Αθλητισμού. Αυτή η υπουργική απόφαση είχε ένα στοιχείο: παράταση λειτουργίας της αθλητικής εγκατάστασης, χωρίς όρους και προϋποθέσεις.

Καταλαβαίνετε τι είναι αυτό; Χωρίς δηλαδή την απαραίτητη προϋπόθεση η οποία να αντανακλά τις προϋποθέσεις ασφάλειας. Δεν μιλώ για ασφάλεια απόλυτα, μιλάω για προϋποθέσεις ασφάλειας, όπως έχει ορίσει το κράτος. Ποιες είναι αυτές; Πυρασφάλεια και στατική επάρκεια. Προσέθεσα και άλλη μία εγώ, τον απινιδωτή, που θα σας πω αμέσως τώρα.

Τι έκανα; Έβαλα στην άκρη την υπουργική απόφαση και έβαλα τις προϋποθέσεις αυτής της ασφάλειας, όπως την καθορίζει η πολιτεία, στατικής επάρκειας και πυρασφάλειας. Θυμάστε τότε που κλείσαμε το ΟΑΚΑ, το σοκ το οποίο υπήρξε; Πολιτική απόφαση ήταν και γενναία και τολμηρή και δέχθηκα τότε και κριτική γιατί κλείνει το ΟΑΚΑ, αλλά προτεραιότητα ήταν όταν ήρθε στα χέρια μου μια μελέτη στατικής ανεπάρκειας, ως Υπουργός όφειλα αμέσως να κλείσω το ΟΑΚΑ και το έκανα. Δεν είπαμε όμως ότι κλείνει το ΟΑΚΑ. Είπαμε ότι κλείνει προσωρινά, αναστέλλεται η λειτουργία του, μέχρι να ξανανοίξει με όρους και προϋποθέσεις που θα έχουν το στοιχείο της ασφάλειας.

Δεύτερον, ταυτόχρονα, κύριε Γιαννούλη, τότε στη Θεσσαλονίκη, με αυτή την αλλαγή πλεύσης που έκανε στο Υπουργείο, έκλεισε και το Καυταντζόγλειο, γιατί δεν διέθετε ούτε στατική επάρκεια ούτε πυρασφάλεια. Το θυμάστε νομίζω γιατί ενδιαφέρει όλους μας. Το Καυταντζόγλειο είναι το εμβληματικό εθνικό αθλητικό κέντρο που ανήκει στο Υπουργείο Αθλητισμού και το οποίο για μένα είναι η κορωνίδα της Βορείου Ελλάδας και πρέπει να γίνει το ΟΑΚΑ της Βορείου Ελλάδας.

Το Καυταντζόγλειο ξανάνοιξε μήνες μετά με δύο προϋποθέσεις. Πρώτον, πυρασφάλεια. Πόρους είχε, αλλά δεν πατάς το κουμπί και έρχεται η πυρασφάλεια, θα έπρεπε να γίνει διαγωνισμός, ο οποίος για να γίνει, χρειαζόταν πρώτα μελέτη. Έγινε η μελέτη, καθυστέρησε μήνες, έγινε ο διαγωνισμός φοβηθήκαμε μη γίνουν ενστάσεις. Δεν έγινε καμία ένσταση ευτυχώς και τώρα είμαστε στην τελική ευθεία και πλέον έχει όρους πυρασφάλειας.

Δεύτερον, στατική επάρκεια. Το Καυταντζόγλειο πλέον διαθέτει τη στατική επάρκεια στις μισές εξέδρες. Γι’ αυτό άνοιξε και έτσι μπήκε και ο «Ηρακλής» και όπως συνηθίζω να λέω, κανονικά από την πόρτα και όχι από το παράθυρο, όπως έμπαινε τα προηγούμενα χρόνια.

Ταυτόχρονα πήραμε και μια άλλη σημαντική απόφαση. Για να διευκολύνουμε και να συστηματοποιήσουμε όλη αυτήν την εθνική προσπάθεια και τις αθλητικές εγκαταστάσεις, θέσαμε με κοινή υπουργική απόφαση έως τις 28 Φεβρουαρίου 2025 -καθοριστική ημερομηνία- σε όλες τις αθλητικές εγκαταστάσεις της χώρας, δημοτικές, περιφερειακές, πανεπιστημιακές, όπου και αν ανήκουν, το περιθώριο να μπουν στον αντισεισμικό οργανισμό αντισεισμικού, τον ΟΑΣΠ. Και εκεί πλέον καθορίζεται μια πορεία κι ένα χρονοδιάγραμμα κάτω από τους μηχανικούς του ΟΑΣΠ, έτσι ώστε να περιφρουρείται αυτό που θέλουμε για να βρούμε τα αδύναμα σημεία.

Όσοι δεν μπήκαν 28/2 τα μεσάνυχτα τελείωσε. Κανείς δεν ξαναβάζει την υπογραφή του, κύριε Πρόεδρε, κανένας στην Ελλάδα, όποιος Υπουργός και αν με διαδεχθεί, να ανοίξει αθλητική εγκατάσταση που δεν έχει τις προϋποθέσεις. Και ο νοών νοείτω.

Έτσι, λοιπόν, έκλεισαν αρκετές εγκαταστάσεις περιφερειακά στη χώρα και στην Αθήνα, κάποιες και στη Θεσσαλονίκη, έκλεισε το εθνικό κολυμβητήριο, το οποίο από τότε που δημιουργήθηκε, πενήντα χρόνια πριν, δεν είχε κανένα έγγραφο και δεν ανήκει στο Υπουργείο Αθλητισμού, ανήκει το Πανεπιστήμιο.

Εδώ, λοιπόν, τι έπρεπε να κάνουμε; Να κλείσουμε τα μάτια επειδή θα διαμαρτυρηθούν τα σωματεία που σταμάτησε το κολύμπι και να βάλουμε τα παιδιά μέσα που 50 χρόνια έκαναν κολύμπι σε μια αθλητική εγκατάσταση που δεν διέθετε ούτε ένα έγγραφο νομιμοποίησης ή να πάρει επιτέλους η πολιτεία μια απόφαση; Έπρεπε να πάρουμε την απόφαση. Ξέρω ότι συμφωνείτε μαζί μου.

**ΧΡΗΣΤΟΣ ΓΙΑΝΝΟΥΛΗΣ:** Σας ρωτώ για το χρονοδιάγραμμα.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Χρονοδιάγραμμα. Κοιτάξτε, εγώ, κύριε Γιαννούλη, προσπαθώ να είμαι πάντα υπεύθυνος και αξιόπιστος. Ποιος θα μπορεί να καθορίσει χρονοδιάγραμμα με ακρίβεια; Κανένας. Τι πρέπει να συμβεί όμως; Εγώ θα σας πω τα βήματα. Το πανεπιστήμιο στο οποίο υπάγεται να πάρει την πρωτοβουλία να ξεκινήσει τις διαδικασίες προς το ΕΑΚ και τη διοίκησή του και όπως έχω πει, θα είμαστε αρωγοί, θα τρέξουμε δίπλα στο πανεπιστήμιο να επιταχύνουμε κάθε διαδικασία.

Δεν είναι εύκολες. Προσέξτε! Πρέπει να αρχίσουν από την αρχή τοπογραφικές μελέτες, πολεοδομικές άδειες. Όλα αυτά είναι χρονοβόρα, είναι όμως απαραίτητα. Χωρίς αυτά δεν θα υπάρξει Υπουργός, δεν θα υπάρξει κυβέρνηση που θα βάλει την υπογραφή της να ανοίξει πλέον το εθνικό κολυμβητήριο χωρίς να έχει όλες τις προϋποθέσεις.

Εγώ ήθελα να σας τα πω αυτά με εκτίμηση και συμπάθεια. Κατανοώ, όλοι νοιαζόμαστε γι’ αυτά τα παιδιά τα οποία έκαναν κολύμπι στο εθνικό κολυμβητήριο και τώρα πάνε σε άλλα κολυμβητήρια, αλλά μπροστά στη ζυγαριά τής μιας αντίληψης και της άλλης, νομίζω ότι όλοι είναι υπέρ της θωράκισης με τις προϋποθέσεις ασφάλειας για όλες τις αθλητικές εγκαταστάσεις της χώρας.

Θέλω να ξέρετε ότι θα κάνω προσωπικά ό,τι είναι δυνατόν ως Υπουργός να επιταχύνω αυτές τις διαδικασίες νομιμοποίησης του Εθνικού Κολυμβητηρίου της Θεσσαλονίκης και όπου αλλού υπάρχει ανάγκη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μια ερώτηση να κάνω.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Ασκήστε ένα άλλο μέσο κοινοβουλευτικό έλεγχο, για περισσότερα. Εγώ επέτρεψα, επειδή το θέσατε, και στον Υπουργό να απαντήσει, ενώ δεν έπρεπε.

Να καλωσορίσουμε ένα σχολείο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και δύο εκπαιδευτικοί συνοδοί τους από το Γυμνάσιο Μαραθώνα (δεύτερο τμήμα).

Σας καλωσορίζουμε στη Βουλή και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, ο κ. Θανάσης Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, παίρνω τον λόγο για να απαντήσω σε αυτά που ειπώθηκαν και από τους δύο αρχηγούς και από τον Κοινοβουλευτικό Εκπρόσωπο του ΣΥΡΙΖΑ, αναφορικά με το θέμα της προκαταρκτικής επιτροπής.

Κυρίες και κύριοι συνάδελφοι, πραγματικά εντυπωσιάζομαι από τη στάση της Αντιπολίτευσης που προσπαθεί από τη μία πλευρά, να αναφερθεί κεντρικά πολιτικά, αλλά και από την άλλη πλευρά, να θέσει θέμα συνταγματικότητας. Πάμε να εξηγήσουμε τα πράγματα απλά, να δούμε τι γίνεται.

Πρώτον, τίθεται θέμα αιτήματος του κ. Τριαντόπουλου που αποφαίνεται η επιτροπή και η επιτροπή παραβιάζει το άρθρο 86 του Συντάγματος; Όχι. Το άρθρο 86 του Συντάγματος ορίζει ότι γίνεται προκαταρκτική εξέταση. Ποιος κάνει την προκαταρκτική εξέταση; Την προκαταρκτική εξέταση την κάνουν Βουλευτές. Οι Βουλευτές αυτοί θα αποφασίσουν με πόρισμα, θα εισηγηθούν στην Ολομέλεια αν θα ασκηθεί ή όχι ποινική δίωξη. Πάμε, λοιπόν, να δούμε αυτό το στάδιο.

Έχει κυριαρχική αρμοδιότητα η επιτροπή να κρίνει ότι το υλικό το οποίο υπάρχει είναι επαρκές προκειμένου να ασκήσει ποινική δίωξη; Προφανώς και έχει. Δεν παραβιάζεται η διαδικασία της προκαταρκτικής. Η προκαταρκτική δεν είναι υποχρεωμένη να κάνει όσες ανακριτικές πράξεις κρίνει. Η προκαταρκτική κάνει τις απολύτως απαραίτητες προκαταρκτικές πράξεις για να καταλήξει στο αν πρέπει ή όχι να ασκηθεί ποινική δίωξη.

Έχουμε, λοιπόν, εδώ πέρα τη βούληση ενός Υπουργού που λέει ότι θέλει να πάω στο φυσικό του δικαστή. Παράλληλα όμως υπάρχει και μια εισαγγελική διάταξη που το ίδιο το ΠΑΣΟΚ επικαλείται. Και τι μας λέγατε όλα τα κόμματα της Αντιπολίτευσης τόσον καιρό; Μα, η εισαγγελέας έχει ασκήσει ποινική δίωξη στα φυσικά πρόσωπα. Δεν είναι επαρκές στοιχείο αυτό για να ασκηθεί και στο πολιτικό; Επί λέξει τα λέγατε. Αν ο κ. Τριανταφυλλόπουλος δεν ήταν Υπουργός θα του είχε ασκήσει ποινική δίωξη η εισαγγελέας. Άρα, η εισαγγελέας έκανε αυτήν την προκαταρκτική δουλειά.

Μπορεί, λοιπόν, η επιτροπή, βλέποντας και τη βούληση του κ. Τριαντόπουλου, να κρίνει ότι υπάρχει και μια εισαγγελική διάταξη, που έχει γίνει μια προκαταρκτική εργασία, που έχουν ληφθεί οι μαρτυρικές καταθέσεις και εν συνεχεία, να κάνει πρόταση για άσκηση μη ποινικής δίωξης; Συνεπώς, στο συνταγματικό θέμα δεν υπάρχει απολύτως κανένα πρόβλημα. Πρόβλημα θα υπήρχε άμα δεν έκανε πρόταση η επιτροπή.

Πάμε όμως στο πολιτικό θέμα. Εσείς τι λέτε τώρα; Γιατί πάλι εδώ πέρα ή από άγνοια κάποιοι ή από στόχευση πάνε να διαστρεβλώσουν τις διαδικασίες. Εάν αποφασίσει η Βουλή την άσκηση ποινικής δίωξης, στην πραγματικότητα χάνεται ένα στάδιο υπέρ του κατηγορουμένου.

Αυτήν τη στιγμή εγκαλούν κάποιοι τη Νέα Δημοκρατία, που έρχεται έχοντας την πλειοψηφία στην επιτροπή να πει ότι από αυτό το στάδιο εμείς λέμε άσκηση ποινικής δίωξης, άρα τέρμα η θεωρία ότι δήθεν η κυβερνητική πλειοψηφία καλύπτει Υπουργούς. Μέχρι προχθές ξέρετε τι μας λέγατε; «Κάνετε την επιτροπή, αλλά θα τον αθωώσετε.» Αυτό δεν λέγατε; «Έχετε την πλειοψηφία και θα τον αθωώσετε.».

Τώρα ερχόμαστε και λέμε ότι, παρόλο που έχουμε την πλειοψηφία και στηριζόμενοι σε μια εισαγγελική διάταξη η οποία υπάρχει, πάμε στο δικαστικό συμβούλιο. Το δικαστικό συμβούλιο, κυρίες και κύριοι συνάδελφοι, δεν κάνει έρευνα; Ξέρετε τι είναι το δικαστικό συμβούλιο;

**ΧΡΗΣΤΟΣ ΓΙΑΝΝΟΥΛΗΣ:** Ένα πρόσωπο.

**ΑΘΑΝΑΣΙΟΣ ΠΛΕΥΡΗΣ:** Κλήρωση εδώ πέρα, πέντε δικαστές, τρεις από τον Άρειο Πάγο, δύο από το Συμβούλιο της Επικρατείας. Κλήρωση εισαγγελέα από τον Άρειο Πάγο. Ανάκριση από ένα μέλος του συμβουλίου.

**ΧΡΗΣΤΟΣ ΓΙΑΝΝΟΥΛΗΣ:** Από ένα.

**ΑΘΑΝΑΣΙΟΣ ΠΛΕΥΡΗΣ:** Μα, εσείς είπατε να πηγαίνει στον φυσικό δικαστή, πάλι ένας ανακριτής είναι που κάνει αν πηγαίνει στον φυσικό.

Ανάκριση από έναν αρεοπαγίτη δικαστή και εισαγγελική πρόταση από εισαγγελέα.

Εδώ, λοιπόν, ακούστε όμως τι γίνεται. Έρευνα κάνουν αυτοί; Κάνουν. Και σας ρωτώ, το μέιλ που λέτε ότι είναι τόσο συνταρακτικό -και φοβηθήκαμε- δεν θα το ερευνήσει η ανάκριση; Όλους τους μάρτυρες τους οποίους εσείς θέλετε να προτείνετε δεν θα τους ερευνήσει ο ανακριτής;

Και τι λέτε εσείς τώρα; Λέτε ότι είκοσι επτά Βουλευτές, εκ των οποίων οι δεκατέσσερις της Πλειοψηφίας, ξέρουν καλύτερα να κάνουνε ανάκριση από τον ανακριτή που θα κληρωθεί και από τον εισαγγελέα του Αρείου Πάγου, που θα κληρωθεί.

Και τι λέει ο ΣΥΡΙΖΑ -γιατί τα έχει μπερδέψει; Να πήγαινε στον φυσικό του δικαστή. Δηλαδή τι λέει ο ΣΥΡΙΖΑ; Γι’ αυτό είναι η μεγάλη διαφορά σε αυτό, αλλά πρέπει να απαντηθούν της Νovartis. Η κριτική που κάνει ο πρόεδρος της Νovartis ήταν ότι τότε εσείς παραβιάσατε το 86, ότι ενώ το αδίκημα ήταν υπουργικό, είπατε «το γυρνάω στη δικαιοσύνη», γιατί έχει κριθεί ότι συγκεκριμένα αδικήματα είναι υπουργικά. Η παράβαση καθήκοντος είναι ο ορισμός του υπουργικού αδικήματος, είναι ο ορισμός. Παραβιάζεις το καθήκον σου, γιατί είσαι Υπουργός.

Έστω, όμως, ότι πήγαινε στον φυσικό δικαστή, που δεν μπορεί να πάει, κύριε Γιαννούλη, πάλι ένας εισαγγελέας και ανακριτής θα έκαναν αυτή τη δουλειά, που τώρα ο ανακριτής τυχαίνει να είναι από τον Άρειο Πάγο με κλήρωση και ο εισαγγελέας από τον Άρειο Πάγο με κλήρωση. Όλες οι ανακριτικές πράξεις θα γίνουν.

Πάμε ως προς το αδίκημα το οποίο λέτε, για να δείτε, όπως εγώ πιστεύω, ότι σε ένα σημείο υπάρχει -γιατί δεν είναι υποχρεωτικό, γιατί αυτά είναι σύνθετα θέματα ως προς τη νομική- κι ένα κομμάτι άγνοιας. Η προκαταρκτική επιτροπή μπορεί να ερευνήσει άλλο αδίκημα εκτός από αυτό το οποίο πήρε άδεια από τη Βουλή; Όχι είναι η απάντηση. Εάν η προκαταρκτική επιτροπή έβλεπε άλλο αδίκημα ή άλλο πρόσωπο, θα ερχόταν να πάρει άδεια από τη Βουλή.

Έχει αυτή τη δυνατότητα να την κάνει το δικαστικό συμβούλιο; Βεβαίως είναι η απάντηση. Διότι το δικαστικό συμβούλιο, κυρίες και κύριοι συνάδελφοι, ο ανακριτής και ο εισαγγελέας που θα αναλάβουν τη διερεύνηση, εάν δουν ότι προκύπτει θέμα για επιπλέον αδικήματα, αφού, κύριε Γιαννούλη, συγκεντρώσουν όλους τους φακέλους -γιατί είναι κυρίαρχο όργανο- και κάνουν την ανάκριση και πούνε ότι δεν φτάνει η παράβαση καθήκοντος, υπάρχει και αυτό το αδίκημα, τότε γυρνούν την υπόθεση πίσω στη Βουλή και ζητάνε από τη Βουλή άδεια για το παραπάνω αδίκημα. Αν στην έρευνά τους δουν ότι υπάρχει άλλο πρόσωπο, ότι δεν είναι μόνο ο κ. Τριαντόπουλος αλλά είναι και άλλα πολιτικά πρόσωπα, τότε γυρνάνε πίσω την υπόθεση στη Βουλή και ζητάνε άδεια και για αυτά τα πρόσωπα.

Δηλαδή αυτό που θα έκανε η προκαταρκτική επιτροπή με πλειοψηφία Βουλευτών της Νέας Δημοκρατίας, που θα μπορούσαν να πουν ότι δεν συντρέχουν όροι για άλλο αδίκημα, δεν συντρέχουν όροι για άλλο πρόσωπο, έχει τη δυνατότητα κυριαρχικά να το κάνει το συμβούλιο.

Και σας ρωτώ τώρα, λέτε στην ελληνική κοινωνία με σοβαρότητα ότι έρχεται μια πλειοψηφία και σας λέει, όλη αυτή η έρευνα που μπορεί να γίνει από τους Βουλευτές με πλειοψηφία της Νέας Δημοκρατίας να γίνει από δικαστικούς λειτουργούς, χωρίς καμία πλειοψηφία, και αν αυτοί οι δικαστικοί λειτουργοί δουν ότι αυτά τα οποία λέτε εσείς ευσταθούν θα το επιστρέψουν στη Βουλή -και φαντάζεστε ότι αν το επέστρεφαν στη Βουλή θεωρητικά πόσο δεσμευτικό θα ήταν για οποιαδήποτε πλειοψηφία- δεν είναι στην πραγματικότητα η προσπάθεια της διαφάνειας;

Και ποια είναι η διαφάνεια; Να κάνετε ένα σόου μέσα στην προκαταρκτική επιτροπή; Γιατί ξέρετε τι φοβόσαστε στην πραγματικότητα ότι θα συμβεί; Ότι πολλά από αυτά τα οποία έχετε προτείνει δεν ευσταθούν και αν έρθει ένα δικαστικό συμβούλιο μπορεί να έρθει και να πει «Τι λέτε εδώ πέρα να εξεταστεί αυτό; Δεν συντρέχει ο όρος». Αλλά εκεί δεν θα είστε. Οπότε στην πραγματικότητα αυτό που σας ενδιαφέρει είναι να κάνετε ένα σόου, να διατηρείτε επικοινωνιακά μια διαδικασία και να μη θέλετε τη διαλεύκανση.

Και για να ολοκληρώσω, κύριε Πρόεδρε, αυτό το οποίο, λοιπόν, εμείς λέμε στην πραγματικότητα, για να το ακούσει και αυτό ο ελληνικός λαός, γιατί δεν ξέρει: Έστω ότι γίνεται πέντε-έξι μήνες προκαταρκτική επιτροπή, όπως τη θέλετε στα πάντα, και αποφασίζουμε και την ποινική δίωξη, πού θα πάει η υπόθεση; Στο δικαστικό συμβούλιο με τον ανακριτή και τον εισαγγελέα.

Και ερχόμαστε εμείς και σας λέμε ότι όλο αυτό, λοιπόν, το στάδιο, για το οποίο εσείς έχετε το φόβο ότι εμείς επειδή έχουμε την πλειοψηφία θα έρθουμε εδώ πέρα να πούμε «μη άσκηση ποινικής δίωξης» ότι όλο αυτό το στάδιο το παρακάμπτουμε, ε, υπάρχει η πρόταση του ΠΑΣΟΚ, υπάρχει εισαγγελική διάταξη, υπάρχει και η βούληση του ελεγχόμενου Υπουργού, πάμε, λοιπόν, απευθείας στο δικαστικό συμβούλιο να γίνει ανάκριση από δικαστές, που είναι και στη φιλοσοφία όλων των κομμάτων να αλλάξουμε το 86 και οι Βουλευτές να μην είναι ανακριτές.

Και έρχεστε εσείς εδώ πέρα τώρα και λέτε «όχι», προασπιζόμαστε το 86, θέλουμε οι Βουλευτές να είναι δικαστές, έχουμε εμπιστοσύνη στην προανακριτική επιτροπή και δεν έχουμε στο δικαστικό συμβούλιο, και κάτι ακόμα παραπάνω, ότι έχουμε εμπιστοσύνη και σε μια προκαταρκτική επιτροπή που έχει και πλειοψηφία η Νέα Δημοκρατία, αλλά δεν της δίνουμε το δικαίωμα να το πάει απευθείας στο δικαστικό συμβούλιο. Είστε υποκριτές, εργαλειοποιείτε ακόμα και αυτήν τη στιγμή που μιλάμε για μια τραγωδία. Δεν σας ενδιαφέρει η αλήθεια, σας ενδιαφέρει μόνο να κάνετε σόου μέσα από την επιτροπή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Πλεύρη.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θέλω τον λόγο γιατί έκανε προσωπική αναφορά.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, κύριε Γιαννούλη, να καθορίσω τη διαδικασία, όχι εγώ, ο Κανονισμός. Πρώτον, δεν προβλέπεται παρέμβαση στη διαδικασία που ακολουθείται με το 108 του Κανονισμού της Βουλής.

Δεύτερον, μέχρι κάποια χρονική στιγμή είχαν ζητήσει τον λόγο οι Κοινοβουλευτικοί Εκπρόσωποι, εσείς και ο κ. Πλεύρης. Κατά τον Κανονισμό σε αυτήν τη διαδικασία η τοποθέτηση των Κοινοβουλευτικών Ομάδων γίνεται από τα μικρότερα σε κοινοβουλευτική δύναμη κόμματα προς τα μεγαλύτερα. Μέχρι εκείνη τη στιγμή προέκυψε αυτό. Από κάποια στιγμή και μετά έχουν ζητήσει τον λόγο όλοι οι Κοινοβουλευτικοί Εκπρόσωποι των οποίων δεν μίλησαν οι Αρχηγοί. Δεν έχουν δικαίωμα να πάρουν το λόγο αυτοί των οποίων μίλησε ο Αρχηγός τους.

Θα ξεκινήσω τη διαδικασία από τον κ. Ζερβέα, ο οποίος είναι σε μικρότερο αριθμό κοινοβουλευτικής δύναμης. Στη συνέχεια τον λόγο θα πάρει η κ. Αχτσιόγλου. Μετά θα πάρει τον λόγο ο κ. Καραθανασόπουλος και νομίζω τελευταίος -δεν παραλείπω κανέναν- ο κ. Χρηστίδης.

Από εκεί και πέρα, για να απαντήσω επειδή είδα, δεν υπάρχει προσωπικό θέμα. Το προσωπικό θέμα, κύριε Γιαννούλη, ακούστε κάτι, επειδή εγώ τώρα έχω και το ελάττωμα να παρακολουθώ με λεπτομέρεια τι λέει ο ένας και τι λέει ο άλλος για να ενημερώνομαι κι εγώ, υπήρξαν οι θέσεις οι δικές σας, υπάρχουν οι θέσεις του κ. Πλεύρη από την πλευρά της Νέας Δημοκρατίας. Με αυτές δεν συμφωνείτε. Δεν σημαίνει ότι υπάρχει προσωπικό θέμα. Γι’ αυτό, λοιπόν, σας παρακαλώ θερμά να μην επιμένετε.

**ΕΦΗ ΑΧΤΣΙΟΓΛΟΥ:** Κύριε Πρόεδρε, μπορώ να έχω μισό λεπτό τον λόγο;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Αχτσιόγλου, για διαδικαστικό θέμα θέλετε;

**ΕΦΗ ΑΧΤΣΙΟΓΛΟΥ:** Ο κ. Πλεύρης τώρα, έκανε την ομιλία του;

**ΠΡΟΕΔΡΕΥΩΝ (Αθανάσιος Μπούρας):** Ναι, έκανε την ομιλία του και δεν έχει δικαίωμα να ξαναμιλήσει. Απλώς προτίμησε να μιλήσει από το έδρανο. Κι εγώ το προτιμούσα παλαιότερα -ειλικρινά σας το λέω- όταν ήμουν πια πολλά χρόνια. Μάλιστα, αν βλέπετε, έκανε χρήση του πεντάλεπτου. Δεν υπάρχει παρέμβαση σε αυτήν την διαδικασία.

Κύριε Ζερβέα, έχετε τον λόγο ως Κοινοβουλευτικός Εκπρόσωπος των Σπαρτιατών.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, η τραγωδία των Τεμπών εξακολουθεί να είναι στο επίκεντρο του ενδιαφέροντος -και ορθώς εξακολουθεί να είναι- και θα εξακολουθήσει να είναι έως ότου βρεθούν –και εφόσον, βεβαίως, υπάρχουν- και αποδοθούν πολιτικές και ποινικές ευθύνες.

Υπάρχουν όμως και άλλα ζητήματα τα οποία θα πρέπει να μας απασχολήσουν. Χθες, ο κυβερνητικός Βουλευτής, κ. Συρίγος, έθεσε ένα ερώτημα στο οποίο εμμέσως απάντησε ο ίδιος, σχετικά με την πιθανότητα αποστολής ελληνικών στρατευμάτων στην Ουκρανία, κάτι το οποίο έχει αποκλείσει δίχως καμία δυνατότητα παρερμηνείας ο Ρώσος Πρόεδρος, κ. Πούτιν.

Μάλιστα, για να υπερασπιστεί αυτή την άποψή του, έκανε λόγο για την ελληνική μειονότητα στην Ουκρανία. Ξαφνικά, λοιπόν, θυμήθηκε ο κ. Συρίγος και η Κυβέρνηση τη μειονότητα αυτή, για την οποία είχα κάνει δύο φορές ερώτηση -στις 21-9-2023 για την ελληνική μειονότητα της Μαριούπολης και στις 9-2-2024 για την ελληνική μειονότητα της Ταυρίδας- όπου ουδέποτε έλαβα απαντήσεις. Είναι τόσο μεγάλο, λοιπόν, το ενδιαφέρον για την μειονότητα εκεί και πρέπει –αυτός ήταν ο ισχυρισμός του- να υπάρξουν ελληνικά στρατεύματα για να υπερασπιστούν τα δικαιώματα της ελληνικής μειονότητας.

Επίσης, έθεσε ένα ζήτημα. Εάν εμείς δεν έχουμε παρουσία και έχουν οι Τούρκοι, αυτό θα είναι ένα δείγμα υποταγής στα κελεύσματα της Τουρκίας και στους σχεδιασμούς της Τουρκίας. Θεωρούμε ότι η υποταγή δεν θα φανεί από μια τέτοια άρνηση, αντιθέτως η υποταγή φαίνεται όταν δεν προχωρούμε στο θαλάσσιο χωροταξικό σχεδιασμό, όπου πάλι είχα κάνει ερώτηση, στα τέλη του 2023. Παρότι η Ελλάδα έχει καταδικαστεί από την Ευρωπαϊκή Επιτροπή για τη μη εφαρμογή αυτού του σχεδιασμού, παραμένει ανεκπλήρωτος.

Θα φανεί ότι δεν είμαστε υποταγμένοι όταν θα προχωρήσουμε στην δημιουργία των θαλάσσιων πάρκων και θα φανεί όταν επιτέλους ανακηρύξουμε αποκλειστική οικονομική ζώνη, αφού προηγουμένως, βεβαίως, έχουμε επεκτείνει τα χωρικά μας ύδατα στα δώδεκα ναυτικά μίλια. Εκεί θα φανεί εάν είμαστε ανεξάρτητοι ή μη και όχι με την παρουσία ελληνικών στρατευμάτων στην Ουκρανία.

Θα ήθελα να τοποθετηθεί η Ελληνική Κυβέρνηση σχετικά με αυτό το ζήτημα. Επικροτεί αυτή την άποψη του κ. Συρίγου; Υπάρχει πιθανότητα να στείλουμε ελληνικά στρατεύματα στην Ουκρανία, να ενταχθούμε κι εμείς στη χορεία της συμμαχίας των προθύμων;

Θέση μας είναι ότι πρέπει να αφήσουμε τον Πρόεδρο Τραμπ και τον Πρόεδρο Πούτιν να βρουν ειρηνική λύση, οι πολεμοχαρείς κραυγές από τον Στάρμερ και τον Μακρόν να σιγήσουν. Όσον αφορά εμάς, την Ελλάδα, ούτε 1 ευρώ ούτε μία σφαίρα ούτε ένας στρατιώτης για την Ουκρανία.

Επίσης, ο κ. Ροζάκης, Υφυπουργός του αλήστου μνήμης Σημίτη έκανε μια δήλωση ότι, πλέον, μετά τα γεγονότα της Κάσου, πρέπει να παίρνουμε άδεια από την Τουρκία για οποιαδήποτε ενέργειά μας στον χώρο του Αιγαίου, της Ανατολικής Μεσογείου και πιο συγκεκριμένα, για την πόντιση καλωδίων ηλεκτρικής σύνδεσης.

Και πάλι η Ελληνική Κυβέρνηση και το Υπουργείο Εξωτερικών δεν έχουν πει το παραμικρό. Απόλυτη αφωνία! Για να μην πω, βεβαίως, και για τον κ. Τσούκαλη τον επικεφαλής του ΕΛΙΑΜΕΠ -ένα ΕΛΙΑΜΕΠ το οποίο έχει, δυστυχώς, άριστες σχέσεις με το εκάστοτε Υπουργείο Εξωτερικών- ο οποίος ούτε λίγο ούτε πολύ είπε να μη σκεφτούμε καν να εμποδίσουμε την Τουρκία να ενταχθεί στην ευρωπαϊκή άμυνα.

Δηλαδή, αυτός ο άνθρωπος μας καλεί να βάλουμε την Τουρκία στην Ευρωπαϊκή Ένωση και ουσιαστικά να βάλουμε τον λύκο να φυλάει τα πρόβατα. Δηλαδή, θα βάλουμε την Τουρκία προφανώς να φυλάει τα σύνορά μας. Δεν ξέρω πώς το σκέφτεται.

Εν πάση περιπτώσει εχθρός μας είναι η Τουρκία, όχι η Ρωσία. Δεν απειλούμεθα από το ρωσικό παράγοντα. Απειλούμεθα καθημερινώς από τον τουρκικό παράγοντα. Ως εκ τούτου, η όποια ευρωπαϊκή άμυνα θα πρέπει να βασιστεί στις χώρες της Ευρωπαϊκής Ένωσης και μόνο.

Δεν πρέπει να έχει καμία συμμετοχή η χώρα, η οποία δεν ανήκει στην Ευρωπαϊκή Ένωση. Επομένως, δεν πρέπει να συμμετέχει ούτε η Αγγλία και πολύ περισσότερο δεν πρέπει να συμμετέχει η Τουρκία.

Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για τη συνέπεια στο χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα δύο μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Κολλεγίου Αθηνών (τρίτο τμήμα).

Η Βουλή σάς καλωσορίζει και σας εύχεται καλή πρόοδο!

(Χειροκροτήματα απ’ όλες τις πτέρυγες της Βουλής)

Σήμερα την τιμητική του είχε το Κολλέγιο Αθηνών. Δεν ξέρω αν υπάρχει και τέταρτο τμήμα, το οποίο θα ακολουθήσει.

Τον λόγο τώρα έχει η Κοινοβουλευτική Εκπρόσωπος της Νέας Αριστεράς, κ. Ευτυχία Αχτσιόγλου.

Ορίστε, κυρία Αχτσιόγλου, έχετε τον λόγο.

**ΕΦΗ ΑΧΤΣΙΟΓΛΟΥ:** Κυρίες και κύριοι Βουλευτές, χθες είδε το φως της δημοσιότητας μια επιστολή του κ. Τριαντόπουλου ο οποίος ζητά να κριθεί από την τακτική δικαιοσύνη κατά τα προβλεπόμενα από το Σύνταγμα και τη νομοθεσία περί ευθύνης Υπουργών. Ακολούθησε ο πανηγυρισμός του κ. Μητσοτάκη ότι είναι μια πράξη γενναιότητας και θάρρους που δεν έχει ιστορικό προηγούμενο.

Πριν από λίγο ακούσαμε τον Κοινοβουλευτικό Εκπρόσωπο της Νέας Δημοκρατίας να υπεραμύνεται αυτής της πρότασης, λέγοντας για τα κόμματα της Αντιπολίτευσης που μιλούν για την ανάγκη εξέλιξης της προανακριτικής, ότι είναι υποκριτική η κίνησή τους και δεν επιδιώκουν την αποκάλυψη της αλήθειας. Να βάλουμε κάποια πράγματα στη θέση τους. Τι προβλέπει το Σύνταγμα και τι ορίζει ο νόμος ευθύνης Υπουργών, καλώς η κακώς, όπως ισχύει;

Προβλέπει πρώτον, ότι η απόφαση για την άσκηση ή μη ποινικής δίωξης λαμβάνεται από τη Βουλή με την απόλυτη πλειοψηφία του όλου αριθμού των Βουλευτών.

Δεύτερον, προβλέπει ότι η σχετική απόφαση της Βουλής πρέπει να καθορίζει και να εξειδικεύει την αξιόποινη πράξη και τη διάταξη η οποία εφαρμόζεται.

Τρίτον, προβλέπει ότι αυτό θα γίνει -η ποινική δίωξη δηλαδή- στη βάση αιτιολογημένου πορίσματος της επιτροπής, το οποίο πρέπει να περιλαμβάνει τα πραγματικά περιστατικά, τα αποδεικτικά μέσα που οδηγούν στην απόδειξη αυτών των πραγματικών περιστατικών, την υπαγωγή των πραγματικών περιστατικών στη νομική διάταξη, τις εφαρμοζόμενες ποινικές διατάξεις και να καταλήγει σε σαφή πρόταση για την άσκηση ή μη της ποινικής δίωξης.

Αυτά λέει το Σύνταγμα και ο νόμος. Τι ακριβώς θέλει να παρακάμψει από αυτά ή επιδιώκει να παρακάμψει ο κ. Μητσοτάκης; Άκουσα πριν τον Κοινοβουλευτικό Εκπρόσωπο της Νέας Δημοκρατίας που είπε να παρακαμφθεί η διαδικασία και να ασκηθεί ποινική δίωξη. Πώς να παρακαμφθεί η διαδικασία; Τι ακριβώς από αυτά επιτρέπει το Σύνταγμα και ο νόμος να παρακαμφθούν; Τίποτα απ’ αυτά δεν επιτρέπει το Σύνταγμα και ο νόμος να παρακαμφθούν.

Είναι δυνατόν να παρακαμφθεί το αρμόδιο από το Σύνταγμα όργανο για την άσκηση της ποινικής δίωξης; Αυτό επιδιώκει ο κ. Μητσοτάκης; Δεν είναι δυνατόν.

Είναι δυνατόν να παρακαμφθεί ο προσδιορισμός των πραγματικών περιστατικών, η απόδειξή τους, η εξέταση των μαρτύρων; Δεν είναι δυνατόν να παρακαμφθεί. Είναι δυνατόν να παρακαμφθεί το ποιος θα ασκήσει την ποινική δίωξη, ποιο είναι το αδίκημα, αν δεν ασκήσει η επιτροπή τις αρμοδιότητές της;

Το ξέρετε ότι αν δεν τηρηθεί αυτή η διαδικασία της προανακριτικής, αυτό θα μπορούσε ακόμα να οδηγήσει και σε αθώωση του κ. Τριαντόπουλου τελικά; Αυτό που προτείνετε, δηλαδή, θα μπορούσε να οδηγήσει σε αθώωση του κ. Τριαντόπουλου ακριβώς γιατί δεν έχει τηρηθεί τελικά η διαδικασία. Να πάμε, δηλαδή, σε μία ποινική δίωξη χωρίς πραγματικό πόρισμα, χωρίς εξέταση μαρτύρων, χωρίς πραγματικά περιστατικά, χωρίς υπαγωγή των πραγματικών περιστατικών, για να φτάσουμε στη δικαιοσύνη, η οποία μπορεί να πει ότι εδώ δεν έχει τηρηθεί η προβλεπόμενη από το Σύνταγμα και τον νόμο διαδικασία, μιλάμε για περίπτωση κατάχρησης εξουσίας από την επιτροπή προανακριτικής και τελικά, να οδηγήσει και σε αθώωση του κ. Τριαντόπουλου.

Τι ακριβώς επιδιώκει και για ποιο πράγμα, ακριβώς, πανηγυρίζει ο κ. Μητσοτάκης και υπεραμύνεστε εδώ σήμερα στη Βουλή; Πώς θα ασκηθεί η ποινική δίωξη χωρίς αιτιολογημένη εισήγηση, χωρίς μάρτυρες; Στην πραγματικότητα εδώ -να μην κοροϊδευόμαστε- επιδιώκετε να αποφύγετε αυτή τη διαδικασία. Επιδιώκετε να την αποφύγετε αυτή τη διαδικασία, γιατί είναι μια διαδικασία η επιτροπή της προανακριτικής, η οποία θα κρατά το θέμα στον δημόσιο διάλογο ενεργό, θα καλούνται μάρτυρες -αν εφαρμοστεί κανονικά η διαδικασία- θα καταθέτουν, θα αποδεικνύονται στοιχεία. Αυτό είναι που σας ενοχλεί και όχι ότι σας έπιασε ξαφνικά ο πόνος για πιο γρήγορη απόδοση της δικαιοσύνης.

Όλα όσα είπατε, κύριε Πλεύρη, για το μετά, έτσι είναι πράγματι. Εφόσον ασκηθεί η ποινική δίωξη, μετά αναλαμβάνει το Δικαστικό Συμβούλιο, αναλαμβάνει εισαγγελέας, εξετάζονται εκ νέου τα στοιχεία κ.λπ.. Αυτά που είπατε ισχύουν. Η προηγούμενη διαδικασία ούτε μπορεί ούτε πρέπει να παρακαμφθεί. Αυτή είναι η δουλειά της προανακριτικής εξέτασης.

Αναρωτιέμαι, πραγματικά, τι άλλο θα σκαρφιστείτε για να εμποδίσετε την έρευνα, για να μην κληθούν μάρτυρες στη Βουλή, για να αποφύγετε, δηλαδή, το πολιτικό κόστος που συνεπάγεται αυτή η διαδικασία. Έχετε φτιάξει νέα δικονομία εσείς. Φτιάχνετε νέα δικονομία για να το αποφύγετε όλο αυτό. Φτιάχνετε νέους συνταγματικούς κανόνες για να το αποφύγετε όλο αυτό. Αυτά τα πράγματα είναι παράδοξα, είναι παράλογα και το μόνο που αποδεικνύουν είναι το πολιτικό σας αδιέξοδο.

Γιατί δεν την τηρήσατε αυτή τη διαδικασία στις άλλες προανακριτικές; Γιατί δεν κάνατε αυτό το πράγμα στις άλλες προανακριτικές, εφόσον θεωρείτε ότι είναι το σωστό; Στην περίπτωση του κ. Παπαγγελόπουλου, στην περίπτωση του κ. Παππά γιατί δεν το κάνατε αυτό; Γιατί δεν κάνατε απευθείας ποινική δίωξη, δεν υπερασπιστήκατε ότι πρέπει να γίνει απευθείας ποινική δίωξη και να μην υπάρχει επιτροπή προανακριτικής; Γιατί; Γιατί, στην πραγματικότητα αυτό που θέλετε να αποφύγετε είναι το πολιτικό κόστος της διαδικασίας. Αυτή είναι η ουσία. Ε, δεν μπορείτε να το αποφύγετε αυτό, ούτε το επιτρέπει το Σύνταγμα ούτε το επιτρέπουν οι νόμοι της χώρας ούτε το επιτρέπει το πλαίσιο. Δεν μπορείτε να φτιάξετε νέο Σύνταγμα τώρα, επειδή δεν σας βολεύει να λειτουργεί η επιτροπή προκαταρκτικής εξέτασης στη Βουλή. Δεν μπορείτε, τι να κάνουμε;

Η επιτροπή πρέπει να προχωρήσει κανονικά στη διενέργεια προκαταρκτικής εξέτασης, να εξετάσει μάρτυρες, να ορίσει τα αδικήματα, να βγάλει αιτιολογημένο πόρισμα, να αποφανθεί για την άσκηση ή μη ποινικής δίωξης. Τελείωσε. Αυτά προβλέπει το Σύνταγμα, αυτά προβλέπει ο νόμος, αυτά θα γίνουν. Κάθε άλλη επιλογή κινείται εντελώς εκτός του πλαισίου της έννομης τάξης και είναι επιλογή συγκάλυψης, επιλογή κουκουλώματος, επιλογή μη συζήτησης, επιλογή φυγής από την καθημερινότητα που είναι πιεστική για εσάς για να αλλάξετε την ατζέντα. Αυτό είναι το θέμα. Όλα τα υπόλοιπα είναι επιχειρήματα τα οποία μπορούν ενδεχομένως -δεν ξέρω- να προβληματίσουν κάποιον ο οποίος δεν γνωρίζει τα στοιχειώδη νομικά.

Επιμένω ότι με αυτές τις κινήσεις το μόνο που επιβεβαιώνετε είναι ότι βρίσκεστε σε ένα πολιτικό αδιέξοδο το πολιτικό. Το πολιτικό φιάσκο διαδέχεται το ένα το άλλο. Έρχεστε χθες και ζητάτε παράκαμψη όλης της διαδικασίας του Συντάγματος, μπας και γλιτώσετε καμιά μέρα από την επιτροπή και από την πίεση που θα δέχεστε από την εξέταση μαρτύρων εφόσον λειτουργήσει κανονικά.

Έγινε ένας ανασχηματισμός που υποτίθεται θα έδινε επανεκκίνηση στην Κυβέρνηση. Αποδείχθηκε μεγαλύτερο φιάσκο από ό,τι θα μπορούσε να φανταστεί κανείς, όχι μόνο γιατί ήταν ένας ανασχηματισμός χωρίς ουσία, ανακύκλωση προσώπων, μια ομολογία ότι στο Υπουργείο Υποδομών από το έγκλημα των Τεμπών και μετά, δύο χρόνια, δεν έχει γίνει απολύτως τίποτα, δεν υπάρχει καμία ασφάλεια, διευθετήσεις εσωκομματικές ίσως και προεκλογικές, αλλά και γιατί είχατε και το φιάσκο του κ. Δοξιάδη. Παραιτήθηκε μέσα σε σαράντα οκτώ ώρες. Εγώ αναρωτιέμαι γιατί τον παραίτησε.

Τι τον παραίτησε; Τι από αυτά τα στοιχεία που είχε ο κ. Δοξιάδης δεν τα εκτιμά ο κ. Μητσοτάκης ως στοιχεία αριστείας; Θητεία ως τρολ του διαδικτύου, αποτυχημένος Αντιπρόεδρος του Συμβουλίου Έρευνας και Τεχνολογίας, εμπλεκόμενος σε καρτέλ του ξενόγλωσσου βιβλίου. Αυτά δεν είναι στοιχεία που γενικώς τα θεωρεί ο κ. Μητσοτάκης ικανότητες, προσόντα; Τώρα τι συνέβαινε στην περίπτωση του κ. Δοξιάδη και τον οδήγησε σε παραίτηση;

Δεν είναι μόνο η περίπτωση του κ. Δοξιάδη που εκτιμήθηκε από τον κ. Μητσοτάκη. Είναι και οι απόψεις του κ. Τσάφου, του Υπουργού Ενέργειας, που παραμένει στη θέση του με την πλήρη κάλυψη του Μαξίμου, ο οποίος αποκάλεσε τα κατεχόμενα «τουρκική δημοκρατία της Βόρειας Κύπρου», ο οποίος είπε ότι η διαφορά μας με την Τουρκία δεν είναι μόνο μία κατά παράβαση της πάγιας θέσης της χώρας. Για αυτόν υπεραμύνεται το Μαξίμου ότι ακόμη είναι σωστή επιλογή. Ένας ανασχηματισμός φιάσκο.

Και βλέπουμε τον κ. Μητσοτάκη να έχει ξεκινήσει περιοδείες στα Υπουργεία τώρα με τα πρόσωπα που έχουν εναλλαγή και να κάνει δηλώσεις ως να ορίστηκε η Κυβέρνηση χθες και να ήρθε στον τόπο κ. Μητσοτάκης χθες. Πάει στο Υπουργείο Οικονομικών και λέει «Θα αυξήσω το διαθέσιμο εισόδημα. Θα μειώσω τους φόρους». Οι Έλληνες πολίτες έχουν πληρώσει μέσα σε μία χρονιά, την περσινή, 5 δισ. περισσότερα σε φόρους μέσω του ΦΠΑ! Τα περισσότερα από αυτά οι πιο φτωχοί και οι πιο αδύναμοι. Από το 2021 μέχρι σήμερα έχουν πληρώσει 22 δισ. περισσότερα σε φόρους από τον ΦΠΑ. Τα μισά από αυτά οι πιο φτωχοί και οι πιο αδύναμοι. Για ποια μείωση φόρων μιλάμε, τελικά; Για πια αύξηση εισοδήματος μιλάμε, όταν έχει βρεθεί η Ελλάδα να έχει τον χαμηλότερο μέσο μισθό σε ολόκληρη την Ευρώπη, όταν έχουμε έναν κατώτατο μισθό με τον οποίο δεν μπορούν να ξεπεράσουν οι πολίτες το όριο της καθημερινής επιβίωσης και της φτώχειας και όταν φτιάχνει νόμους, οι οποίοι τους κλειδώνουν τους μισθούς στα πλέον ανεπαρκή επίπεδα; Το 60% των μισθωτών δήλωσε χθες σε έρευνα ότι δεν επαρκεί για την κάλυψη των μηνιαίων εξόδων ο μισθός και το 90% λέει ότι μείωσε τις δαπάνες τους στα στοιχειώδη τρόφιμα για να μπορεί να αντεπεξέλθει, και ένας στους τρεις εργαζόμενους λέει ότι εργάζεται υπερωριακά και δεν αμείβεται. Αυτή είναι η πραγματικότητα. Την έχουν δημιουργήσει οι πολιτικές της Νέας Δημοκρατίας έξι χρόνια τώρα.

Δεν ήρθατε χθες, ούτε μπορεί να κάνει αυτού του είδους την επικοινωνιακή προσπάθεια κ. Μητσοτάκης. Προσβάλλει περισσότερο το αίσθημα της ελληνικής κοινωνίας αυτή τη στιγμή. Πηγαίνει στο Υπουργείο Μεταφορών και λέει ότι τα συλλαλητήρια του είπαν η Κυβέρνηση να κινηθεί πιο γρήγορα. Δεν του είπαν αυτό τα συλλαλητήρια. Να σταματήσει να μεταφράζει αισχρά και να παραφράζει αισχρά το αίτημα του συλλαλητηρίου. Να φύγει του είπαν, δεν του είπαν να συγκρουστεί με το βαθύ κράτος. Του είπαν «εσύ είσαι το βαθύ κράτος». Αυτό του είπαν τα συλλαλητήρια.

Συμβαίνει και το εξής προκλητικό, ότι ενώ πάει στο Υπουργείο Μεταφορών και λέει αυτές τις μεγαλοστομίες, την ίδια ώρα αποδεικνύεται και έρχεται στη δημοσιότητα ότι εδώ και έξι μήνες σκάβεται σήραγγα του μετρό με λάθος τρόπο σε κεντρική αρτηρία της Αθήνας. Επί έξι μήνες και το Υπουργείο δεν έχει πάρει χαμπάρι! Χωρίς μελέτη ασφαλείας, χωρίς τεχνική μελέτη, σε μία από τις πιο κεντρικές οδικές αρτηρίες της Αθήνας. Και αναρωτιέμαι: Θα αναλάβει κανείς την πολιτική ευθύνη για αυτό το φιάσκο; Όλα πια μπορούν να θεωρούνται φυσιολογικά; Μία ακόμα μέρα με ένα νέο φιάσκο της Κυβέρνησης της Νέας Δημοκρατίας; Πόσες άλλες αποτυχίες μπορούμε να βιώσουμε -ως πολίτες, μιλώ- για να καταλάβει αυτή η Κυβέρνηση ότι τελείωσε ο πολιτικός της χρόνος; Ως εδώ ήταν. Έκλεισε αυτός ο κύκλος.

Κλείνω, κυρίες και κύριοι συνάδελφοι, με το εξής. Η πτώση αυτής της Κυβέρνησης δεν είναι πια ένα πολιτικό αίτημα που το λέμε εδώ οι Βουλευτές, μέσα στη Βουλή. Είναι ένα ηθικό αίτημα της ελληνικής κοινωνίας. Είναι ηθικό αίτημα πια, γιατί έχει κατανοήσει η ελληνική κοινωνία ότι δεν μπορεί να υπάρξει δικαιοσύνη για όλα τα ζητήματα, στην εργασία, στην οικονομία, στα τεράστια εγκλήματα, δυστυχήματα που έχουν συμβεί στον τόπο, εάν παραμένει αυτή η Κυβέρνηση στη θέση της.

Γιατί κάνετε αυτό που κάνετε και σήμερα προσπαθείτε να αποφύγετε την ευθύνη, το βάρος, κάτι άλλο, μια στρεψοδικία, μια νέα ιδέα, ένα επικοινωνιακό τέχνασμα «μπας και γλιτώσουμε». Αυτό κάνετε στην πραγματικότητα. Αυτό δεν είναι, ούτε ανάληψη ευθύνης ούτε ανάληψη αρμοδιότητας ούτε σοβαρότητα απέναντι στον ελληνικό λαό. Καθημερινά αυτό οδηγεί και κάνει ακόμα πιο επείγουσα και την ανάγκη για τη συγκρότηση εναλλακτικής.

Πρέπει και οι προοδευτικές αριστερές δυνάμεις, επιτέλους, να παρακάμψουν μικροκομματικές σκοπιμότητες, να συνεννοηθούμε στα προγραμματικά ζητήματα και να ορθώσουμε ένα μέτωπο στη δεξιά πολιτική, με ένα πρόγραμμα υπεράσπισης των συμφερόντων της κοινωνικής πλειοψηφίας. Αυτό είναι το επείγον. Αυτό είναι το μόνο επείγον, το απαιτητό σήμερα.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Αχτσιόγλου.

Ο Πρόεδρος της Κοινοβουλευτικής Ομάδας της Νίκης κ. Δημήτριος Νατσιός αιτείται άδεια ολιγοήμερης απουσίας στο εξωτερικό. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδος, ο κ. Νίκος Καραθανασόπουλος.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε και μετά θα μιλήσω εγώ;

**ΠΡΟΕΔΡΕΥΩΝ (Αθανάσιος Μπούρας):** Θα κλείσετε εσείς, κύριε Υπουργέ, αλλά είναι και ο κ. Χρηστίδης. Θα κλείσετε εσείς. Έτσι προβλέπεται. Αν μιλήσετε, δεν θα κλείσετε, για να είμαστε και τυπικοί! Η σημερινή διαδικασία είναι ιδιαίτερη. Είναι με το άρθρο 108 όπου μια φορά θα πάρετε τον λόγο. Αν θέλετε νωρίτερα, πολύ ευχαρίστως.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ο εισηγητής μας, ο Γιάννης Δελής, αναφέρθηκε στη διακρατική αθλητική σύμβαση ανάμεσα στην Ελλάδα και την Αργεντινή. Επιτρέψτε μου εγώ να σχολιάσω ορισμένα ζητήματα στην παρέμβαση την οποία θα κάνουμε.

Το τελευταίο διάστημα γινόμαστε μάρτυρες στο πού οδηγεί η ιμπεριαλιστική εκεχειρία με το πιστόλι στον κρόταφο. Το πιστόλι αυτό εκπυρσοκρότησε και το κράτος-δολοφόνος του Ισραήλ εξαπολύει μια εκτεταμένη επίθεση με βομβαρδισμούς, που οδηγούν σε μαζικές δολοφονίες αμάχων, γυναικόπαιδων, για να επιδιώξει επί της ουσίας την οποιαδήποτε περίπτωση, την οποιαδήποτε δυνατότητα δημιουργίας ανεξάρτητου κράτους στην Παλαιστίνη.

Είναι δολοφονίες οι οποίες γίνονται με νατοϊκά οπλικά συστήματα και με τις ευλογίες του κ. Τραμπ. Κάποια κόμματα και εδώ σε αυτή την Αίθουσα, πανηγύρισαν για την εκλογή του νέου πλανητάρχη και, βεβαίως, με τη συμμετοχή της Ελλάδας σε αυτή την επέμβαση, τόσο με τη βάση της Σούδας όσο και με τη μεταφορά νατοϊκών οπλικών συστημάτων μέσω των σιδηροδρόμων, των λιμανιών και των οδικών δικτύων, τα οποία μεταφέρονται στη Μέση Ανατολή αλλά και στην Ουκρανία.

Για αυτόν ακριβώς τον λόγο, σήμερα, επιβάλλεται ακόμη πιο αποφασιστικά να σταματήσει οποιαδήποτε εμπλοκή της χώρας μας, να καταγγελθεί η στρατηγική συμφωνία με το Ισραήλ, το κράτος-δολοφόνο, και, βεβαίως, να κλείσουν οι βάσεις και ταυτόχρονα να υλοποιηθεί η ομόφωνη απόφαση της Βουλής για αναγνώριση από την Ελληνική Κυβέρνηση του κράτους της Παλαιστίνης στα σύνορα του 1967 με πρωτεύουσα την Ανατολική Ιερουσαλήμ.

Βεβαίως, στη Μέση Ανατολή γίνεται όλο και πιο υπαρκτός ο κίνδυνος γενίκευσης των πολεμικών συγκρούσεων, με την επίθεση των ΗΠΑ στους Χούθι και με τη στοχοποίηση από μεριάς των ΗΠΑ του κράτους του Ιράν. Και όλα αυτά τη στιγμή που αποκαλύπτεται περίτρανα ο χαρακτήρας του τζιχαντιστικού καθεστώτος της Συρίας. Κάποια κόμματα, η Κυβέρνηση, το ΠΑΣΟΚ, ο ΣΥΡΙΖΑ και άλλα ευρωλάγνα κόμματα χαρακτήριζαν ως θετική εξέλιξη την ανατροπή του καθεστώτος Άσαντ και την επέλαση των Σύρων τζιχαντιστών, οι οποίοι σήμερα αποκαλύπτονται με τη σφαγή αμάχων, γυναικόπαιδων που ανήκουν σε διαφορετικές φυλετικές και θρησκευτικές ομάδες. Και μάλιστα, με την Ευρωπαϊκή Ένωση να χρηματοδοτεί τους τζιχαντιστές της Συρίας με 2,5 δισεκατομμύρια ευρώ για να συνεχίσουν και να ολοκληρώσουν τις μαζικές σφαγές.

Ταυτόχρονα, όμως, αναδεικνύεται και ο χαρακτήρας του ιμπεριαλιστικού πολέμου στην Ουκρανία μετά τη διαφαινόμενη συμφωνία ανάμεσα στις Ηνωμένες Πολιτείες και τη Ρωσία για εκεχειρία, όπου στο επίκεντρο αυτής της εκεχειρίας θα βρίσκεται ο έλεγχος και το μοίρασμα των σπάνιων γαιών, των ενεργειακών πηγών και των ενεργειακών διαδρομών. Γι’ αυτό γίνονται οι ιμπεριαλιστικές επεμβάσεις και όχι για τη δημοκρατία, για τις δυτικές αξίες και διάφορα άλλα φληναφήματα τα οποία καλλιεργούσαν τα κόμματα του συστήματος το προηγούμενο χρονικό διάστημα, για να δικαιολογήσουν την εμπλοκή της Ελλάδας σε αυτόν τον πόλεμο, ότι τάχα είναι με τη σωστή πλευρά της ιστορίας.

Η Ευρωπαϊκή Ένωση επιταχύνει τις διαδικασίες μετατροπής της σε μια γιγαντιαία πολεμική ιμπεριαλιστική μηχανή, με 800 δισεκατομμύρια για νέα εξοπλιστικά προγράμματα και, βεβαίως, προγράμματα τα οποία θα οδηγούν σε μακέλεμα των λαών για να μπορεί να ενισχύεται του αφέντη το ψωμί.

Η Γερμανία, μάλιστα, αναθεωρεί τη ρήτρα χρέους και αποφασίζει δαπάνες πάνω από 1 τρισεκατομμύριο ευρώ το επόμενο χρονικό διάστημα για πολεμικούς εξοπλισμούς, για υποδομές στήριξης της ιμπεριαλιστικής μηχανής, μειώνοντας ταυτόχρονα τις κοινωνικές δαπάνες και στη Γερμανία αλλά και συνολικότερα στην Ευρωπαϊκή Ένωση, για την υγεία, την παιδεία, τις συντάξεις, για να κάνουν θυσίες οι λαοί για τους ιμπεριαλιστικούς πολέμους και τα κέρδη.

Η Ελλάδα είναι σημαιοφόρος αυτών των αμερικανονατοϊκών ιμπεριαλιστικών σχεδιασμών, στα πλαίσια της λεγόμενης γεωστρατηγικής αναβάθμισης της χώρας μας, δηλαδή της συμμετοχής των ελληνικών επιχειρήσεων στο πλιάτσικο που γίνεται σε βάρος των λαών και με την ταυτόχρονη επιτάχυνση της υλοποίησης του νατοϊκού οδικού χάρτη για συνδιαχείριση στο Αιγαίο και στην Ανατολική Μεσόγειο και για την ουσιαστικά de facto αναγνώριση της τουρκικής κατοχής τμήματος της Κύπρου μέσω της δημιουργίας των δύο συνιστώντων κρατών και της Συνομοσπονδίας, που θέλουν να προχωρήσουν υπό το πλαίσιο του ΟΗΕ το οποίο οδηγεί στην de facto διχοτόμηση της Κύπρου.

Ως ΚΚΕ, υποστηρίζουμε την πάλη του λαού -και του ελληνικού και του κυπριακού λαού συνολικά- ενάντια σε κάθε διχοτομική λύση για τον τερματισμό της κατοχής, για μια Κύπρο ανεξάρτητη, ενιαία, ένα και όχι δύο κράτη, με μία και μόνη κυριαρχία, ιθαγένεια και διεθνή προσωπικότητα, χωρίς εγγυητές και προστάτες, κοινή πατρίδα Ελληνοκυπρίων, Τουρκοκυπρίων αλλά και όλων των υπολοίπων μειονοτήτων, με κυρίαρχο τον λαό.

Όμως, το ίδιο διάστημα, παρατηρούμε να κλιμακώνονται οι κυβερνητικές μεθοδεύσεις οι οποίες είναι ενταγμένες στο συνολικότερο πλαίσιο συγκάλυψης του εγκλήματος των Τεμπών τόσο των αιτιών, αλλά και των υπευθύνων της σύγκρουσης που οδήγησαν στο έγκλημα, των αιτιών της έκρηξης αλλά και της συνακόλουθης αλλοίωσης του τόπου του εγκλήματος.

Με αφορμή την επιστολή Τριαντόπουλου, η οποία δόθηκε χθες στη δημοσιότητα και απευθυνόταν στον πρόεδρο της προανακριτικής επιτροπής, μεθοδεύεται από την Κυβέρνηση, με κυβερνητική απόφαση, το εσπευσμένο κλείσιμο και ο εσπευσμένος τερματισμός της προανακριτικής επιτροπής, προκειμένου να αποφύγει η Κυβέρνηση να εξεταστούν ουσιώδεις μάρτυρες, πολιτικά πρόσωπα, υπηρεσιακοί παράγοντες, αλλά και να αξιοποιηθούν και τα νέα στοιχεία τα οποία προκύπτουν από τη δικαστική έρευνα και διερεύνηση, για να μπορέσουν με αυτόν τον τρόπο να διευρυνθούν οι τυχόν ποινικές ευθύνες όχι μόνο του κ. Τριαντόπουλου, πέρα από την παράβαση καθήκοντος, αλλά και άλλων πολιτικών προσώπων.

Για αυτόν ακριβώς τον λόγο και μεθοδεύεται να παρακαμφθεί από μεριάς της κυβερνητικής Πλειοψηφίας αυτή η διαδικασία, αυτό που ο κ. Πλεύρης ονόμασε ως «σόου». Δηλαδή, τι θέλει να αποφύγει η Κυβέρνηση; Την ουσιαστική λειτουργία της επιτροπής, που βεβαίως, για να μην ξεχνάμε και τα κροκοδείλια δάκρυα των υπόλοιπων κομμάτων, ιδιαίτερα του ΣΥΡΙΖΑ, με όλες τις συνιστώσες, αλλά και του ΠΑΣΟΚ, έχουν διαμορφώσει το συγκεκριμένο νομικό πλαίσιο, που εξαρτάται η όποια δίωξη του κάθε Υπουργού, νυν και πρώην, από την εκάστοτε κυβερνητική Πλειοψηφία, η οποία μπορεί να καθορίσει τόσο τις λειτουργίες ή μη λειτουργίες της προανακριτικής επιτροπής.

Εμείς, παρ’ όλα αυτά, παρόλο αυτό το δυσμενές περιβάλλον, επιμένουμε στο να λειτουργήσει η προανακριτική επιτροπή και να προχωρήσει στη διερεύνηση των πράξεων, αλλά και στην έρευνα και εξέταση των μαρτύρων οι οποίοι είναι απαραίτητοι σε αυτήν τη διαδικασία.

Ταυτόχρονα επισημαίνουμε ως ΚΚΕ ότι είμαστε αντίθετοι σε μια απλή αναθεώρηση του άρθρου 86, που θα συνεχίζει την επιλεκτική δικαστική μεταχείριση των Υπουργών, και τονίζουμε την ανάγκη να καταργηθεί το άρθρο 86 και να παραπέμπονται κανονικά και οι Υπουργοί, όπως όλα τα υπόλοιπα φυσικά πρόσωπα. Επίσης, επισημαίνουμε ότι πρέπει να αλλάξει ο τρόπος διορισμού της ηγεσίας της δικαιοσύνης και να μην είναι απλά και μόνο επιλογή της εκάστοτε κυβέρνησης.

Βεβαίως, «Τέμπη» συνεχίζονται να είναι παντού, με δύο ακόμη νεκρούς εργαζόμενους, στα εργατικά εγκλήματα, στο όνομα της περιστολής των μέτρων υγιεινής και ασφάλειας στους χώρους δουλειάς, για να στηριχθεί το κέρδος.

Η αποκάλυψη από μεριάς του κόμματος για τη σήραγγα η οποία κατασκευάζεται στο μετρό, γραμμή 5, χωρίς να τηρούνται οι απαραίτητες προδιαγραφές της ασφάλειας του έργου, με κίνδυνο σε βασικές και λειτουργικές αρτηρίες, όπως και στα νοσοκομεία που είναι πάνω από αυτά, ανάγκασε εσπευσμένα το Υπουργείο να παραδεχθεί και να σταματήσει τη λειτουργία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνοντας, κύριε Πρόεδρε, να πω ότι εμείς θεωρούμε πολύ θετική εξέλιξη την κλιμάκωση της οργανωμένης πάλης του λαού και της νεολαίας, μέσα από τα σωματεία, τα συνδικάτα και τους συλλόγους. Πρόκειται για οργανωμένη πάλη η οποία στοχεύει τον πραγματικό αντίπαλο, στοχεύει δηλαδή το καπιταλιστικό κέρδος, στον βωμό του οποίου θυσιάζονται η ικανοποίηση των ανθρώπινων αναγκών, αλλά και η ίδια η ανθρώπινη ζωή, ενός κινήματος το οποίο δεν πρέπει να δείχνει καμία απολύτως εμπιστοσύνη στο αστικό κράτος -το οποίο εξακολουθεί να είναι εχθρικό για τις ανάγκες του λαού και της νέας γενιάς- αλλά και στους όποιους μηχανισμούς, όπως τους δικαστικούς μηχανισμούς, γιατί ακριβώς αυτό το αστικό κράτος με νύχια και με δόντια υπερασπίζεται το καπιταλιστικό κέρδος και την εξουσία της άρχουσας τάξης.

Για αυτόν ακριβώς τον λόγο θεωρούμε ότι η οργανωμένη πάλη του λαού μπορεί να αποτελέσει τον καταλύτη των εξελίξεων για ριζικές ανατροπές που έχει ανάγκη σήμερα ο τόπος μας και ο ελληνικός λαός.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Καραθανασόπουλο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαέξι μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Σορωνής Ρόδου.

Η Βουλή σάς καλωσορίζει. Σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Καλείται στο Βήμα ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Παύλος Χρηστίδης.

Ορίστε, κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Βρισκόμαστε σήμερα για να συζητήσουμε μια κύρωση μιας σύμβασης για την οποία η εισηγήτριά μας η Χριστίνα Σταρακά είπε πολλά και ενδιαφέροντα ζητήματα. Πραγματικά ακούγεται κάπως -και δεν ξέρω πώς το βλέπουν τα παιδιά τα οποία μας παρακολουθούν- το γεγονός ότι ερχόμαστε να κυρώσουμε δύο χρόνια μετά, μία σύμβαση η οποία, ανάμεσα στα υπόλοιπα, περιλαμβάνει μια σειρά πραγμάτων τα οποία είχαν να κάνουν με την ολυμπιακή εκεχειρία του 2024. Είναι κάτι το οποίο, αν μη τι άλλο, δείχνει ότι κάτι πρέπει να αλλάξουμε στον τρόπο λειτουργίας της Βουλής, στον τρόπο λειτουργίας των θεσμών, στον τρόπο λειτουργίας των εκπροσώπων του ελληνικού λαού που έρχονται εδώ για να υπηρετήσουν και το Σύνταγμα και τον Κανονισμό της Βουλής. Σε αυτό, όμως, θα επιστρέψω στο τέλος.

Δεν μπορώ, κύριε Υπουργέ, να μην αναφερθώ σε μια σειρά ζητημάτων τα οποία έχουν προκύψει τις τελευταίες ημέρες. Και απευθύνομαι σε έναν άνθρωπο που ξέρω ότι έχει και πατριωτικά χαρακτηριστικά στον τρόπο με τον οποίο εκφράζεται. Είστε νησιώτες και καταλαβαίνω τις αγωνίες σας. Εκείνον τον κ. Τσάφο που τον βρήκατε;

Πού έχετε βρει έναν άνθρωπο, ο οποίος, κύριε Πρόεδρε, αναφερόμενος σε αυτά τα οποία η Ελλάδα απαιτεί στη Μεσόγειο, ανεβάζει έναν χάρτη στο προσωπικό του Twitter, στο οποίο καταγράφει τη Λέσβο με τουρκικά χρώματα.

Το δίνω αυτό για τα Πρακτικά.

(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο άνθρωπος αυτός είναι ένας άνθρωπος ο οποίος σε τουλάχιστον πέντε αναρτήσεις, από αυτές τις οποίες έχουμε βρει εμείς στη διάθεσή μας τις τελευταίες ημέρες, αναφέρεται σε τουρκικό κράτος βόρειας Κύπρου, χαρίζει τη Λέσβο στην Τουρκία, αναφέρεται σε μια σειρά δίκαιων αιτημάτων της Τουρκίας σε συζήτηση για την Ανατολική Μεσόγειο και το Αιγαίο. Και ο άνθρωπος αυτός παραμένει ακόμα Υπουργός; Είναι ένας άνθρωπος ο οποίος μπορεί να διατηρήσει τον ρόλο του και τη θέση του, υπηρετώντας, μάλιστα, από μια συγκεκριμένη θέση, η οποία αφορά τα ενεργειακά ζητήματα της χώρας, όταν καταλαβαίνουμε ότι αυτήν τη στιγμή αυτή η κουβέντα είναι μια κουβέντα η οποία και από τη μεριά της Τουρκίας έχει συγκεκριμένα χαρακτηριστικά και όταν ακούμε διάφορους ειδικούς να λένε τις τελευταίες ημέρες αυτά που λένε, και όπως ακούσαμε τον κ. Ροζάκη να λέει ότι στην περίπτωση της πόντισης του καλωδίου η Ελλάδα εκχώρησε κυριαρχικά της δικαιώματα με τον τρόπο τον οποίο χειρίστηκε τα πράγματα έναντι της Τουρκίας;

Αυτά είναι ζητήματα τα οποία απασχολούν όλους τους Έλληνες πολίτες. Και θέλω να πω ότι ακόμα και αν -άκουσα και τον κ. Πλεύρη σε μια δημόσια παρέμβασή του πριν από λίγες ημέρες- κάποιοι στη Νέα Δημοκρατία μπορούν να κάνουν ότι δεν καταλαβαίνουν τι συμβαίνει, εμείς αντιλαμβανόμαστε πάρα πολύ καλά. Και σας λέμε και τώρα, στο «και πέντε», διώξτε τον κ. Τσάφο από την Κυβέρνηση. Η σειρά των δηλώσεων που έχει κάνει, είναι εκτός ορίων. Εάν υπήρχε Ευρωπαίος αξιωματούχος ο οποίος να είχε κάνει αυτές τις δηλώσεις, όλος ο ελληνικός λαός θα είχε βγει στον δρόμο. Και μιλάμε για έναν άνθρωπο ο οποίος έχει υπουργοποιηθεί και έχει ορκιστεί πριν από λίγες ημέρες.

Δεν έχει δικαίωμα ο κ. Μητσοτάκης να κρατά έναν άνθρωπο ο οποίος εκφράζει προσβλητικές και εθνικά επικίνδυνες θέσεις για τα συμφέροντα της πατρίδας μας. Κάποια στιγμή υπάρχουν και όρια. Δεν μπορεί να τα κρύβουν όλα κάτω από το χαλί. Δεν είναι αστοχία, δεν έχασε, ξέρετε, τα χαρτιά του και δεν μπέρδεψε τα λόγια του. Έκανε μια σειρά από αναρτήσεις οι οποίες δεν υπηρετούν τα εθνικά συμφέροντα. Και το λέω αυτό διότι καταλαβαίνω την ανάγκη την οποία έχει η Νέα Δημοκρατία να δημιουργήσει επικοινωνιακά γεγονότα και να κρύψει την πραγματικότητα την οποία έχουμε.

Είχαμε, για παράδειγμα, τον άριστο της Κυβέρνησης, ο οποίος μέσα από τα δικά του social media τα τελευταία δέκα χρόνια, ορκιζόταν ότι η διαδικασία την οποία ακολουθεί ο κ. Μητσοτάκης και ως Πρόεδρος της Νέας Δημοκρατίας και ως Πρωθυπουργός της χώρας είναι μια διαδικασία η οποία βασίζεται στην εξωστρέφεια. Και ο άνθρωπος αυτός ήταν νομικός εκπρόσωπος μιας εταιρείας η οποία, όσο ήταν στα πράγματα, δημιούργησε ένα καρτέλ και χιλιάδες -για να μην πω εκατομμύρια- ελληνικές οικογένειες οι οποίες πλήρωναν πιο ακριβά τα ξενόγλωσσα βιβλία τους. Και αυτός ο άνθρωπος υπουργοποιήθηκε από την Κυβέρνηση των αρίστων της Νέας Δημοκρατίας.

Μιλώ για τον κ. Δοξιάδη ο οποίος, ανάμεσα στα υπόλοιπα τα οποία έκανε, έλεγε ότι όποιος αναφέρεται σε μπαζώματα είναι ψεκασμός, και δημιουργούσε πάλι συνθήκες αυτής της πόλωσης. Ο κ. Δοξιάδης μάς κουνούσε και το δάχτυλο ότι όσοι βάζαμε ερωτήματα για την υπουργοποίησή του, ήμασταν τρολς και ημιτρολς. Είναι εκείνος ο οποίος από την πρώτη στιγμή της δημόσιας παρουσίας του τα τελευταία χρόνια, το μόνο το οποίο κάνει είναι να εκφέρεται με πολύ συγκεκριμένους χαρακτηρισμούς σε όποιον είναι απέναντι στη Νέα Δημοκρατία και τον κ. Μητσοτάκη. Ποιον κ. Μητσοτάκη; Τον κ. Μητσοτάκη ο οποίος στήνει ξανά ένα νέο επικοινωνιακό σόου από εχθές, γιατί προφανώς οι Βουλευτές του στην προανακριτική επιτροπή δεν μπορούν να σηκώσουν το βάρος. Δεν μπορούν να σηκώσουν το βάρος της υπεράσπισης. Δεν μπορούν να σηκώσουν το βάρος του να έρθουν οι άνθρωποι οι οποίοι πρέπει να καταθέσουν. Δεν μπορούν να σηκώσουν το βάρος του να υλοποιήσουν αυτό το οποίο έλεγε ο ίδιος ο κ. Μητσοτάκης στις 21 Φεβρουαρίου του 2018, κύριε Πρόεδρε, και θα το καταθέσω και αυτό στα Πρακτικά.

Έλεγε τότε ο κ. Μητσοτάκης: «Μην τολμήσετε να κλείσετε την προανακριτική επιτροπή χωρίς να έρθουν όλα στο φως. Δικαιοσύνη με κατασκευασμένα κατηγορητήρια δεν υπάρχει σε μια δημοκρατία». Το καταθέτω στα Πρακτικά.

(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι ήρθε και έκανε χθες ο κ. Μητσοτάκης, ο οποίος παριστάνει και τον συνταγματολόγο τώρα; Κλείνει άρον-άρον την προανακριτική επιτροπή, βασισμένος στην κυβερνητική Πλειοψηφία. Για ποιον λόγο; Για να μην έρθουν να τοποθετηθούν όλοι εκείνοι οι άνθρωποι, οι οποίοι είχαμε πει από την πρώτη στιγμή που κάναμε την πρόταση της προανακριτικής επιτροπής, ότι πρέπει να έρθουν να καταθέσουν, να μην έρθουν και άλλα στοιχεία στο φως και στο τέλος της ημέρας -όσο και αν αυτό δεν αρέσει στην κυβερνητική Πλειοψηφία- να μην υλοποιήσουμε το Σύνταγμα και τους νόμους, τον Κανονισμό της Βουλής, τον οποίο ορκιστήκαμε να ακολουθούμε.

Αυτός είναι ο δρόμος της Νέας Δημοκρατίας. Είναι ένας δρόμος ο οποίος έχει ως στόχο να κρύψει τις ευθύνες όλων εκείνων οι οποίοι έχουν βασική ευθύνη για τη σύμβαση 717 -κυρίως του κ. Καραμανλή και όσων εκείνος δεν έκανε- και φυσικά, όλων εκείνων οι οποίοι έχουν εμπλοκή στην υπόθεση του μπαζώματος. Έρχεται, δηλαδή, ακριβώς να «μπαζώσει» -με αυτήν την ανάλυση την οποία έκανε χθες η Νέα Δημοκρατία- την υπόθεση του μπαζώματος. Δεν θα περάσει!

Και θέλω να πω σήμερα εδώ από το Βήμα της Βουλής, απευθυνόμενος και προς τους Έλληνες πολίτες και προς τους γονείς και τους συγγενείς των θυμάτων ότι όλοι μας θα κάνουμε ό,τι περνάει από το χέρι μας ώστε αυτή η υπόθεση να μην «μπαζωθεί». Θα κάνουμε ό,τι περνάει από το χέρι μας για να χυθεί άπλετο φως και να δούμε τι στην πραγματικότητα συνέβη, ποιος έχει την ευθύνη και για το τραγικό δυστύχημα, τις εγκληματικές ευθύνες για ό,τι δημιουργήθηκε εκείνο το βράδυ και οδήγησε στον τραγικό θάνατο πενήντα επτά ανθρώπων, αλλά και για τις ευθύνες όλων εκείνων οι οποίοι με φοβερή προσπάθεια για δύο χρόνια επιδιώκουν να συγκαλύψουν πολιτικά όλες τις ευθύνες των υπευθύνων της Κυβέρνησης της Νέας Δημοκρατίας. Θα κάνουμε ό,τι περνάει από το χέρι μας και θα μάθουμε την αλήθεια και θα πληρώσετε τη στάση την οποία κρατάτε!

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον κ. Χρηστίδη.

Καλείται τώρα στο Βήμα η Πρόεδρος της Πλεύσης Ελευθερίας κ. Ζωή Κωνσταντοπούλου.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ πολύ.

Καθώς έμπαινα στη Βουλή –τρέχοντας η αλήθεια είναι, γιατί χρειάστηκε να λείψω για μία ώρα- συνάντησα μια μεγάλη ομάδα από γυναίκες που με πολλή αισιοδοξία μου είπαν «Ζωή, είσαι η φωνή μας» και με πολύ παλμό εκδήλωσαν αυτό που εκδηλώνει η ελληνική κοινωνία με τρόπο ιδιαίτερα συγκινητικό και που μας γεμίζει πολύ μεγάλη ευθύνη, ένα πολύ ισχυρό αίσθημα ευθύνης, την αποφασιστικότητά της να διεκδικήσει το παρόν και το μέλλον της, την αισιοδοξία της ότι μπορούμε να αλλάξουμε τα πράγματα, μπορούμε να φτιάξουμε τη χώρα μας όπως την αξίζουμε και ότι δεν είμαστε, φυσικά, καταδικασμένοι να μας κυβερνούν επίορκα και ποινικά ελεγχόμενα πρόσωπα, ένας Πρωθυπουργός που εμπλέκεται στο μεγαλύτερο κρατικό έγκλημα των τελευταίων δεκαετιών στο πεδίο των μεταφορών, Υπουργοί που πολλοί από αυτούς εμπλέκονται επίσης προσωπικά στο έγκλημα και που με πολλούς και διαφορετικούς τρόπους προσπαθούν να αποφύγουν τις ευθύνες.

Η ελληνική κοινωνία με τρόπο πλειοψηφικό ζήτησε οξυγόνο, ζήτησε δικαιοσύνη, ζήτησε δικαίωση για τα θύματα του εγκλήματος των Τεμπών, που η Κυβέρνηση εξακολουθεί να μην το αποκαλεί «έγκλημα» και το αποκαλεί «ατύχημα, δυστύχημα, τραγωδία, καταστροφή, τραύμα», οτιδήποτε άλλο εκτός από έγκλημα. Ποια μεγαλύτερη ένδειξη ενοχής;

Η ελληνική κοινωνία ζήτησε και απαίτησε διαφορετική λειτουργία της πολιτείας, μια άλλη διακυβέρνηση και αποδοκίμασε αυτήν την καθεστωτική λειτουργία που αποτυπώνεται όλες τις τελευταίες εβδομάδες με έναν Πρωθυπουργό που διορίζει Πρόεδρο της Δημοκρατίας τον Πρόεδρο της Βουλής που συμμετείχε σε όλες τις διαδικασίες της συγκάλυψης, με έναν Πρωθυπουργό ο οποίος πάση θυσία προσπαθεί να αποφύγει τον έλεγχο και τη δικαιοσύνη και κάνει ανασχηματισμό πριν από λίγες μόνο μέρες, την περασμένη Παρασκευή, ενώ προηγουμένως κόμπαζε και υπερηφανευόταν ότι απορρίφθηκε από τον ίδιο και την Κοινοβουλευτική του Ομάδα η πρόταση μομφής. Τελικά, έκανε πρόταση μομφής στον εαυτό του, ανασχημάτισε την Κυβέρνηση επανατοποθετώντας πρόσωπα σε άλλα χαρτοφυλάκια, επαναφέροντας αποκεφαλισθέντες και ταξινομώντας αρμοδιότητες. Και τι κατάφερε;

Κατάφερε η ελληνική κοινωνία να δει ακόμα πιο καθαρά πόσο η Κυβέρνηση της Νέας Δημοκρατίας παίζει με το μέλλον μας και με τις ζωές μας, παίζει με τους θεσμούς και με τη δημοκρατική λειτουργία και νομίζει ότι μπορεί να παίζει και με τη νοημοσύνη των Ελλήνων πολιτών. Οι Έλληνες δεν είναι χαζοί, οι Ελληνίδες δεν είναι χαζές. Οι πολίτες αυτής της χώρας και όσοι ζουν και βρίσκονται σε αυτήν τη χώρα δεν είναι χαζοί.

Σας έχουν καταλάβει, κύριε Μητσοτάκη και έχουν καταλάβει και τον πανικό που επικρατεί τις τελευταίες ημέρες. Στην αρχή δηλώσατε ασμένως ότι θα δεχθείτε προανακριτική επιτροπή. Έγινε μία πρόταση περιορισμένη για πλημμέλημα μόνον για τον κ. Τριαντόπουλο και δηλώσαμε από την πρώτη στιγμή –η Πλεύση Ελευθερίας το είπε καθαρά- ότι εμείς θα ζητήσουμε διεύρυνση του κατηγορητηρίου, να μπουν τα κακουργήματα, όπως προβλέπεται, θα ζητήσουμε ένταξη των προσώπων που πρέπει να ελεγχθούν και πρώτου-πρώτου του κ. Μητσοτάκη, θα ζητήσουμε συνολική λογοδοσία, γιατί αυτό που ζήτησε η ελληνική κοινωνία -και σίγουρα δεν τα πάει καλά στις ερμηνείες ο κύριος Πρωθυπουργός- δεν είναι, φυσικά, να πάει ο κ. Μητσοτάκης την Ελλάδα πιο ψηλά. Ο κ. Μητσοτάκης είναι σε θέση να πάει την Ελλάδα πιο ψηλά μόνο στις κατατάξεις της διαφθοράς, της διαπλοκής, της συσκότισης, της ατιμωρησίας, της καταρράκωσης των θεσμών του κράτους δικαίου, της αυταρχοποίησης. Εκεί μπορεί να την πάει και στις πρώτες θέσεις, δεν έχει δείξει όλη του τη δυνατότητα, όλο το potential. Δεν του ζήτησαν αυτό, του ζήτησαν να παραιτηθεί και να θέσει τον εαυτό του και τους Υπουργούς του στη διάθεση κάθε αρμόδιας αρχής.

Συγκροτείται μία αρμόδια αρχή, η προανακριτική επιτροπή και αυτό το οποίο εκδηλώνεται είναι τι; Η διάθεση να μην λειτουργήσει αυτή η αρχή, γιατί βρίσκονται σε πολύ δύσκολη θέση οι Βουλευτές της Νέας Δημοκρατίας. Τι θα κάνουν αύριο στις 12.00΄ ώρα; Θα ψηφίσουν να έρθει ο κ. Μητσοτάκης στην προανακριτική επιτροπή ως πρώτος μάρτυρας; Γιατί εμείς αυτό ζητάμε και το ζητάμε από τον Νοέμβριο του 2023, από την εξεταστική επιτροπή για τα Τέμπη. Θα ψηφίσουν «ναι»; Θα ψηφίσουν «όχι»; Θα αρχίσουν να αρρωσταίνουν και να αντικαθίστανται; Θα δηλώνουν κώλυμα; Θέματα υγείας; Ατύχημα στον δρόμο; Πώς θα γίνει; Πώς θα πάει;

Διότι δεν μπορεί μια τέτοια διαδικασία να μην ξεκινήσει από τον κ. Μητσοτάκη.

Και θα μου επιτρέψει ο κ. Κυριάκος Μητσοτάκης, στον οποίο αρέσει να ακούγεται το ονοματεπώνυμό του μόνον για τα καλά και δεν θέλει να ακούγεται για το έγκλημα των Τεμπών, να του πω ότι δεν είναι δείγμα ηγεσίας να κρύβεσαι πίσω από τους υφιστάμενούς σου Υπουργούς, δεν είναι δείγμα ηγεσίας να καις κάθε φορά τον πιο αδύναμο κρίκο απ’ αυτούς που συμπράττουν μαζί σου στο έγκλημα, όπως δεν είναι δείγμα ηγεσίας και αυτό που κάνει τώρα, να βάζει τον κ. Τριαντόπουλο να δηλώσει ότι ακόμα καλύτερα από τους Βουλευτές είναι οι δικαστές, ότι τόσο πολύ καλά ελέγχετε τα ανώτατα κλιμάκια του δικαστικού συστήματος, ώστε αισθάνεστε ακόμα μεγαλύτερη σιγουριά με ένα δικαστικό συμβούλιο και χωρίς βεβαίως να ρισκάρετε καμία διερεύνηση στην προανακριτική επιτροπή. Καλύτερα, λοιπόν, από τους Βουλευτές οι δικαστές για τον κ. Μητσοτάκη.

Και βέβαια, επειδή έκανε αυτήν την ανάρτηση με την οποία χαρακτήριζε γενναίο τον κ. Χρήστο Τριαντόπουλο, δηλαδή τον Υφυπουργό παρά τω Πρωθυπουργώ, που πρώτα τον έστειλε να κάνει το μπάζωμα, τον έβγαλε μπροστά, μετά τον ενέπλεξε σε όλη τη διαδικασία αλληλογραφίας και τον έβαζε να του λογοδοτεί κιόλας με συγκεκριμένα e-mail σε όλους τους δικούς του…

Καλώς τον κ. Πλεύρη! Έρχονται σιγά-σιγά!

**ΑΘΑΝΑΣΙΟΣ ΠΛΕΥΡΗΣ:** Μέσα ήμουν!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφού, λοιπόν, τον ενέπλεξε, αφού τον εξέθεσε, αφού τον έβαλε σε αυτήν τη διαδικασία, μετά τον αποκατέστησε, τον έκανε Βουλευτή, γιατί πριν το μπάζωμα δεν ήταν, και μετά του ζήτησε να πάρει την ευθύνη, να δηλώσει ότι θα παραιτηθεί, να παραιτηθεί και να δεχθεί προανακριτική. Όμως, μετά που το σκέφτηκε ακόμα καλύτερα, του ζήτησε να δηλώσει καλύτερα με τους δικαστές.

Κύριε Μητσοτάκη, αν αισθάνεστε ότι αυτό είναι μια πράξη γενναιότητας, εγώ σας καλώ να πραγματοποιήσετε μία πράξη σοβαρότητας. Να δηλώσετε ο ίδιος και όλοι οι εμπλεκόμενοι Υπουργοί σας με πρώτο τον κ. Καραμανλή και δεύτερους, τρίτους, τέταρτους όλους όσοι εμπλέκονται και στο έγκλημα και στη συγκάλυψή του, διαθέσιμοι να δικαστείτε και βεβαίως να παραιτηθείτε. Βεβαίως να παραιτηθείτε, διότι δεν μπορεί να κυβερνάται η χώρα από πρόσωπα που είναι υπόλογα για το μεγαλύτερο έγκλημα. Και βεβαίως να δεχθείτε ότι γι’ αυτό το κακούργημα, γι’ αυτά τα κακουργήματα, που είναι αρμοδιότητας μικτού ορκωτού δικαστηρίου, αυτού που δεν θέλετε, που το χλευάζετε και το λέτε «λαϊκά δικαστήρια», δηλαδή η ανθρωποκτονία με ενδεχόμενο δόλο για την οποία πρέπει να ασκηθούν ποινικές διώξεις και η έκθεση σε βαθμό κακουργήματος με αποτέλεσμα τον θάνατο είναι, κάτι που ξέρετε καλά, αρμοδιότητας μικτών ορκωτών δικαστηρίων με συμμετοχή των ενόρκων.

Αφήστε, λοιπόν, τις λέξεις και περάστε σε πράξεις. Αποδεχθείτε να δικαστείτε από τους φυσικούς δικαστές, σε μεικτές ορκωτές συνθέσεις με συμμετοχή ενόρκων, δηλαδή πολιτών -τρεις δικαστές, τέσσερις ένορκοι είναι οι συνθέσεις των μικτών ορκωτών δικαστηρίων-, αποδεχθείτε, επίσης, κάτι το οποίο δεν προβλέπεται στη διαδικασία της προστασίας των Υπουργών, αποδεχθείτε ότι μπορούν τα θύματα να είναι διάδικοι, να παρίστανται για την υποστήριξη της κατηγορίας, να ασκούν τα δικαιώματά τους -όλα αυτά, δηλαδή, που δεν θέλετε- και αφήστε επιτέλους σε αυτήν τη χώρα να αποδοθεί η δικαιοσύνη, αφού θα λάμψει η αλήθεια την οποία όσο και να την σκεπάζετε με χώμα, με σκόνη, με τη βρωμιά σας, με τσιμέντο, με πίσσα, με χαλίκι, όσο και να προσπαθείτε να τη συγκαλύψετε, στο τέλος θα φανεί.

Σε μας είναι ξεκάθαρη η θέση μας. Η προανακριτική επιτροπή όχι απλώς πρέπει να λειτουργήσει, αλλά πρέπει να επεκταθεί. Πρέπει να ελεγχθούν ο κ. Μητσοτάκης και ο κ. Καραμανλής πρωτίστως, όπως και μία σειρά από πρόσωπα τα οποία αποδεδειγμένα εμπλέκονται στο έγκλημα και στη συγκάλυψη.

Η Κυβέρνηση πρέπει ως στοιχειώδη πράξη ευθύνης και λογοδοσίας να αποδεχθεί αυτήν τη διαδικασία. Στις γειτονικές μας χώρες, στη Σερβία παραιτήθηκε ο Πρωθυπουργός. Στα Σκόπια φυλακίσθηκε ο πρώην Υπουργός και μία σειρά από εμπλεκόμενους. Μόνο στην Ελλάδα περπατάνε σαν λόρδοι αυτοί που έχουν βάψει τα χέρια τους με το αίμα αθώων ανθρώπων. Και αυτό να ξέρετε ότι είναι κάτι αφόρητο για την κοινωνία που όσο κι αν προσπαθείτε να κάνετε την κοινωνία να συμβιβαστεί με αυτό, δεν θα το πετύχετε. Θα μας βρείτε απέναντι, όπως θα βρείτε απέναντι και ολόκληρη την κοινωνία, αυτήν την κοινωνία που ξαναπατάει στα πόδια της και διεκδικεί, αυτήν την κοινωνία που αναγνωρίζει στη μικρότερη Κοινοβουλευτική Ομάδα, στην Ομάδα μας, την Ομάδα της Πλεύσης Ελευθερίας με τους έξι Βουλευτές μας, την πραγματική Αντιπολίτευση που γίνεται όλο αυτό τον καιρό, στην ομάδα αυτή που βρίσκεται εδώ ό,τι και να γίνει, βρέξει, χιονίσει και χωρίς να έχει ποτέ διστάσει να ψηφίσει κάτι θετικό, όπως τα είπε σήμερα ο εισηγητής μας Διαμαντής Καραναστάσης. Σήμερα, λοιπόν, ψηφίζουμε τη συνεργασία για αθλητικούς σκοπούς με την Αργεντινή και επανερχόμαστε και σε όλα τα αιτήματά μας για τον αθλητισμό, τους αθλητές, τον κοινωνικό αθλητισμό που θέλουμε να ενισχυθεί.

Αναγνωρίζεται, λοιπόν, η πραγματική Αντιπολίτευση σε μία ομάδα, όμως, που δεν έχει κάνει βήμα πίσω, που δεν έχει εκχωρήσει ούτε σπιθαμή και ποτέ δεν σας άφησε να κάνετε ό,τι θέλετε. Ποτέ δεν σιωπήσαμε, ποτέ δεν είπαμε ότι απαξιούμε, ποτέ δεν είπαμε ότι είναι πολιτικοί λόγοι και δεν μπαίνουμε στα πρόσωπα. Όχι! Μπαίνουμε σε όλα, είμαστε εδώ και κάνουμε αυτό για το οποίο μας εμπιστεύτηκαν οι πολίτες.

Δεν μπορώ παρά να πω πως σε εμάς είναι ξεκάθαρο ότι ζούμε τις τελευταίες μέρες και την τελευταία περίοδο ενός πολύ σάπιου συστήματος, μιας σάπιας διακυβέρνησης, η οποία σε αυτά τα τελευταία επεισόδια θέλει να δώσει και δείγματα αυταρχισμού, αυθαιρεσίας και διαφθοράς.

Το Υπουργείο Μεταφορών αλλάζει χέρια χωρίς παράδοση. Προχθές ήρθε ο κ. Κυρανάκης για να απαντήσει σε επίκαιρη ερώτησή μου για το αν είναι ασφαλείς όσοι μπαίνουν στον σιδηρόδρομο και μου απάντησε «δεν ξέρω και δεν μπορώ να σας πω, πρέπει να κάνω αυτοψία». Μετά από έξι χρόνια διακυβέρνησης και δύο χρόνια μετά το έγκλημα των Τεμπών, αναλαμβάνει το χαρτοφυλάκιο των Μεταφορών για τον σιδηρόδρομο ένας άνθρωπος που προηγουμένως ήταν Υπουργός σε άλλο πόστο -τα κατάφερε περίφημα στο Κτηματολόγιο!- και ο οποίος λέει «δεν ξέρω». Με τίνος την ευθύνη μπαίνουν σήμερα άνθρωποι, φοιτητές, εργαζόμενοι μέσα στα τρένα; «Δεν ξέρω, θα κάνω αυτοψίες και θα σας πω. Δεν έχει βγει ούτε ΦΕΚ αρμοδιοτήτων μου», μου είπε. Πάμε και όπου βγει, δηλαδή! Πάμε και όπου βγει!

Ορίζετε ως Υφυπουργό πρόσωπο το οποίο ελέγχεται για σοβαρότατο οικονομικό ολίσθημα που συνιστά διαφθορά. Γιατί; Για να επιβραβευθεί γι’ αυτά που έλεγε για τις οικογένειες και για το μπάζωμα στα Τέμπη; Και εξευτελίζεται η Κυβέρνηση, γιατί ο ορισθείς εκλεκτός και άριστος Αρίστος παραιτείται πριν καν στεγνώσει το μελάνι της υπογραφής του στην ορκωμοσία.

Ορίζεται άλλος Υφυπουργός που έχει ξεκάθαρα υιοθετήσει θέσεις που αντιστρατεύονται το εθνικό μας συμφέρον, αλλά και το εθνικό συμφέρον της Κύπρου. Πόση μειοδοσία! Γιατί δεν τον έχετε ακόμη απεντάξει από τη διακυβέρνηση;

Την ίδια ώρα, ο κ. Μητσοτάκης δεν βρίσκει γυναίκες να βάλει Υπουργούς. Είναι δώδεκα γυναίκες στους εξήντα τρεις Υπουργούς και Υφυπουργούς. Δεν ήρκεσε ο εξευτελισμός το 2019 από το BBC, όταν απάντησε ότι δεν βρίσκει γυναίκες στην Ελλάδα! Και την ίδια ώρα ορίζει έναν ακροδεξιό «…», τον κ. Βορίδη, ρατσιστή δεδηλωμένο, να αναλάβει το Υπουργείο Μετανάστευσης και Ασύλου σαν να είναι το Υπουργείο Μετανάστευσης και Ασύλου που διαχειρίζεται ανθρώπινες ψυχές, κάτι για να παίζει ο κ. Βορίδης! Κι έμαθα ότι πήγε σήμερα στην επιτροπή όπου συζητιέται το νομοσχέδιο του Υπουργείου Προστασίας του Πολίτη, εκεί όπου οργιάζει η βία κατά των πολιτών –δεν πήγε ο Υπουργός κ. Χρυσοχοΐδης, για να μη με συναντήσει και πήγε ο κ. Βορίδης- και ανήγγειλε ότι θα αυταρχοποιήσει και θα αυστηροποιήσει τις διατάξεις για τη μετανάστευση.

Θα κλείσω με κάτι που είναι υποχρέωσή μου από αυτό το Βήμα ως η πολιτική Αρχηγός που έχω κάνει τις περισσότερες παρεμβάσεις εδώ μέσα στη Βουλή ξανά και ξανά και ξανά και ξανά για τον παλαιστινιακό λαό που σφαγιάζεται, για τη γενοκτονία που διαπράττεται στην Παλαιστίνη. Έχω καλέσει τα κόμματα και το κόμμα που μας λέει συστημικούς -έτσι είναι το σύστημα- για τον λαό αυτό που σφαγιάζεται, για τη γενοκτονία που διαπράττεται αυτήν τη στιγμή στην Παλαιστίνη. Η Κυβέρνηση έχει υποχρέωση, πρώτον, να αναλάβει άμεσα πρωτοβουλία στο πλαίσιο του Συμβουλίου Ασφαλείας του ΟΗΕ του οποίου είμαστε μέλος από 1ης Ιανουαρίου, να τοποθετηθεί απερίφραστα στο πλαίσιο της λειτουργίας του Διεθνούς Ποινικού Δικαστηρίου του οποίου είμαστε ιδρυτικό μέλος από το 2002 και να ζητήσει την άμεση σύλληψη Νετανιάχου-Γκαλάντ και, βεβαίως, να διακόψει τις διπλωματικές και κάθε άλλου είδους σχέσεις με το κράτος του Ισραήλ.

Εχθές που έκανε τον γύρο του κόσμου η είδηση ότι έσπασε το κράτος του Ισραήλ την εκεχειρία δολοφονώντας εκατοντάδες ανθρώπους, εχθές ο νεοδιορισθείς Υπουργός Ενέργειας Σταύρος Παπασταύρου, το κεντρικό πρόσωπο της Λίστας Λαγκάρντ που τον αποκεφάλισε πέρυσι ο κ. Μητσοτάκης και τον αποκατέστησε φέτος, εχθές λοιπόν αυτό το πρόσωπο που είναι καλός στις μπίζνες -και ελέγχεται και, δυστυχώς, ούτε στην περίπτωσή του λειτούργησε η δικαιοσύνη- συναντούσε εδώ με τυμπανοκρουσίες τον Υπουργό Ενέργειας του κράτους του Ισραήλ! Τι είδους μηνύματα είναι αυτά; Την ώρα που σκοτώνονται άνθρωποι, την ώρα που άνθρωποι δολοφονούνται, εσείς κάνετε μπίζνες;

Η Πλεύση Ελευθερίας είναι και θα είναι εδώ, υπέρμαχος και υπερασπίστρια του δικαίου, της ειρήνης και της δικαιοσύνης. Και να ξέρετε, στο τέλος, το δίκαιο, η ειρήνη, η δικαιοσύνη θα νικήσουν.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Κωνσταντοπούλου.

Θα τη ρωτήσω, όμως, αν δέχεται η λέξη «…» που είπε για τον Υπουργό κ. Βορίδη να απαλειφθεί από τα Πρακτικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Αθανάσιος Μπούρας):** Την απαλείφω εγώ.

Να απαλειφθεί η λέξη από τα Πρακτικά της Βουλής. Είναι Υπουργός δημοκρατικής κυβέρνησης που εξελέγη από τον ελληνικό λαό.

Τον λόγο έχει τώρα ο Υπουργός κ. Γιάννης Βρούτσης, προκειμένου να ολοκληρώσουμε τη διαδικασία.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ολοκληρώνεται η διαδικασία ενός ακόμη νομοσχεδίου το οποίο έχει συνάφεια με τον αθλητισμό της χώρας μας, καθότι έρχεται προς ψήφιση αυτή η περίφημη συμφωνία με την Αργεντινή.

Είχαμε την ευκαιρία στην επιτροπή να κάνουμε μία εκτενή αναλυτική συζήτηση και δεν σας κρύβω ότι άκουσα με καλοπροαίρετο τρόπο –το ξέρετε πάντα, έχουμε καταφέρει να έχουμε μεταξύ μας μια άλλη σχέση- όλες τις παρατηρήσεις και τις απόψεις. Νομίζω ότι έδωσα και εγώ επαρκείς απαντήσεις στην επιτροπή για τις προθέσεις της Κυβέρνησης και του Υπουργείου Αθλητισμού, οι οποίες δεν αμφισβητήθηκαν από κανέναν. Νομίζω ότι και το σημερινό προϊόν της ψηφοφορίας γι’ αυτό το νομοσχέδιο του Υπουργείου Αθλητισμού μας τιμά όλους μας και δείχνει αυτό που έθεσα από την αρχή, ότι δηλαδή ο αθλητισμός ενώνει και δεν διχάζει, ότι στον αθλητισμό μπορούμε να βρούμε κοινούς παρονομαστές που να μας ενώνουν και να πηγαίνουμε σε μία κατεύθυνση, καθώς δεν έχει ιδεολογικό και κομματικό πρόσημο.

Σήμερα, λοιπόν, αυτό επιβεβαιώνεται για μια ακόμη φορά και οφείλω, όπως το κάνω πάντα, να ευχαριστήσω με τη σειρά της ψηφοφορίας και όχι με τη σειρά της πλειοψηφίας των κομμάτων, τον κ. Καραναστάση από την Πλεύση Ελευθερίας, από τους Σπαρτιάτες τον κ. Κόντη, τον κ. Βορύλλα εκ μέρους της Νίκης, εκ μέρους της Αριστεράς έστω και για το ΠΑΡΩΝ τον κ. Χουσεΐν Ζεϊμπέκ, εκ μέρους της Ελληνικής Λύσης την κ. Ασημακοπούλου, τον κ. Δελή εκ μέρους του ΚΚΕ με το ΠΑΡΩΝ, τον ΣΥΡΙΖΑ με την κ. Κοντοτόλη και το ΠΑΣΟΚ με την κ. Σταρακά για το ΝΑΙ και την υπερψήφιση του νομοσχεδίου.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, με συγχωρείτε για τη διακοπή. Θα ήθελα να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι δύο Αμερικανοί υπότροφοι Fulbright στην Ελλάδα και τρεις συνοδοί.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Ορίστε, κύριε Υπουργέ, συνεχίστε.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, καλωσορίζοντας αυτά τα παιδιά εδώ στη Βουλή, τα καλωσορίσουμε ταυτόχρονα και στη χώρα που γέννησε τον αθλητισμό και τους Ολυμπιακούς Αγώνες. Σας καλωσορίζουμε στη χώρα που γέννησε τις επιστήμες, στη χώρα που γέννησε τη δημοκρατία. Είστε τώρα παρούσες και παρόντες σε μια δημοκρατική διαδικασία, ανοιχτή στον λαό, που μιλάμε ελεύθερα από αυτό το Βήμα της Βουλής, κάτι που κατακτήσαμε πρώτοι σε όλον τον κόσμο. Εμείς διαμορφώσαμε σε όλον τον πλανήτη αυτό το μοναδικό, το πιο ωραίο, το αναντικατάστατο πολίτευμα που λέγεται «δημοκρατία», την οποία εσείς παρακολουθείτε ζωντανά στον τόπο που γεννήθηκε, καθώς είναι σε εξέλιξη ένα νομοσχέδιο για τον ελληνικό αθλητισμό.

Κυρία Κωνσταντοπούλου, θέλω να σας πω ότι με σεβασμό διαχρονικά ακούω τις απόψεις σας και αυτή είναι και η ομορφιά της δημοκρατίας. Όμως, θέλω να σας πω ότι αυτός ο σκληρός τρόπος με τον οποίο αντιπαρίστασθε απέναντι σε αυτήν την παράταξη, την Κυβέρνηση της Νέας Δημοκρατίας, είναι δικαίωμά σας και αυτή είναι η δημοκρατία. Εγώ που την υπηρετώ από μικρό παιδί, από τότε που άρχισα να αισθάνομαι τον εαυτό μου στις γραμμές της ΔΑΠ στα πανεπιστήμια, νιώθω μετά από τόσα χρόνια το αίσθημα της δικαίωσης, καθότι αυτή η παράταξη που λέγεται «Νέα Δημοκρατία» πήρε τις μεγάλες ιστορικές αποφάσεις για την αποκατάσταση του Συντάγματος στη χώρα απέναντι στη χούντα.

Είναι η παράταξη που έφερε και έδωσε μάχη, όταν ήταν όλοι απέναντι για να μπούμε τότε στην ΕΟΚ και σήμερα Ευρωπαϊκή Ένωση που αποτελεί θωράκιση της χώρας μας. Αυτή είναι η Νέα Δημοκρατία ένα κόμμα το οποίο, αν μη τι άλλο, δεν μπορείτε να το χαρακτηρίσετε μειοδοτικό. Ποιο; Το κατ’ εξοχήν πατριωτικό κόμμα. Και σας λέω, στο ερώτημα που θέσατε κατεβαίνοντας, ότι θα αποκατασταθεί η δημοκρατία, η ελευθερία και η δικαιοσύνη. Συμφωνώ μαζί σας. Όλα στο φως, και δικαιοσύνη και δημοκρατία. Θα το δείτε εδώ και στην εξέλιξη του θέματος του εθνικού δυστυχήματος, της εθνικής τραγωδίας που λέγεται Τέμπη, και όλους, με την ίδια ευαισθησία, μας άφησε βαθιά πληγωμένους. Είναι σίγουρο ότι στο τέλος αυτής της διαδικασίας θα υπάρξει και δικαιοσύνη μέσα στο πλαίσιο του Συντάγματος και των κοινοβουλευτικών διαδικασιών.

Μπαίνω τώρα στο πλαίσιο του νομοσχεδίου, για να σας πω και μερικά πράγματα που ίσως δεν είναι γνωστά και είναι και μία καινούργια αρχή για κάποιες επιπλέον θέσεις.

Η συμφωνία αυτή -το είπα και στην επιτροπή και έχει μία αξία, είναι και υπότροφοι φοιτητές από την Αμερική και ας το ακούσουν- που πέτυχε το ελληνικό κράτος με την Αργεντινή, είναι μία τυπική διπλωματική συμφωνία, η οποία έχει τα χαρακτηριστικά διαχρονικά των συμφωνιών που κάνουν όλοι οι Υπουργοί των Εξωτερικών, ανεξαρτήτου κυβερνήσεως με το ίδιο πλαίσιο, κυρία Σταρακά, δεν υπάρχουν κόστη κρυμμένα. Μηδέν είναι το κόστος, δυνητικά αν προκύψουν δαπάνες, δυνητικά. Αν προκύψουν, να το δούμε. Σήμερα είναι η δαπάνη μηδέν.

Αυτή η διπλωματική γλώσσα, διαμέσου των Συμφωνιών του Υπουργείου Εξωτερικών -που διαχρονικά το κάνουν όλες οι κυβερνήσεις- ως βάση κειμένου έχει ένα στοιχείο μοναδικό. Θα το πω, γιατί έχει μια αξία και πρέπει να την κρατάμε όλοι βαθιά στο μυαλό μας και στην καρδιά μας: είναι το άρθρο 2.

Το άρθρο 2 της συμφωνίας, κυρίες και κύριοι συνάδελφοι, είναι το άρθρο που συμπυκνώνει μία λέξη, τη λέξη «Ελλάδα». Το άρθρο 2 είναι το άρθρο το οποίο διατρέχει όλα τα διπλωματικά κείμενα, τα αντίστοιχα, όταν κάνουμε εθνικές συμφωνίες και έρχεται η ώρα του αθλητισμού. Γιατί; Γιατί το άρθρο 2 τονίζει στη σχέση Ελλάδας-Αργεντινής, όπως τη σχέση Ελλάδας με όλα τα κράτη του κόσμου ότι στόχος, επιδίωξη και μάχη είναι η διεθνής εκεχειρία, η οποία γεννήθηκε στην πατρίδα μας και είναι διαρκής σκοπός και στόχος, αυτό που πέτυχαν οι αρχαίοι Έλληνες και εδώ γράφεται ως κείμενο της Ελλάδος, ότι είναι ελληνικό αυτό το προνόμιο. Οι αξίες του ελληνικού αθλητισμού, οι αξίες του Ολυμπισμού, του κινήματος των Ολυμπιακών Αγώνων, του μεγαλύτερου κοινωνικού, οικονομικού, αθλητικού γεγονότος της ανθρωπότητας, κάθε τέσσερα χρόνια έχει εδώ τη ρίζα του. Εδώ είναι το προνόμιο που έχουμε όλοι εμείς να λέμε ότι οι Ολυμπιακοί Αγώνες γεννήθηκαν στην Ελλάδα και αυτό περιγράφεται σε όλα τα κείμενα τα διεθνή. Όλα τα κείμενα τα διεθνή έχουν αναφορά την Ελλάδα.

Γι’ αυτό, λοιπόν, πρέπει τέτοιες συμφωνίες και να τις στηρίζουμε και να τις ψηφίζουμε, όπως κάνατε, και σας ευχαριστώ πάρα πολύ όλες και όλους για τη θετική στήριξη στο νομοσχέδιο, το οποίο ουσιαστικά στηρίζει αυτό που πιστεύουμε όλοι, ότι η Ελλάδα μπορεί τον αθλητισμό να τον πάει ψηλά και έχει και το προνόμιο να είναι η χώρα που γέννησε τον αθλητισμό.

Μερικά πράγματα τα οποία έρχονται ως τελευταίες εξελίξεις. Χθες είχα την ιδιαίτερη τιμή και χαρά, καλεσμένος της Ελληνικής Ολυμπιακής Επιτροπής, του κ. Ισίδωρου Κούβελου, να παραστώ σε αυτή τη μεγαλειώδη μοναδική συνάντηση όλων των ονομαζόμενων εκατόν εννέα Αθανάτων που έγινε στην Αρχαία Ολυμπία. Αυτή η συνάντηση, κυρίες και κύριοι συνάδελφοι, ένα μοναδικό γεγονός που γίνεται για την επανεκλογή, μετά την πετυχημένη παρουσία και προεδρία του κ. Τόμας Μπαχ, ο οποίος πραγματικά κράτησε υψηλά το ολυμπιακό κίνημα, έρχεται να κάνει τις εκλογές για την ανάδειξη του νέου Προέδρου της ΔΟΕ, της Διεθνούς Ολυμπιακής Επιτροπής στην πατρίδα μας, παρόντος του Προέδρου της Δημοκρατίας του κ. Τασούλα, ο οποίος με έναν πραγματικά καταλυτικό λόγο που στηρίχθηκε πάνω στις πανανθρώπινες αξίες που έχουν την αφετηρία τους και πηγάζουν από τον ελληνικό πολιτισμό και ελληνικό αθλητισμό, έθεσε και μία πρόταση.

Αυτή την πρόταση ως Υπουργείο Αθλητισμού την υιοθετούμε και θα τη στηρίξουμε με όλες μας τις δυνάμεις και θέλω και τη δική σας στήριξη στο πλαίσιο αυτό. Η πρόταση είναι όλες οι εκλογές στο μέλλον που θα γίνονται για τους Προέδρους της ΔΟΕ, να γίνονται εδώ στην πατρίδα μας την Ελλάδα, στην Αρχαία Ολυμπία, ώστε όλοι αυτοί οι ονομαζόμενοι «Αθάνατοι» οι οποίοι εκφράζουν στις πατρίδες τους τον τοπικό αθλητισμό και ηγούνται τον αθλητισμό της χώρας τους, να έχουν την ευκαιρία να γνωρίσουν από κοντά και τη χώρα, τα ιερά και άγια χώματα της Ολυμπίας, της πατρίδας μας, εκεί που γεννήθηκε ο Ολυμπισμός, εκεί που γεννήθηκαν οι Ολυμπιακοί Αγώνες.

Αυτή την πρόταση, κυρίες και κύριοι συνάδελφοι, την οποία χθες κατέθεσε ο κ. Τασούλας, ως Υπουργείο Αθλητισμού την στηρίζουμε απόλυτα και πιστεύω ότι όλες οι πλευρές του Κοινοβουλίου δεν θα έχουν καμία αντίρρηση στη στήριξη μιας τέτοιας πρότασης, μετά την εκλογή του νέου προέδρου της ΔΟΕ.

Δεύτερον, πρέπει να την χαιρετήσω -και νομίζω ότι ως Υπουργός Αθλητισμού, οφείλω να το κάνω- διότι ήταν μία εκκρεμότητα πάρα πολλών ετών ή μάλλον, διότι δεν υπήρξε ποτέ λύση σε ένα πρόβλημα για το πιο ελκυστικό άθλημα στην πατρίδα μας, το ποδόσφαιρο, που όπως δείχνουν και τα στοιχεία του e-kouros με δύο χιλιάδες τριακόσια τέσσερα σωματεία και 28,5%, είναι το πιο ελκυστικό άθλημα όχι επειδή το γνωρίζουμε πλέον με όρους επικοινωνίας μεταξύ μας ή με εκτιμήσεις, αλλά επειδή αυτή είναι η πραγματικότητα.

Με βάση τις ανακοινώσεις του αποτελέσματος της Εκτελεστικής Επιτροπής της Ομοσπονδίας του ποδοσφαίρου, της ονομαζόμενης ΕΠΟ, ο κ. Γκαγκάτσης που ηγείται σήμερα στην ΕΠΟ ως Πρόεδρος της Ομοσπονδίας, έχει κάνει ένα σημαντικό βήμα για την αγορά προπονητηρίου για όλες τις εθνικές ομάδες -Εθνική Γυναικών, Εθνική Ανδρών ή Ελπίδων- κάτι το οποίο χαιρετίζουμε.

Το τίμημα των 21 εκατομμυρίων ευρώ, απ’ ό,τι διαβάζω και εγώ δημοσιογραφικά, γιατί δεν έχουν κλείσει συμφωνίες οικονομικές, είναι ένα τίμημα από το οποίο το μεγαλύτερο κομμάτι, τα 18 εκατομμύρια ευρώ, θα καταβληθούν από την FIFA και τη UEFA και ως τέτοιο πρέπει όχι μόνο να το χαιρετήσω, αλλά και να το ενθαρρύνω.

Για πρώτη φορά, το ποδόσφαιρο της Ελλάδας θα αποκτήσει πλέον σπίτι για την εθνική του ομάδα, για τις εθνικές τους ομάδες.

Ολοκληρώνω με δύο ακόμη πολύ σημαντικά θέματα, εκ των οποίων το ένα χρήζει απάντησης και το άλλο είναι η πρόσκληση η ανοικτή -και είναι πρόσκληση προς όλες και όλους, κυρία Κωνσταντοπούλου είναι και προς εσάς και προς την Κοινοβουλευτική σας ομάδα, τον κ. Καραναστάση τον έχω καλέσει- στις 27 Μαρτίου στις 12 το πρωί, θα κάνουμε πλέον τα εγκαίνια μέσα στο ΟΑΚΑ στο εμβληματικό εθνικό αθλητικό κέντρο της χώρας μας. Γιατί εκεί φτιάξαμε κάτι μοναδικό, το οποίο κι αυτό έλειπε από τη χώρα μας. Το κάναμε μέσα σε λίγους μήνες και αυτό είναι η απάντηση στο ότι δεν μπορούμε, αν θέλουμε, μπορούμε, αρκεί να υπάρχει πολιτική ενόραση και πολιτική τόλμη να φτιάξουμε το πιο σύγχρονο στην Ευρώπη εργοδυναμικό κέντρο, όπως είναι αυτό το οποίο ετοιμάσαμε για τους αθλητές μας παραολυμπιονίκες και αθλητές οι οποίοι θα έχουν πλέον τη δυνατότητα να κάνουν τις εξετάσεις τους, να αξιολογούνται από τους προπονητές τους, να βλέπουμε εκεί που μπορούν να είναι καλύτεροι με τις επιδόσεις τους. Έτσι, λοιπόν, η χώρα στις 27 Μαρτίου αποκτά μέσα στο εμβληματικό εθνικό αθλητικό κέντρο, ένα σύγχρονο ΕΚΑΕ, δηλαδή, ένα εθνικό κέντρο αθλητικών ερευνών, το οποίο θα είναι από τα πιο σύγχρονα στην Ευρώπη.

Κλείνω, γιατί δεν θέλω να μακρηγορήσω περαιτέρω πάνω στο ζήτημα το οποίο αφορά την κριτική εκ μέρους της κ. Σταρακά, δηλαδή εκ μέρους του ΠΑΣΟΚ για τη χρηματοδότηση του ελληνικού αθλητισμού. Κοιτάξτε, -και είναι και μία απάντηση και προς το ΚΚΕ του οποίου αναγνωρίζω τη θέση του- η θέση του ΚΚΕ είναι «όλα το κράτος». Πόσα να δώσει το κράτος; Αυτό είναι μία απάντηση που δεν έχει δοθεί ποτέ. Ατελείωτα. Και όποιος θέλει περισσότερα κι άλλα λεφτά κι άλλα λεφτά. Δεν είναι έτσι. Μακάρι να υπήρχαν αυτοί οι πόροι να δίνονται δισεκατομμύρια, τα οποία απαιτεί σήμερα ο οποιοσδήποτε, γιατί ο καθένας μπορεί να σηκώσει τον πήχη των προσδοκιών όσο θέλει και να κάνει πράγματα τα οποία ανεξέλεγκτα μπορεί να στοιχίζουν εκατοντάδες εκατομμύρια, αλλά δεν υπάρχει φρένο, δεν υπάρχει όριο και αυτό δεν μπορεί να σταθεί σε καμία οικονομία. Αυτό, όμως, το οποίο πρέπει να ξέρουμε για τον ελληνικό αθλητισμό είναι ότι πρέπει να είναι συνύπαρξη και κρατικής παρέμβασης και ιδιωτικής πρωτοβουλίας.

Σήμερα η ιδιωτική πρωτοβουλία στηρίζει τον ελληνικό αθλητισμό και το κάνει ποικιλοτρόπως με κοινωνικές δράσεις ευθύνης, όπου στηρίζει πάρα πολλές ομοσπονδίες, στηρίζει πρωτοβουλίες των ολυμπιονικών και δίνει πόρους πολύ περισσότερους και από το κράτος. Αν δεν υπήρχε ιδιωτική πρωτοβουλία -η οποία φυσικά τι παίρνει από τον αθλητισμό, τη διαφήμιση- δεν θα μπορούσε να είμαστε στο επίπεδο που είμαστε σήμερα. Και εγώ δημόσια ευχαριστώ όλες αυτές τις επιχειρήσεις, οι οποίες στηρίζουν τον ελληνικό αθλητισμό και το κάνουν έμπρακτα, με πόρους. Στηρίζουν αθλητές, ομοσπονδίες, σωματεία, συλλόγους, αθλητικές δραστηριότητες.

Στο ελληνικό κράτος τώρα. Το ελληνικό κράτος έχει μια συνολική ευθύνη για τις αθλητικές εγκαταστάσεις. Πάμε να ξανακάνουμε στολίδια και να αναβαθμίσουμε ό,τι υπάρχει στην Ελλάδα σήμερα, όπως είναι το Καυταντζόγλειο, που στόχος μας είναι να γίνει το ΟΑΚΑ της βορείου Ελλάδος, τα ΕΑΚ της Θεσσαλονίκης, που ξαναμπαίνει -με τα προβλήματά της- σιγά σιγά στον αθλητικό χάρτη της χώρας. Επίσης, στην Παιανία ετοιμάσαμε δύο υπερσύγχρονα αθλητικά κέντρα -θα τα δείτε στα εγκαίνια που θα κάνουμε τον άλλο μήνα- που θα φιλοξενήσουν τον στίβο. Ο ελληνικός στίβος πλέον, ο ΣΕΓΑΣ, αυτή η δυνατή ομοσπονδία με την κ. Σακοράφα, την οποία τιμώ και όλο το διοικητικό συμβούλιο, θα μπούνε σε ένα κλειστό αθλητικό κέντρο από τα πιο σύγχρονα της Ευρώπης, όπως και η ξιφασκία, η οποία πήρε αυτό το πολύ σημαντικό στολίδι στην Παιανία, το δεύτερο κλειστό αθλητικό κέντρο που φτιάξαμε.

Τελειώσαμε; Απάντηση: όχι. Έχουμε να κάνουμε και άλλα; Βεβαίως. Για την άμεση χρηματοδότηση του ελληνικού αθλητισμού θέλω να επαναφέρω στη μνήμη όλων κάτι που δεν ήξερα και εγώ μέχρι που έγινε Υπουργός Αθλητισμού. Κανείς δεν μπορεί να ξέρει τις λεπτομέρειες. Ασχολιόμουν με άλλα ζητήματα δημοσιονομικά, αλλά αυτό δεν το ήξερα στην λεπτομέρειά του.

Πόσα χρήματα έδινε ο ελληνικός αθλητισμός στα σωματεία της χώρας; Απάντηση: μηδέν. Κανένα σωματείο δεν έπαιρνε ούτε 1 ευρώ. Πόσα χρήματα έδινε ο ελληνικός αθλητισμός, το κράτος δηλαδή διαχρονικά, με ΠΑΣΟΚ, με ΣΥΡΙΖΑ, με Νέα Δημοκρατία; Σταθερά 17 εκατομμύρια ευρώ. Διατηρούνται αυτά; Διατηρούνται όλα. Αυτά τα 17 εκατομμύρια είναι το κομμάτι των πόρων που έχω ως Υπουργός Αθλητισμού και κατανέμω με όρους διαφάνειας και αντικειμενικότητας σε όλες τις ομοσπονδίες της χώρας. Αυτό είναι ένα κομμάτι.

Τι καινούργιο έγινε; Το 2022 -πραγματικά ήταν μία τολμηρή απόφαση του Κυριάκου του Μητσοτάκη και του τον αναγνωρίζω προσωπικά γιατί αν δεν το ήθελε ο ίδιος ο Πρωθυπουργός δεν θα γινόταν- δόθηκαν στον ελληνικό αθλητισμό για πρώτη φορά κάθε χρόνο 66 εκατομμύρια ευρώ.

Τα τέσσερα αυτά χρόνια, κύριε Βεσυρόπουλε, ήσασταν Υφυπουργός Οικονομικών. Πέρασε αυτή η διάταξη από τα χέρια σας και σας ευχαριστώ προσωπικά γι’ αυτό που κάνατε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Και εγώ ευχαριστώ και τον κύριο Υπουργό.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Και ο κ. Σκυλακάκης βεβαίως. Μαζί ήσασταν. Έτυχε τώρα να είστε εσείς εδώ.

Πρέπει να σας πω ότι αυτό σώζει τον ελληνικό αθλητισμό. Τα τέσσερα αυτά χρόνια έχουν δοθεί 270 εκατομμύρια περίπου. Αυτά τα λεφτά δίνονται κάθε χρόνο και στον επαγγελματικό αθλητισμό και στον ερασιτεχνικό αθλητισμό.

Τελειώσαμε; Απάντηση: όχι. Είναι μαραθώνιος, δεν είναι αγώνας ταχύτητας. Σε αυτόν τον μαραθώνιο στον αθλητισμό θα είμαστε όλοι μαζί. Ευχαριστώ που μέχρι τώρα σε αυτό το τέταρτο νομοσχέδιο του Υπουργείου Αθλητισμού δίνετε θετική ψήφο όλα τα κόμματα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής».

Εισερχόμαστε στην ψήφιση επί της αρχής, του άρθρου και του συνόλου του σχεδίου νόμου «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς, το σχέδιο νόμου του Υπουργείου Παιδείας, Θρησκευμάτων και Αθλητισμού: «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.199α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 13.47΄ λύεται η συνεδρίαση για αύριο, ημέρα Πέμπτη 20 Μαρτίου 2025 και ώρα 9.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της - Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια - Ρύθμιση θεμάτων κρατουμένων σε σωφρονιστικά καταστήματα και άλλες διατάξεις», σύμφωνα με τη συμπληρωματική ημερήσια διάταξη που θα διανεμηθεί.

Καλό απόγευμα, πάντα με υγεία!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**